IP/09/1833 Brüsszel, 2009. november 2 7. Az innovatív gyógyszerek kutatására irányuló kezdeményezés (IMI): a Bizottság és a gyógyszeripar második pályázati felhívását teszi közzé a hatékonyabb gyógyszerfejlesztési eljárások kutatása területén A mai napon hivatalosan is kezdetét vette az innovatív gyógyszerek kutatására irányuló kezdeményezés (IMI) második pályázati eljárása. Az Európai Bizottság és az Európai Gyógyszergyártók Szövetsége (EFPIA) részvételével létrejött köz-magán társulás kilenc tudományos témakörben kéri a kutatási konzorciumokat pályázatok benyújtására. A felhívás a rákos, a gyulladásos és a fertőző betegségekkel kapcsolatos új gyógyszerek felfedezésének és kifejlesztésének gyorsítását célozza. Az IMI – a tudásmenedzsment fontos összetevőjeként – az ágazat és a tudományos közösség közötti adatcsere javítását szolgáló projekteket is finanszírozni fog. A Bizottság 76,8 millió eurót kitevő hozzájárulását az EFPIA tagvállalatai várhatóan legalább ugyanilyen mértékű természetbeni juttatással egészítik ki. Dr. Michel Goldman, az IMI ügyvezető igazgatója a következőket nyilatkozta: „Ez a második pályázati felhívás növeli az IMI képességét, hogy támogassa azt a fajta innovációt, amelyre leginkább szükségünk van, és megszüntesse a gyógyszerfejlesztésben jelenleg meglévő szűk keresztmetszeteket.” Az Európai Bizottság tudományért és kutatásügyért felelős tagja, Janez Potočnik a következőket tette hozzá: „Még 2004-ben álltunk elő egy ötlettel arra nézve, hogy Európát a biotechnológiai és orvosi kutatás központjává tegyük, és egyúttal felszámoljuk a szűk keresztmetszeteket: az IMI pontosan ezt valósítja meg. A tudásmegosztás háromszögének középpontjában elhelyezkedve előmozdítja a köz- és a magánszektor közötti együttműködést, és elősegíti az előttünk álló legfontosabb kérdések gazdaságilag versenyképes és fenntartható módon történő megoldását. Mindeközben arra is bizonyítékul szolgál, hogy a Bizottság és az ágazat közötti új partnerség valóban lehet eredményes.” Arthur J. Higgins, a Bayer HealthCare vezé rigazgatója és az EFPIA elnöke kijelentette: „Az IMI egyértelmű jelzés arra, hogy Európa vezető szerepre tör a biogyógyszerészeti innovációban. A kezdeményezés korábban példa nélküli módon a piacon egymás versenytársainak minősülő gyógyszercégek és a felsőoktatási intézmények között alakított ki együttműködést a gyógyszerek felfedezésének felgyorsítása érdekében.” 2009. november 16-án az IMI hivatalosan is elnyerte önállóságát. Ezáltal pénzügyileg és működésében egyaránt függetlenné vált a két alapító tagtól, az Európai Bizottságtól és az EFPIA-tól. Az új ügyvezető igazgató, Michel Goldman vezetésével új csapat fogja működtetni az IMI brüsszeli irányító testületét, és már ők lesznek felelősek az IMI második pályázati felhívására beérkező pályázatok elbírálásáért is. A felhívás kilenc témaköre közül három kapcsolódik a tudásmenedzsment javításához, amely a hatékony gyógyszerek kifejlesztése terén kulcsszerepet tölt be a jövőbeni fejlődés szempontjából. Ez a három téma az ágazat, a tudományos közösség és a szabályozó hatóságok közötti adatcsere szabványainak javítását célozza az új gyógyszerek hatékonyságának és biztonságosságának jobb értékelése érdekében. Ezek a témák egyben az információcserét is megkönnyítik, ami felgyorsíthatja a gyógyszerek kifejlesztését. A hat másik témakör a rákos, a gyulladásos és a fertőző betegségekkel kapcsolatos új gyógyszerek hatékonyságának növelésére vonatkozik. Egyik témakör például a rákos tumorok összetételének és kezelésre adott reakcióinak megértésére összpontosít. Egy másik a fertőző betegségek jobb, olcsóbb és gyorsabb diagnosztikai módszereinek fejlesztését kívánja felgyorsítani. A felhívás nagy érdeklődést kiváltó témaköreit már szeptemberben nyilvánosságra hozták annak érdekében, hogy a kutatási konzorciumok megfelelően elő tudják készíteni pályázataikat. 2009. november 17-én a felsőoktatási intézmények, a kkv-k és más szervezetek több mint 420 képviselője vett részt a Brussels Expo területén megrendezett IMI információs nyílt napon, ahol közvetlen tájékoztatást kaphattak a felhívással kapcsolatban. További lépések Az új felhívás keretében a pályázatok benyújtási határideje 2010. február 8., az eredményeket 2010 nyarán fogják bejelenteni. Előzmények Az innovatív gyógyszerek kutatása területén 2007-ben indított IMI kezdeményezés az Európai Bizottság és az EFPIA által képviselt európai gyógyszeripari ágazat részvételével létrejött köz-magán társulás formájában működik. Az IMI arra törekszik, hogy Európa vezető szerepet töltsön be a biogyógyszerészeti innovációban, és támogatást nyújt a jobb gyógyszerek hatékonyabb felfedezéséhez és kifejlesztéséhez. Az IMI teljes költségvetése a 2008–2017 közötti időszakra 2 milliárd euró (ebből 1 milliárd az Európai Közösség és 1 milliárd az ágazat hozzájárulása). Az IMI első pályázati felhívását 2008 áprilisában tették közzé. A beérkező 134 pályázatból 15 részesült 246 millió euró összegű támogatásban. Az IMI-vel és a második pályázati felhívással kapcsolatos további információk: www.imi.europa.eu Lásd még: IP/09/1310 , IP/09/802 és IP/08/662 Az IMI második pályázati felhívásának témakörei: 1. Képalkotó biomarkerek rákellenes gyógyszerek fejlesztéséhez. 2. Gyógyszerek hatékonyságának validálására alkalmas új módszerek. 3. Molekuláris biomarkerek: rákterápiás fejlesztés felgyorsítása és a beteggondozás javítása. 4. Az ellátás helyén alkalmazható bakteriológiai gyorstesztek meghatározása és kifejlesztése a klinikai vizsgálatok és a klinikai gyakorlat segítésére. 5. A szokásostól eltérő adaptív immunmechanizmusok megértése. 6. A transzlációs kutatás erősítése a krónikus immunmediált betegségek területén: az állat- és a humán kísérletek közötti távolság áthidalása. 7. Gyógyszer- és betegségmodellezés: könyvtár és keretrendszer. 8. Az eredmények megosztására szolgáló nyitott farmakológiai tér. 9. Elektronikus egészségügyi nyilvántartás (EHR).