IP/09/800 Bruselj, 18. maja 2009Vaš volilni glas šteje, uporabite gaMed 4. in 7. junijem bo 375 milijonov državljanov v 27 državah od Helsinkov do Lizbone in od Dublina do Vilniusa vabljenih na volišča, da izvolijo Evropski parlament. Predsednik Evropske komisije José Manuel Barroso na svoji spletni strani v video sporočilu poziva državljane, da se udeležijo volitev in dajo svoj glas. „Vaš volilni glas šteje, saj bo vaša izbira oblikovala usmeritev Evropske unije v naslednjih petih letih,“ je dejal predsednik Barroso v video sporočilu, objavljenem na njegovi spletni strani: http://ec.europa.eu/commission_barroso/president/multimedia/vlog/index_en.htm Video sporočilo je na voljo v šestih jezikih (angleščini, francoščini, nemščini, španščini, portugalščini in italijanščini) na spletni strani predsednika Komisije ter na avdiovizualnem portalu Evropske komisije. Pisna različica predsednikove izjave je na voljo tudi v drugih 17 jezikih EU. Barroso je opozoril, da Komisija sicer sprejema politične pobude in pripravlja potrebne predloge, da bo državljanom zagotovila konkretne rezultate: „toda zakone sprejema Evropski parlament v sodelovanju z nacionalnimi vladami.“ Dodal je še, da je Evropski parlament tista institucija, ki ji vse druge institucije odgovarjajo za svoja dejanja. „Izbrati morate take poslance, ki izražajo vaša stališča o spoprijemanju z izzivi, s katerimi se soočamo,“ je zaključil Barroso, saj bo ukrepanje Evrope vplivalo na vas in vaše vsakdanje življenje.