IP/09/665 Брюксел, 29 април 2009 г.Модернизирането на системата на ЕС за финансиране на научните изследвания е на прав пътДнес Европейската комисия представи доклад за напредъка през първите две години на 7-та рамкова програма на ЕС за НИРД (РП7), която продължава до 2013 г. Тази най-голяма досега програма на ЕС за финансиране на НИРД с бюджет от 54 милиарда EUR за 7 години се оказва подходящо средство за намирането на отговор на икономическите и социалните потребности на ЕС. Нейната структура и нейните нови инструменти помагат на ЕС да се заеме с предизвикателствата, пред които е изправен. Приоритетните области като околна среда, енергетика или нанотехнологии допринасят за изграждането на устойчива, нисковъглеродна икономика с технологични платформи, ръководени от промишлеността, които помагат за определяне на теми, отговарящи на дългосрочните потребности на промишлеността; Европейският съвет за научни изследвания подкрепя усилията на нашите най-добри изследователи да бъдат конкурентоспособни в световен мащаб при постигането на върхови научни постижения. Съвместните технологични инициативи представляват нови публично-частни начинания от безпрецедентен технологичен и финансов мащаб. РП7 е силно оръжие в борбата на ЕС срещу настоящата криза, като нейният бюджет ще нараства ежегодно с 13 % до 2013 г. Докладът подчертава оставащите предизвикателства пред РП7 като мобилизацията на новите държави-членки, участието на МСП и опростяването на управлението.Европейският комисар по науката и научните изследвания Янез Поточник заяви: „Икономическата криза ни дава добра възможност да установим действителната стойност на нашите програми. Радвам се да видя, че РП7 успешно преминава проверката: тя осигурява свежи средства в подкрепа на научните изследвания, като годишният ѝ бюджет почти се удвоява за периода 2007—2013 г., и насърчава държавите-членки и промишлеността да правят същото. РП7 е един от ключовите инструменти на ЕС при подготовката за възстановяването от кризата и за излизането от нея с по-зелени и по-интелигентни технологии.“Несекващо търсене на финансиране от страна на ЕС и успешно въвеждане на нови инструменти за НИРД През първите две години около 25 000 предложения достигнаха стадия на окончателната оценка, като 5 500 бяха избрани да получат финансиране на обща стойност около 10 милиарда EUR. Европейският съвет за научни изследвания се радваше на силно търсене, като по първите му покани бяха получени около 11 000 предложения. Над 600 стипендии бяха предоставени на изявени изследователи от ЕС. В отговор на нуждите на промишлеността от стратегически технологични разработки бяха лансирани пет публично-частни партньорства (JITS). Новият инструмент за финансиране с поделяне на риска (ИФПР), управляван съвместно с ЕИБ, одобри заеми от 2 милиарда EUR в подкрепа на високорискови проекти по НИРД. Реализиране на европейското научноизследователско пространство Основната цел на РП7 е да изгради Единния пазар за научни изследвания и да подкрепи политиката на открит достъп до иновациите. Тя подкрепя трансграничното сътрудничество, насърчава „движението на мозъци“ с помощта на стипендии за мобилност и подобрява научноизследователския и иновационния капацитет на ЕС, като подкрепя изследователските инфраструктури. Програмата за подпомагане на съвместните научни изследвания привлече повече от една трета (36,7 %) от всички представени предложения, следвана от схемата за мобилност на изследователите (23,5 %). Засилване на устойчивото развитие и на икономикатаПрез първите две години 44 % от бюджета за съвместни научни изследвания бяха насочени към интердисциплинарни научни изследвания в области като околна среда, енергетика, селско стопанство, транспорт, нанотехнологии, ИКТ в подкрепа на обновената стратегия на ЕС за устойчиво развитие. Като част от плана на ЕС за икономическо възстановяване РП7 ще подкрепя съобразяването на автомобилния, производствения и строителния сектори в ЕС с екологични критерии, като използва три публично-частни партньорства за НИРД. Отваряне на научните изследвания на ЕС към света Сред приоритетите на РП7 е изграждането на по-силно и по-стратегическо международно сътрудничество. Например към РП7 бяха асоциирани нови страни, като общият им брой достигна 12; беше подписано специално партньорско споразумение между ЕС и Африка в областта на науката, информацията и космическото пространство; засилено беше международното научно сътрудничество чрез лансирането на Международния термоядрен експериментален реактор (ITER). Намаляване на бюрокрацията РП7 постигна напредък при намаляването на бюрокрацията, по-конкретно благодарение на нов гаранционен фонд и единна система за регистрация. Две нови изпълнителни агенции бяха учредени със задачата да се специализират в ефикасното изпълнение на научноизследователските програми на ЕС: Изпълнителната агенция за научни изследвания (REA) и Европейският съвет за научни изследвания (ЕСНИ). Процесите на одит бяха подобрени и опростени. Перспективата Някои от въпросите, например ниското участие на МСП, ще се нуждаят от внимание и в бъдеще. Може да бъде подобрен и успехът на участието на изследователи от новите държави-членки. Възможно е напредъкът при опростяването и ефективната работа на новите инструменти да наложи промяна на основните правила. За по-нататъшното подобряване на РП7 Комисията ще се опре на становището на независима експертна група, която ще извърши междинна оценка на РП7 до есента на 2010 г. Днес Комисията прие също отговор на последващата оценка на РП6, която осигурява нови идеи за междинната оценка. Пълният текст на съобщението и докладът от оценката на РП6 се намират на адрес: http://ec.europa.eu/research/index.cfm?pg=reports Виж също MEMO/09/209 (Q&A)