IP/09/644 Брюксел, 27 април 2009 г.Нова ера за политиките на ЕС за младежтаКомисията прие нова стратегия на ЕС за политиката за младежта за следващото десетилетие. Новата стратегия за инвестиране в младежта и за мобилизиране на нейния потенциал констатира, от една страна, че младите хора са сред най-уязвимите групи в обществото, особено в условията на настоящата икономическа и финансова криза, а от друга страна, че те са скъпоценен ресурс в нашето застаряващо общество. Новата стратегия е многосекторна и включва както краткосрочни, така и дългосрочни действия в основни политики от значение за младите хора в Европа — най-вече образование, трудова заетост, творчество и предприемачество при младите, социално приобщаване, здраве и спорт, гражданска позиция и доброволчество. С новата стратегия също така се акцентира върху значимостта на работата с младежи и се определят засилени мерки за подобряване изпълнението на политиките за младежта на равнище ЕС.Младите поколения са намаляващ ресурс, чийто дял от понастоящем 20% от населението се очаква до 2050 г. да спадне на 15%. Нашите младежи са и скъпоценен ресурс и настоящата икономическа и финансова криза ясно демонстрира необходимостта от полагане на грижи за младежкия човешки капитал. Успоредно с по-големите възможности, с които младите хора разполагат днес в ЕС, те са изправени и пред сложни предизвикателства, тъй като много от тях отпадат от училище и от числото на заетите лица или са заплашени от бедност и социално изключване. Според проучванията образованието, намирането на работа, социалното изключване и здравето са въпросите, които най-много тревожат младите хора днес. Европейската младеж трябва да разполага също и с възможности да се възползва от участието в гражданския и политическия живот, доброволческата дейност, творчеството и предприемачеството, спорта и ангажирането в общочовешки каузи. За да даде отговор на тези предизвикателства и да разкрие възможности за всички млади хора, Комисията предлага обновена стратегия на ЕС за младежта, в която излага решение с широк обхват. Със стратегията за инвестиране в младежта и за мобилизиране на нейния потенциал, която е продължение на обявената през 2008 г. Обновена социална програма, се поставят следните цели: - създаване на повече възможности за младежта в областта на образованието и трудовата заетост, - подобряване на достъпа и пълноценното участие в обществото на всички млади хора, както и - насърчаване на взаимната солидарност между младежта и обществото. В стратегията се подчертава важната роля на работата с младежта за преодоляване на безработицата, несправянето в училище и социалното изключване, както и за подобряване на уменията и предвиждането на свободно време. Комисията предлага да се приложи многосекторен подход при решаването на всички въпроси, свързани с младите хора, като новата стратегия очертава различни действия, които Комисията и държавите-членки трябва да предприемат. По този начин тя представлява част от координирания отговор на ЕС на настоящата криза. Стратегията предлага по-добър, по-гъвкав и опростен метод за координиране на дейността на държавите-членки в сферата на политиката за младежта при засилено обвързване с Лисабонската стратегия за по-голям растеж и повече работни места. В своя коментар за новата стратегия на ЕС за младежта европейският комисар по въпросите на образованието, обучението, културата и младежта Ян Фигел заяви: „Младежта е нашето настояще и нашето бъдеще и ние трябва да положим целенасочени усилия, за да разкрием колкото е възможно повече перспективи пред нашите млади граждани, особено в условията на настоящата икономическа и финансова криза. Основното е да предоставим възможности на нашите младежи да се справят с многобройните предизвикателства, пред които се изправят в днешния глобализиран свят. Нашата нова стратегия е навременен отговор на тези предизвикателства, който полага началото на нова ера в развитието на политиките за младежта на равнище ЕС.“ Приемането от Комисията на новата стратегия за младежта бе предшествано от обширни консултации, проведени през 2008 г., в които участие взеха националните власти, Европейският форум на младежта, младежки организации и други заинтересовани лица. Бе проведено онлайн допитване до самите млади хора и сега те ще бъдат приканени да изразят мнението си по предложенията на Комисията в рамките на новия етап на постоянния диалог между ЕС и неговите млади хора. Днес се публикува и първият „Доклад за младежта в ЕС“ на Комисията, който съдържа подробни данни и анализи, събрани от Евростат. Тези доклади ще се публикуват на всеки три години и ще допринасят за осигуряването на по-пълни познания в областта на младежта. За повече информация относно политиката на ЕС за младежта: основната уебстраница на Европейската комисия за младежта: http://ec.europa.eu/youth/index_en.htm Европейски младежки портал: http://europa.eu/youth/index.cfm Доклад за младежта в ЕС: http://ec.europa.eu/youth/index_en.htm Вж. MEMO/09/201 (консултации, проведени преди приемането от Комисията на новата стратегия на ЕС за инвестиране в младежта и за мобилизиране на нейния потенциал) MEMO/09/202 (първи доклад за младежта в ЕС) MEMO/09/204 (политиките на ЕС за младежта: често задавани въпроси)