IP/09/272 Briuselis, 2009 m. vasario 17 d.Kampanija „Europa pacientams“: įsteigtas pirmas ES apdovanojimas už žurnalistinį darbą sveikatos srityjeŠiandien Europos Komisija paskelbė teiksianti ES apdovanojimus už spaudoje ir internete skelbiamus žurnalistinius straipsnius sveikatos klausimais. Šis prestižinis apdovanojimas – svarbi neseniai pradėtos kampanijos „Europa pacientams“ dalis. Juo pripažįstami ir viešinami Europos žurnalistų nuopelnai sveikatos srityje. Apdovanojimu siekiama skatinti diskusijas apie ES sveikatos klausimus, visų pirma apie iniciatyvas, susijusias su kampanija „Europa pacientams“.Už sveikatą atsakinga Komisijos narė Androulla Vassiliou teigė: „Apdovanojimu pripažįstamas pagrindinis žurnalistų vaidmuo ir atsakomybė dėl Europos piliečių informavimo apie ES sveikatos politiką ir veiksmus. Vykdant kampaniją „Europa pacientams“ priimtos iniciatyvos – atrankinės vėžio patikros, pacientų sauga, organų donorystė ir transplantacija, antibiotikų vartojimas ir sveikatos priežiūros paslaugos kitose valstybėse narėse – yra aktualios mums visiems ir parodo, kad Komisijai svarbiausia piliečiai. Tikiuosi, kad šis apdovanojimas sukels vietos, nacionalinio ir Europos lygmens diskusijų.“ Bus vertinami tie straipsniai, kurie spaudoje ar interneto leidiniuose paskelbti nuo 2008 m. liepos 2 d. (kampanijos „Europa pacientams“ pirmosios iniciatyvos priėmimo data) iki 2009 m. birželio 15 d. (galutinė data). Žurnalistai kviečiami siūlyti savo straipsnius ir pildyti svetainėje „Europa pacientams“ pateiktą elektroninę dalyvio anketą. Svetainėje pateikta išsamesnė informacija apie taisykles ir sąlygas. Nugalėtojo atranką sudaro du etapai. Pirmiausia kiekvienoje valstybėje narėje nacionalinė vertinimo komisija, pirmininkaujama Komisijos atstovybės ir sudaryta iš dviejų sveikatos srities ekspertų ir dviejų žurnalistų, atrinks nacionalinį finalininką. Antrasis etapas – nugalėtojo ir dviejų kitų prizinių vietų laimėtojų atranka. Ją atliks ES vertinimo komisija, pirmininkaujama Europos Komisijos Sveikatos ir vartotojų generalinio direktorato generalinio direktoriaus Roberto Madelino. Patvirtintos nacionalinių ir ES vertinimo komisijų narių pavardės bus paskelbtos svetainėje „Europa pacientams“. 2009 m. rudenį 27 finalininkai bus pakviesti į Briuselyje rengiamą žiniasklaidos seminarą ES sveikatos klausimais ir į prestižinio apdovanojimo teikimo ceremoniją, kuriai vadovaus Komisijos narė A. Vassiliou. Pirmosios vietos premija – 5 000 EUR, antrosios – 3 000 EUR, o trečiosios – 2 000 EUR. ES apdovanojimai už žurnalistinį darbą sveikatos srityje ir kampanija „Europa pacientams“ finansuojami pagal antrąją Bendrijos veiksmų programą sveikatos srityje (2008–2013 m.). Šį ES apdovanojimų už veiklą sveikatos srityje konkursą ketinama padaryti kasmečiu renginiu, o jo sritys bus išplėstos, įtraukiant garso ir vaizdo žiniasklaidą. Visa tai priklausys nuo šių metų sėkmės ir patirties.Norintys pateikti straipsnį ir sužinoti daugiau informacijos apie ES apdovanojimą už žurnalistinį darbą sveikatos srityje kviečiami apsilankyti svetainėje „Europa pacientams“: http://ec.europa.eu/health-eu/europe_for_patients/index_lt.htm. Antroji Bendrijos veiksmų programa sveikatos srityje (2008–2013 m.): http://ec.europa.eu/health/ph_programme/pgm2008_2013_en.htm.