IP/09/659 Briuselis, 2009 m. balandžio 29 d.Valstybės pagalba. Komisija priima Supaprastinimo paketą, kad pagreitintų valstybės pagalbos sprendimusEuropos Komisija priėmė valstybės pagalbai skirtą Supaprastinimo paketą ir Gerosios patirties kodeksą bei Pranešimą dėl supaprastintos procedūros. Šiais dokumentais siekiama pagerinti valstybės pagalbos procedūrų veiksmingumą, skaidrumą ir nuspėjamumą visuose tyrimo etapuose ir kartu sustiprinti savanorišką Komisijos ir valstybių narių bendradarbiavimą. Pirmiausia šiuose dokumentuose siūloma valstybėms narėms glaudžiau bendradarbiauti iki tol, kol jos praneša apie pagalbos priemones, kad galimi sunkumai būtų pašalinti iš pat pradžių, be to, šiuose dokumentuose pateiktos patobulintos planavimo priemonės, skirtos tiek sudėtingiems, tiek paprastiems atvejams padėti įveikti. Supaprastinimo paketo priėmimas – svarbus reformų programos, kurią Komisija paskelbė 2005 m. valstybės pagalbos veiksmų plane (žr. IP/05/680), dalis. Už konkurenciją atsakinga Komisijos narė Neelie Kroes pažymėjo: „Valstybės pagalbos supaprastinimo paketas bus naudingas verslui, nes bus lengviau priimti greitus valstybės pagalbos sprendimus, ypač todėl, kad valstybės narės ir Komisija bendradarbiauti pradės anksčiau ir geriau. Priimdama Gerosios patirties kodeksą bei Pranešimą dėl supaprastintos procedūros, Komisija tesėjo pažadą atnaujinti ir supaprastinti valstybės pagalbos procedūras, kaip numatyta Valstybės pagalbos veiksmų plane.“ Supaprastinimo paketu siekiama palengvinti ir kartu pagreitinti įvairių rūšių valstybės pagalbos procedūrų – apie Komisijai praneštas paprastas priemones, sudėtingas bylas, kai iškyla naujų klausimų, ar skundus – taikymą. Tai atitinka 2005 m. valstybės pagalbos veiksmų plane (IP/05/680) paskelbtą tikslą – kad valstybės pagalbos srities procedūros būtų veiksmingesnės, paprastesnės ir labiau nuspėjamos. Dėl paketo daug diskutuota su valstybėmis narėmis ir išorės suinteresuotosiomis šalimis (žr. IP/08/1950) ir jam labai pritarta. Gerosios patirties kodekse nurodoma, kaip praktiškai vykdyti valstybės pagalbos procedūras, pirmiausia atsižvelgiant į jų trukmę, skaidrumą ir nuspėjamumą. Kodekse numatyti tam tikri savanoriški Komisijos ir valstybių narių susitarimai, kuriais siekiama sukurti paprastesnes ir labiau nuspėjamas procedūras kiekviename valstybės pagalbos tyrimo etape. Kodeksas bus taikomas visoms byloms, kurioms negalioja Bendrasis bendrosios išimties reglamentas (žr. IP/08/1110) ir Pranešimas dėl supaprastintos procedūros. Gerosios patirties kodeksas pagrįstas bendru Komisijos ir valstybių narių įsipareigojimu. Viena vertus, Komisija siūlys užmegzti glaudesnius ryšius dar iki pranešant apie priemonę, kad pranešimai būtų kokybiškesni ir išsamesni. Visiškai naujos, sudėtingos ar skubios bylos bus sprendžiamos pagal bendrai sutartą planą. Komisija taip pat sieks sugrupuoti savo prašymus pateikti informaciją. Kita vertus, valstybės narės raginamos skubiau ir išsamiau atsakyti į Komisijos užklausas dėl tam tikros bylos. Kodekse taip pat siūloma iš esmės sustiprinti esamas procedūrines priemones, kad valstybės narės galėtų veikti greitai ir užtikrintų tolesnį procedūrų vykdymą. Gerosios patirties kodeksu taip pat siekiama pagerinti skundų nagrinėjimo procedūrą, įskaitant orientacinius terminus ir išsamesnę su skundais susijusią informaciją. Supaprastinta procedūra siekiama, kad Komisija geriau tvarkytų paprastas bylas, kaip antai tas, kurios aiškiai atitinka esamas horizontaliąsias priemones ar Komisijos sprendimų priėmimo praktiką. Komisija nori užtikrinti, kad aiškiai suderinama pagalba būtų patvirtinama per mėnesį po to, kai valstybės narės pateikia išsamų pranešimą. Todėl pranešime taip pat nurodytas pavyzdinis pagalbos priemonių, kurioms iš esmės galima taikyti supaprastintą procedūrą, sąrašas, įskaitant tam tikrą MVĮ skirtą pagalbą, pagalbą aplinkos apsaugai, pagalbą naujovių diegimui ir pagalbą įmonėms sanuoti ir restruktūrizuoti. Ši naujoji procedūra turėtų būti ne tik greitesnė, bet ir skaidresnė: susidomėjusioms suinteresuotosioms šalims bus suteikta nauja galimybė teikti pastabas apie planuojamą valstybės pagalbos priemonę, nes priemonių, apie kurias valstybė narė pranešė pagal supaprastintą procedūrą, santrauka bus iš anksto paskelbta Komisijos svetainėje. Nė viena minėta iniciatyva neskirta priemonėms, apie kurias valstybės narės praneša dėl esamos finansų ir ekonomikos krizės, nes tokioms priemonėms nustatytos specialios ad hoc vidinės procedūros, kad priemones, apie kurias pranešta, Komisija galėtų įvertinti kuo skubiau. Kodeksą ir Pranešimą anglų, prancūzų ir vokiečių kalbomis rasite Komisijos svetainėje http://ec.europa.eu/competition/state_aid/reform/reform.html. Netrukus jie bus parengti ir kitomis kalbomis. Daugiau informacijos rasite MEMO/09/208.