IP/09/635 Briselē, 2009. gada 24. aprīlīIzveidota Eiropas rīcības programma efektīvākai cīņai pret romu atstumtībuŠodien pirmo reizi Prāgā notiks jauns Eiropas forums, lai uzlabotu valsts pasākumu koordinēšanu, kas vērsti pret Eiropas lielākās etniskās minoriātes atstumtību. Sanāksmē piedalīsies valsts valdību, ES, citu starptautisku organizāciju un pilsoniskās sabiedrības pārstāvji ar mērķi veicināt sadarbību un pieredzes apmaiņu, kas gūta, īstenojot veiksmīgu romu iekļaušanas politiku. “Tagadējā ekonomikas krīze palielina risku, ka romi, kas bieži veido sabiedrības marginālo daļu, nonāks pilnīgā atstumtībā," brīdina ES nodarbinātības, sociālo lietu un iespēju vienlīdzības komisārs Vladimirs Špidla. "Mums ir nepieciešama nevis represīva politika, kas romus dzen dziļākā nabadzībā un sociālajā atstumtībā, bet gan konstruktīva rīcība, kas romiem paver iespējas. Nepieciešams, lai politika būtu pielāgota tieši romu vajadzībām, bet ar mērķi darīt pieejamu vispārējo izglītību, vispārējo darbavietu un mājokļu tirgu. Un būtu nepieciešams, lai valstis dalītos ar veiksmīgiem politiskiem risinājumiem.” Šodienas sanāksmē, kuru kopīgi organizēja komisārs V. Špidla un Čehijas cilvēktiesību un nacionālo minoritāšu ministrs Michael Kocáb, aplūkos, kādi panākumi gūti cīņā ar romu atstumtību kopš pirmā Eiropas līmeņa romu jautājumiem veltītā sammita, kas notika 2008. gada septembrī Briselē (skatīt IP/08/1326). Pēc tam Vispārējo lietu padome 2008. gadā aicināja organizēt labas prakses un pieredzes apmaiņu starp ES valstīm un definēt sadarbību starp visām iesaistītajām personām, balstoties uz vienotu Eiropas rīcības programmu. Sanāksmes mērķis ir nosaukt pamatprincipu kopumu, kas nepieciešami, lai efektīvi cīnītos ar romu atstumtību. Eiropas Komisija turklāt izklāstīs, kā tā plāno nodrošināt romu vajadzības, izmantojot ES līmeņa pasākumus un politiskos risinājumus 2009. un 2010. gadā. Tā arī ziņos par jauna, 5 miljonus euro vērta izmēģinājuma projekta īstenošanu, kuru Eiropas Parlaments iekļāva 2009. gada budžetā. 2010. gada sākumā, tieši pirms nākamā romu jautājumiem veltītā sammita, kas notiks 2010. gada aprīlī Spānijā, Komisija iepazīstinās ar vispusīgu progresa ziņojumu. Eiropas Savienībā un tās kaimiņvalstīs vairāki miljoni romu tiek diskriminēti un gandrīz pilnībā izstumti no vidusmēra sabiedrības, to vidū ir neproporcionāls nabadzības un bezdarba līmenis, slikts veselības stāvoklis un īsāks mūža ilgums. Turklāt romi bieži vien ir diskriminācijas un rasisma izraisītas vardarbības upuri. Priekšvēsture Eiropas Savienība ir izstrādājusi plašu pasākumu klāstu, ar kuru palīdzību cīnīties ar romu diskrimināciju un sociālo atstumtību. Direktīva 2000/43/EK aizliedz diskrimināciju rases, etniskās izcelsmes dēļ nodarbinātības, izglītības, sociālās aizsardzības (arī veselības aprūpes) jomā, kā arī saistībā ar preču un pakalpojumu pieejamību. ES struktūrfondi un Kopienas programmas var finansiāli atbalstīt projektus un politiskos risinājumus, bet politiskus sadarbības mehānismus ES un valsts līmenī sociālās iekļautības, nodarbinātības, izglītības un veselības jomā var izmantot, lai, apvienojot mērķtiecīgu izpēti, attiecīgu rīcību un šā jautājuma ievērošanu citās politikas jomās, cīnītos pret romu atstumtību. Skatīt arī MEMO/09/193 Papildu informācija Eiropas Komisijas tīmekļa vietne par romiem http://ec.europa.eu/roma Vispārējo lietu padomes 2008. gada 8. decembra paziņojums presei par romu iekļaušanu http://ec.europa.eu/social/BlobServlet?docId=1586&langId=enPriekšlikums par kopīgiem pamatprincipiem http://ec.europa.eu/social/main.jsp?langId=en&catId=89&newsId=491&furtherNews=yes