IP/09/703 Brussels, 5 May 2009Teel majanduse taastumise suunas: volinike Hübneri ja Špidla sõnul aitab ühtekuuluvuspoliitika Euroopal kriisist väljudaVolinikud Danuta Hübner (regionaalpoliitika) ja Vladimír Špidla (tööhõive, sotsiaalküsimused ja võrdsed võimalused) väljendasid täna heameelt selle üle, et on saavutatud kokkulepe nõukogu ja Euroopa Parlamendi vahel majanduskriisiga toimetulekuks kavandatud ühtekuuluvuspoliitika meetmepaketi toetuseks. See ulatuslik pakett hõlmab meetmeid alates suurtest rahasüstidest, mis tähendab tõukefondidest kiirmenetluste tarbeks täiendavate ettemaksete tegemist (et kiirendada projektide rakendamist), kuni ELile võimaluse andmiseni kaasrahastada energiatõhususe parandamist elamumajanduses. Liikmesriigid on ettemaksetena juba lisaks saanud 6,25 miljardit eurot – aprilli keskel 4,5 miljardit eurot Euroopa Regionaalarengu Fondist (ERF) ja kohe seejärel 1,5 miljardit eurot Euroopa Sotsiaalfondist (ESF). Neid otsuseid kommenteerides ütles volinik Hübner: „Ühtekuuluvuspoliitika aitab Euroopal sellest kriisist väljuda. Tänu Euroopa Komisjoni, liikmesriikide, Euroopa Parlamendi, ELi Regioonide Komitee ja Euroopa Majandus- ja Sotsiaalkomitee vahelisele suurepärasele koostööle oleme suutnud kiiresti ja otsustavalt tegutseda. Nüüd palume tungivalt, et liikmesriigid ja piirkonnad võtaksid need Euroopa ühtekuuluvuspoliitika pakutud võimalused täiel määral kasutusse ja valiksid ELi toetuse saamiseks välja kvaliteetsed projektid. Me loodame, et need meetmed mõjutavad otsustavalt majandust, eriti ehitussektorit.” Volinik Špidla lisas: „Praeguses kriisis on meie peamiseks eesmärgiks Euroopa tasandil säilitada inimestele töökohad ning võimaldada töökoha kaotanutel saada tööd nii ruttu kui võimalik. Euroopa Sotsiaalfond aitab tuhandetel eurooplastel oma oskusi arendada ning ümber õppida, parandades seeläbi nende tööle saamise võimalusi. See kokkulepe tähendab veelgi suuremat panust nende inimeste aitamiseks, kes on töökoha kaotanud või keda see oht kriisiolukorras ähvardab. Kokkulepe annab ka väiksematele organisatsioonidele võimaluse lihtsamalt ja tõhusamalt toetada kõige kaitsetumaid.” Liikmesriigid ja piirkonnad saavad edumaa 2008. aasta lõpul tegi komisjon rea ettepanekuid Euroopa Regionaalarengu Fondi, Euroopa Sotsiaalfondi ja Ühtekuuluvusfondi tegevust reguleerivate määruste muutmiseks. Euroopa Parlament andis nendele õigusaktide muudatustele heakskiidu 2. aprillil. Täna kiitsid ka liikmesriikide ministrid ECOFINi (majandus- ja rahandusküsimuste nõukogu) kohtumisel need meetmed heaks ja need jõustuvad mai lõpuks. 6,25 miljardi euro suurune rahasüst 27 liikmesriigis tehakse eesmärgiga stimuleerida projektide rakendamist ja toetada töökohtade säilitamist ja loomist. Koos täiendavate ettemaksetega ulatub 2007. aastast alates tehtud ettemaksete kogusumma ligikaudu 30 miljardi euroni (vt iga liikmesriigi summat lisas), mis moodustab peaaegu 9 % ühtekuuluvuspoliitika 347 miljardi euro suurusest eelarvest aastateks 2007–2013. Pakett sisaldab veel ka järgmist:Suurprojektide kohese rahastamise võimalus (projekti kogumaksumus ületab 50 miljonit eurot või 25 miljonit eurot keskkonnaprojektide puhul) ilma eelneva Euroopa Komisjoni heakskiiduta. Ajavahemikus 2007–2013 tuleb kogu Euroopas rakendada ligikaudu 900 suurprojekti, mis tähendab 120 miljardi euro suurust koguinvesteeringut ERFst ja Ühtekuuluvusfondist. Riigiabi kavade alusel abisaajatele tehtavate ettemaksete süsteemi lihtsustamine. Praktikas tähendab see, et nüüd võib abisaajatele teha riigiabi ettemakseid kuni 100 % ulatuses kogu saadavast summast. Hüvitussüsteemi lihtsustamine, selleks et vähendada abisaajate halduskoormust ning kiirendada maksete tegemist. Komisjon võib nüüd põhilised üldkulud hüvitada standardsummana või teha ühekordseid väljamakseid väikestele projektidele, näiteks projektidele ohustatud rühmade toetamiseks. Uue finantskorralduse (financial engineering) kavade (ERF/ESF) juhtimise lihtsustamine, kombineerides toetusi ja laene. Algatus JEREMIE (Euroopa ühisressursid mikro-, väikestele ja keskmise suurusega ettevõtetele) aitab majanduslanguses tugevasti kannatada saanud väikestel ja keskmise suurusega ettevõtetel lihtsamalt rahastamist leida. Euroopa Investeerimispank ja Euroopa Rekonstruktsiooni- ja Arengupank saavad aidata suurprojekte kavandada meetme JASPERS (ühine projektiabi Euroopa piirkondadele) kaudu. Meetme JASMINE (väikerahastamisasutuste toetamine Euroopas) kaudu antakse toetust ka pangandusvälistele väikerahastamisasutustele. Kõikidele liikmesriikidele võimaluse pakkumine kasutada ERFi rahastamist (kuni 4 % ulatuses assigneeringutest) energiatõhususe parandamiseks ja taastuvenergia meetmete rakendamiseks elamumajanduses. See tähendab, et EL võib kaasrahastada riiklikke ja piirkondlikke kavasid topeltklaaside, seinaisolatsiooni ja päikesepaneelide paigaldamiseks elamutele. Varem anti õigusaktidega ainult uutele liikmesriikidele piiratud ulatuses võimalusi kasutada ERFi vahendeid elamumajanduses.Detsembris oli juba kokku lepitud muudatuses, millega nähakse ette, et kasumit teenivaid projekte (nagu maksustatud kiirteed) reguleerivaid eeskirju tuleb kohaldada üksnes ERFi ja Ühtekuuluvusfondi projektide suhtes ning seda juhul, kui kogumaksumus on üle 1 miljoni euro. Märkus toimetajatele Lisateave on kättesaadav: http://ec.europa.eu/regional_policy/funds/recovery/ EL tegeleb majanduskriisi sotsiaalse mõõtmega: http://ec.europa.eu/social/main.jsp?langId=en&catId=736 Euroopa majanduse taastamise kava ERF/ESF ettemaksed APRILL 2009[ ]