IP/09/218 Bruxelles, den 5. februar 2009"Brug forskellene. Stop diskriminationen": EU kårer dette års prisvindende artiklerVinderne af EU's journalistkonkurrence "Brug forskellene. Stop diskriminationen” er blevet kåret i dag. Prisen for bedste artikel blev delt mellem en fransk artikel om homoseksuelle fodboldspillere og en dansk artikel om kvinder, der konverterer til islam. Prisen for den tredjebedste artikel gik til en portugisisk artikel, mens den særlige romapris blev vundet af en græsk journalist. Prisoverrækkelsen finder sted i aften i Kaiserstejnskypalæet i Prag. "Medierne spiller en stor rolle i indsatsen mod diskrimination, fordomme og stereotype opfattelser," siger EU-kommissær for lige muligheder Vladimír Špidla. "Værdier som mangfoldighed og social samhørighed er ikke mindst vigtige i den aktuelle sociale, økonomiske og finansielle situation." Ved prisoverrækkelsen i dag vil Europa-Kommissionen belønne de journalister, som gennem deres artikler bidrager til at fremme forståelsen af fordelene ved mangfoldighed, og som tilskynder læserne til at tænke nærmere over spørgsmål vedrørende diskrimination og ulighed. I år uddeler Kommissionen en særpris til en artikel, der beskæftiger sig med romaers forhold. Pascale Krémer, journalist på Le Monde, fik en delt førstepris for sin artikel “Homophobie et football: la leçon de Chooz” (Homofobi og fodbold – Chooz' erfaringer) om homoseksuelle fodboldspillere på et lokalt hold. Artiklen ser på, hvordan de lukrative marketingforhold i fodboldens verden er med til at fastholde diskriminationen af bøsser og lesbiske, men den undersøger også de positive forholdsregler, fodboldligaerne i Europa har truffet for at bekæmpe forskelsbehandling. Den anden del af førsteprisen gik til Ole Hall, som er journalist på Morgenavisen Jyllands-Posten. Hans artikel “Danske muslimer udsat for chikane” afslører, hvordan danske kvinder, som konverterer til islam, pludselig går fra at tilhøre flertallet til at blive en meget synlig del af et mindretal i deres eget land. Dermed konfronteres de med de samme fordomme og fjendtligheder fra samfundets side som muslimer af udenlandsk oprindelse. Christiana Martins og Marisa Antunes får tredjeprisen for deres artikel “Elite à prova de racismo” (Den racismeresistente elite) om succesrige portugisiske borgere med mindretalsbaggrund, som har gennembrudt glasloftet. Den blev offentliggjort i det portugisiske ugeblad Expresso. Den særlige romapris blev givet til Mika Kontourousi, journalist på Eleftheros Tipos, for artiklen “Η Γιουζγιάν σπάει τα σύνορα της φυλής της” (Yuzyan overskrider sin stammes normer). Den beskriver de problemer romakvinder møder, når de forsøger at bevæge sig væk fra de traditionelle roller i deres samfund. Prisoverrækkelsen finder sted som led i Europa-Kommissionens seminar om medier for mangfoldighed. På seminaret forelægges resultaterne af den paneuropæiske undersøgelse om god praksis i og omkring medierne i forbindelse med disses indsats for at bekæmpe diskrimination og fremme mangfoldighed. Til stede vil være mere end 80 mediefolk, ligestillingsorganisationer og ngo'er fra rundt om i Europa. Uddelingen af journalistprisen er en af en lang række bevidstgørelsesaktiviteter, der gennemføres inden for rammerne af EU's informationskampagne "Brug forskellene. Stop diskriminationen": European Youth Press og Den Europæiske Forening af Europæiske Journalister er partnere i dette års udgave af journalistkonkurrencen. De vindende artikler i konkurrencen er blevet udvalgt blandt mere end 545 artikler fra alle 27 medlemsstater, der blev indsendt mellem den 1. januar og den 31. oktober 2008. Medlemmerne af priskomitéen fremhævede de indsendte artiklers høje kvalitet. De fire europæiske prisvindere modtager hver et tilskud til en studierejse til et EU-land efter eget valg. Se også MEMO/09/51 Yderligere oplysninger: Webside om journalistprisen 2008 http://journalistaward.stop-discrimination.infoKampagnen "Brug forskellene. Stop diskriminationen" http://www.stop-discrimination.infoUndersøgelsen om medier og mangfoldighed http://www.media4diversity.eu/