IP/09/1201 Brüsszel, 2009. július 29. Az európaiak túlnyomó többsége figyelmet fordít az általa vásárolt termékek környezeti hatására A ma közzétett Eurobarométer-felmérés szerint öt európai polgárból négy vallja magáról azt, hogy figyelmet fordít az általa vásárolt termékek környezeti hatására. A környezetvédelmi megfontolások Görögországban érvényesülnek leginkább, ahol a megkérdezettek több mint 90 százaléka nyilatkozott úgy, hogy a termékek által a környezetre gyakorolt hatás jelentős mértékben befolyásolja a vásárlás során hozott döntéseit. Ugyanebből a felmérésből kiderül továbbá az is, hogy az európaiak véleménye megoszlik a termékek környezeti teljesítményére vonatkozó gyártói állításokról, és a válaszadók csaknem fele véli úgy, hogy a környezetbarát termékek előállítását azzal lehetne a leginkább előmozdítani, hogy a környezetet károsító termékekre magasabb adókat vetnének ki, a környezetbarát termékekre pedig alacsonyabbakat. A megkérdezettek határozottan támogatták azt az elképzelést is, hogy a kiskereskedők kapjanak nagyobb szerepet a környezetbarát termékek népszerűsítésében, valamint hogy kötelezővé váljon az üvegházhatást okozó gázok kibocsátására vonatkozó adatok – az úgynevezett szénlábnyom – feltüntetése a termékek címkéjén. Stavros Dimas, az EU környezetvédelmi biztosa így nyilatkozott: „Az éghajlatváltozás ellen minden lehetséges fronton küzdenünk kell, és ebben a küzdelemben mindenkinek részt kell vennie. Ez nem csupán a vállalatok és a kormányok feladata, a fogyasztók szerepe is fontos. Azzal, hogy környezet- és éghajlatbarát termékeket vásárolnak, az egyes fogyasztók egyértelmű jelzést küldenek a gyártók felé, környezetkímélőbb termékek előállítására ösztönözve őket." Fontos a termékek környezetre gyakorolt hatása Az európai polgároknak a fenntartható fogyasztáshoz és termeléshez való viszonyával foglalkozó Eurobarométer-felmérés ma közzétett eredményei azt mutatják, hogy az európaiak túlnyomó többsége (83%) fontos szerepet tulajdonít a termék által a környezetre gyakorolt hatásnak vásárlói döntései meghozatalában. A görögök között a legnagyobb azok aránya, akik számára fontos szempont az általuk vásárolt termékek környezeti hatása (92 %), legkevésbé pedig a cseheket foglalkoztatja ez a probléma (62 %). Megoszlanak a vélemények a vállalatoknak a termékeik környezeti teljesítményére vonatkozó állításairól A termékek környezeti teljesítményére vonatkozó gyártói állításokat illetően a felmérésben részt vevő európaiak két nagyjából egyenlő táborra oszlanak: 49 % hiszi, hogy az állítások megfelelnek a valóságnak, míg 48 % nem tartja hihetőnek azokat. Leginkább a hollandok bíznak meg az állításokban (78 %), legkevésbé pedig a bolgárok (26 %). Magasabb adók a környezetet károsító termékek, alacsonyabb adók a környezetbarát termékek esetében Az uniós polgárok mintegy 46%-a véli úgy, hogy a környezetbarát termékek előállítását leginkább a környezetet károsító termékekhez kapcsolódó adók növelésével és a természetbarát termékekre megállapított adók csökkentésével lehetne előmozdítani. Ezzel a kettős adóztatási rendszerrel a britek értenének egyet leginkább, legkevésbé pedig a máltaiak (28 %), akik ehelyett csupán a környezetbarát termékekre vonatkozó adók csökkentését támogatnák. A kiskereskedők szerepének növelése a környezetbarát termékek népszerűsítésében A megkérdezettek határozottan támogatnák, hogy a kiskereskedők is vegyék ki a részüket a környezetbarát termékek népszerűsítéséből. Az uniós polgárok csaknem fele (49 %) úgy gondolja, hogy a kiskereskedőknek fokozniuk kellene az ilyen termékek láthatóságát a polcaikon, illetve áruházaikban külön e termékeknek szentelt „zöld sarkot” kellene kialakítaniuk. Az európaiak egyharmada (31 %) szerint a kiskereskedők azzal mozdíthatnák elő leginkább a környezetbarát termékek forgalmát, hogy megfelelőbb tájékoztatást biztosítanak ezekről a fogyasztóknak. A szénlábnyomot feltüntető címkék erőteljes támogatást élveznek Annak ellenére, hogy az európaiaknak nem egészen a fele tulajdonít fontos szerepet az ökocímkéknek a vásárlói döntései meghozatalában, és csupán minden tizedik válaszadó véli úgy, hogy a környezetvédelmi címkéken szerepeltetni kellene az üvegházhatást okozó gázok adott termék által előidézett kibocsátásának összegét, az európai polgárok mintegy 72 %-a egyetért azzal, hogy a jövőben kötelezővé kellene tenni a termékhez kapcsolódó szénlábnyomot feltüntető címkéket. E kérdés kapcsán jelentős nézetkülönbségek mutatkoznak a tagállamok között; legkevésbé a csehek helyeselnék ezt a fajta címkézést (47 %), míg a görögök nagy többsége (90 %) lelkesen támogatná azt. A szénlábnyomot feltüntető címke tájékoztatást nyújtana arról, hogy a termék életciklusa alatt, vagyis az előállítástól az ártalmatlanításig mekkora a kibocsátott üvegházhatást okozó gázok – köztük a szén-dioxid – teljes mennyisége. Európai szinten jelenleg még nem létezik ilyen címkézési rendszer, de a Környezetvédelmi Tanács 2008. decemberi ülésén a miniszterek felkérték a Bizottságot, hogy tanulmányozza a szénlábnyomot feltüntető címkék bevezetésének lehetőségét. Háttér: a fenntartható fogyasztásról és termelésről szóló uniós cselekvési terv 2008 júliusában a Bizottság cselekvési tervet terjesztett elő, amely a fenntartható fogyasztásra és termelésre vonatkozó javaslatokat foglal magában. A javaslatok célja a termékek környezeti teljesítményének javítása, valamint a fenntarthatóbb termékek és termelési technológiák iránti kereslet fokozása. A cselekvési terv emellett az innovációs lehetőségek megragadására is ösztönözni kívánja az uniós ipart. További információk: A fenntartható fogyasztás és termelés témájához kapcsolódó weboldalak: http://ec.europa.eu/environment/eussd/escp_en.htm