IP/09/371 Brüssel, 10. märts 2009Komisjoni aruanne: ülemaailmsed uimastiprobleemid kümme aastat hiljemTäna esitas Euroopa Komisjon aruande ebaseaduslike uimastite turgude kohta maailmas alates 1998. aastast. Aruandest selgub, et viimase kümne aasta jooksul on uimastipoliitika maailmas arenenud, eelkõige riiklikul tasandil – jõupingutusi uimastitarvitajate aitamiseks on suurendatud ja uimastitega kaubitsejate vastu suunatud tegevuspõhimõtteid on karmistatud. Kuid millist tegelikku kasu on see kõik toonud? Uurimuses, millel aruanne põhineb, ei ole leitud mingeid tõendeid üleilmse uimastiprobleemi vähenemise kohta ajavahemikus 1998–2007. Laiemalt võttes on olukord teatavates jõukamates riikides veidi paranenud, kuid ülejäänutes halvenenud. Mõnes riigis, sealhulgas mitmes suures arengumaas või siirderiigis, halvenes olukord järsult ja oluliselt. Teisisõnu paistab ülemaailmne uimastiprobleem olevat enam vähem samas seisus kui 1998. aastal. Pigem on olukord muutunud veelgi keerukamaks: enamikus lääneriikides on uimastite hinnad alates 1998. aastast 10 %–30 % langenud, seda hoolimata näiteks kokaiini või heroiiniga kaubitsejatele mõistetavate karistuste karmistumisest teatavatel turgudel. Samas puuduvad tõendid uimastite kättesaadavuse halvenemise kohta. Kanepi kasutamine on saanud noorte elu „loomulikuks” osaks paljudes lääneriikides, kuni 50 % pärast 1980. aastat sündinutest on seda uimastit vähemalt proovinud. Enamik neist aga ei jätka aine kasutamist pärast varase täiskasvanuea saabumist. Uurimuses leiti ka, et uimastite tootmise vastane eripoliitika võib mõjutada piirkondi, kus uimasteid toodetakse. Näiteks on viimase kümne aasta jooksul kokaiinitootmine liikunud Peruust ja Boliiviast Colombiasse. Nimetatud aruande avaldamine toimub üheaegselt Viinis sel nädalal aset leidva kõrgetasemelise kohtumisega, mis on osa ÜRO uimastikomisjoni iga-aastasest istungjärgust. Ministrid tervest maailmast hindavad ÜRO peaassamblee uimasteid käsitleval eriistungjärgul 1998. aastal vastu võetud ülemaailmset uimastiprobleemi käsitleva poliitilise deklaratsiooni rakendamist. (Deklaratsiooni eesmärk oli 2008. aastaks märkimisväärselt vähendada rahvusvahelise koostöö ja uimastitega varustamise valdkonnas võetavate meetmete abil ülemaailmset ebaseaduslike uimastite probleemi.) Sel nädalal on kavas teha nimetatud hindamisel põhinev ja ajavahemikku 2009–2019 käsitlev uus poliitiline deklaratsioon. Euroopa Komisjoni asepresident, õigus-, vabadus- ja turvalisusküsimuste eest vastutav volinik Jacques Barrot ütles: „Me ei saa sel nädalal Viinis piirduda ainult eesmärkide kindlaksmääramisega. Me peame otsima maailma uimastiprobleemile lahendust, lähtudes seejuures faktidest.“ Uurimuse abil püütakse pakkuda reaalseid hinnanguid ebaseaduslike uimastite turu kogusuuruse kohta aastase tulu põhjal. Tulemuste põhjal võib väita, et selliseid üldhinnanguid on väga raske anda peamiselt seetõttu, et uimastite tootmist, tarbimist ja kaubandust käsitlevad usaldusväärsed andmed puuduvad suures osas maailmast. Siiski on uurimuses koostatud hinnangud näiteks Lääne-Euroopa, Ameerika Ühendriikide ja Okeaania kanepi-, kokaiini- ja heroiinituru kohta. Kõige usaldusväärsem hinnang (2005. aastal) nende kolme regiooni kanepituru tulude kohta on 70 miljardit eurot, mis on umbes poole väiksem ÜRO kuritegevuse ja narkomaania vastu võitlemise keskuse hinnangust (ligikaudu 125 miljardit eurot). Oluline avastus on tõsiasi, et teatavates riikides ikka veel vastuoluline kahjulike tagajärgede vähendamise poliitika omandab suuremat tähtsust üha enamas ülejäänud riigis, kes näevad seda tõhusa vahendina uimastitega seotud haiguste, sotsiaalse ebakindluse ja suremuse vähendamiseks. Aruandes antakse ülevaade ka üleilmse ebaseaduslike uimastite turu majanduslikest alustest koos hinnangutega tootmiskulude ja tootmisest lõpliku jaemüügini ulatuva kaubandusahela jooksul lisanduva väärtuse kohta. Analüüsitakse sissetuleku jaotumist uimastikaubandusega seotud isikute vahel ja saadakse tulemuseks üllatavalt tavaline pilt, mille kohaselt usutakse, et märkimisväärset tulu saab vaid suhteliselt väike vähemus. Uurimuse olulisim tulemus oli tähelepanu juhtimine ülemaailmset uimastiprobleemi käsitlevate andmete ja teabe kogumise rahvusvahelise süsteemi nõrkadele kohtadele. EL on investeerinud suuri summasid uimastitealase järelevalve edendamisse Euroopa Narkootikumide ja Narkomaania Seirekeskuse kaudu, kuid sellised teabemehhanismid ei ole maailma tasandil tegelikult kättesaadavad. Uurimust käsitlev aruanne tehakse kättesaadavaks ÜRO uimastikomisjoni iga-aastase istungjärgu raames toimuval kõrgetasemelisel kohtumisel ning seda esitlevad Lars-Erik Lundin (ELi delegatsiooni juht Viinis) ja Carel Edwards (uimastivastase poliitika osakonna juhataja, õigus-, vabadus- ja turvalisusküsimuste peadirektoraat) teisipäeval 10. märtsil kell 14.00 ELi delegatsioonis Viinis toimuval pressikonverentsil (Argentinierstrasse 26 / Taubstummengasse nurgal, koosolekuruum Mezzanine, A-1040 Viin (metrooliin U1, Taubstummengasse peatus). Kontaktisik: Anne-Marie Huber +43 1 51618329 või + 43 699 1966579. Aruanne on kättesaadav järgmisel aadressil: http://ec.europa.eu/justice_home/doc_centre/drugs/doc_drugs_intro_en.htm