IP/09/792 Bryssel 15. toukokuuta 2009EU-maiden konferenssi Roomassa 18.-20. toukokuuta Euroopan meripäivän kunniaksiMeri on aina ollut keskeisellä sijalla eurooppalaisten elämässä. Euroopan mantereen rantaviiva on lähes 70 000 km:n pituinen, ja EU:n 27 jäsenvaltiosta 22 on rannikko- tai saarivaltioita. Euroopan väestöstä 40 % asuu merenranta-alueilla, joilla tuotetaan 40 % Euroopan taloudesta. Merialan palveluksessa työskentelee noin 5 miljoonaa ihmistä. Toukokuun 20. päivä onkin EU:ssa nimetty Euroopan meripäiväksi. Tänä vuonna komissio järjestää yhdessä Italian hallituksen kanssa kolmipäiväisen konferenssin Roomassa 18.-20. toukokuuta. Konferenssiin saapuu sidosryhmiä, viranomaisia ja muita alan toimijoita Euroopan unionista ja tällä kertaa myös eräistä EU:n ulkopuolisista maista, erityisesti Välimeren alueelta, keskustelemaan Euroopan merialan globaaleista haasteista. Euroopan meripäivän perustaminen oli tärkeä merkkipaalu vuonna 2007 käynnistetyssä EU:n yhdennetyssä meripolitiikassa. ”Vietämme jokavuotista Euroopan meripäivää Roomassa 20. toukokuuta”, kertoi Euroopan komission puheenjohtaja José Manuel Barroso. ”Eurooppalaiset tiedostavat yhä selvemmin yhteisen merellisen perintömme ja sen tulevaisuuden merkityksen. Euroopan unionin yhdennetty meripolitiikka tarjoaa selkeän näkemyksen siitä, miten merielinkeinoihin, merten kestävään hoitoon ja merenkulun turvallisuuteen liittyvät haasteet saadaan ratkaistua, ja se on tiiviisti mukana myös ilmastonmuutoksen torjunnassa ja Euroopan talouden kilpailukyvyn elvyttämisessä.” Meri- ja kalastusasioista vastaava EU-komissaari Joe Borg toteaa, että EU:n yhdennetty meripolitiikka tuo perinteisesti vähemmälle huomiolle jääneet merielinkeinot ja rannikkoalueet uuden, dynaamisen politiikan keskiöön. Sillä pyritään edistämään osallisuutta, saamaan aikaan kestävää kasvua ja luomaan työpaikkoja. ”EU ja sen jäsenvaltiot ovat yhtä mieltä siitä, että merten ja rannikoiden erityiskysymyksiä on käsiteltävä koordinoidusti ja johdonmukaisesti. Roomassa toimielimet ja sidosryhmät keskustelevat uusista tavoista hallinnoida meriä ja rannikkoalueita kestävästi yhteistä kaikenkattavaa yhdennettyä toimintastrategiaa noudattaen.” Roomassa järjestettävään meripäivän sidosryhmäkonferenssiin osallistuu liike-elämän ja kansalaisyhteiskunnan sidosryhmiä, päättäjiä ja toimittajia kaikkialta EU:sta ja sen ulkopuolelta. Tapahtumassa keskustellaan hyvin monenlaisista aihe-alueista ja käytännöistä, kuten meriasioiden yhdennetystä hallinnoinnista, kehitteillä olevasta teknologiasta, energiantuotannosta, merten aluesuunnittelusta, merten valvontajärjestelmistä, kestävästä merenrantamatkailusta ja yhteisen kalastuspolitiikan uudistuksesta. Konferenssissa esitetyt näkemykset otetaan jatkossa huomioon kehitettäessä EU:n yhdennettyä meripolitiikkaa. Sidosryhmäorganisaatiot järjestävät Roomassa myös erilaisia seminaareja ja esityksiä konferenssiin liittyvistä aiheista ennen konferenssia ja sen jälkeen. Rooman pääkonferenssin lisäksi muissa jäsenvaltioissa eri puolilla Euroopan unionia järjestetään yhteensä noin 40 paikallista tapahtumaa: konferensseja, seminaareja, avointen ovien päiviä satamissa ja ympäristöhankkeissa jne. Rooman konferenssin pääpuhujia ovat Italian pääministeri Silvio Berlusconi, Euroopan unionin puheenjohtaja (Tšekin edustaja), Euroopan komission puheenjohtaja José Manuel Barroso ja Euroopan parlamentin varapuhemies Rodi Kratsa-Tsagaropoulou. Konferenssia isännöivät meri- ja kalastusasioista vastaava EU-komissaari Joe Borg ja Italian infrastruktuuri- ja liikenneministeri Altero Matteoli. Euroopan komissiota edustavat lisäksi yritys- ja teollisuustoiminnasta vastaava varapuheenjohtaja Günter Verheugen ja liikenteestä vastaava varapuheenjohtaja Antonio Tajani. Konferenssissa puhuu myös Italian ulkoasiainministeri Franco Frattini. Paneelikeskusteluissa arvioidaan yhdennetyn meripolitiikan tähänastisia saavutuksia ja pohditaan sen kehittämistä. Euroopan komissio teki ehdotuksen yhdennetystä meripolitiikasta lokakuussa 2007, ja valtion- ja hallitusten päämiehet hyväksyivät sen joulukuussa 2007. Sen jälkeen on edistytty konkreettisesti sellaisen johdonmukaisen toimintakehyksen luomisessa, joka synnyttää synergiaa ja auttaa ratkaisemaan mereen liittyvien erilaisten politiikanalojen välisiä mahdollisia ristiriitoja. Komissio on lokakuussa 2007 julkaistun toimintasuunnitelman mukaisesti jo esittänyt joukon ehdotuksia, joilla muun muassa lisätään merentutkimusta ja kehitetään EU:n satamia, edistetään merten aluesuunnittelua ja esteetöntä eurooppalaista meriliikennealuetta sekä kannustetaan merituulivoiman tuotantoon. Muissa ehdotuksissa on määritelty strategioita ilmastonmuutokseen sopeutumiseksi, meri- ja merenkulkualan työntekijöiden tukemiseksi ja meriasioiden yhdennetyn hallinnoinnin järjestämiseksi. Kalastusalalla komissio on ehdottanut uutta lainsäädäntöä laittoman kalastuksen torjumiseksi sekä valvonnan ja lainsäädännön täytäntöönpanon tehostamiseksi ja on myös käynnistänyt EU:n laajuisen kuulemisen, jonka aiheena on yhteisen kalastuspolitiikan uudistus. Hyödyllisiä linkkejä Euroopan meripäivä: http://ec.europa.eu/maritimeday Sidosryhmien oheistapahtumat Roomassa: http://ec.europa.eu/maritimeaffairs/maritimeday/side_events_en.html Sidosryhmätapahtumat jäsenvaltioissa: http://ec.europa.eu/maritimeaffairs/maritimeday/events_in_member_states_en.html Toukokuussa 2008 annettu kolmikantajulistus: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240