IP/09/792 Bruxelles, 15 mai 2009Toate țările din UE sărbătoresc Ziua maritimă europeană la Roma, în perioada18-20 maiMarea a avut dintotdeauna un rol esențial pentru prosperitatea Europei. Continentul nostru deține aproape 70 000 km de litoral și 22 dintre cele 27 de state membre ale UE sunt țări cu ieșire la mare sau insulare. Regiunile noastre maritime adăpostesc 40% din populația noastră, generează 40% din economia noastră și oferă locuri de muncă pentru circa 5 milioane de oameni. Din aceste motive, 20 mai este declarată „Ziua maritimă europeană” în UE. În acest an, Comisia organizează, în colaborare cu guvernul italian, o conferință de 3 zile la Roma, în perioada 18-20 mai. Acest eveniment important reunește părți interesate, administrații și alți protagoniști din Uniunea Europeană, de această dată alăturându-se și un număr de 3 țări terțe, în special din regiunea mediteraneană, pentru a discuta provocările globale cu care se confruntă în prezent sectorul maritim european. Ziua maritimă europeană este una dintre acțiunile cheie ale politicii maritime integrate ale UE, lansată în 2007. „La 20 mai sărbătorim, ca în fiecare an, Ziua maritimă europeană la Roma”, a declarat președintele Comisiei, José Manuel Barroso. „Cetățenii europeni sunt tot mai conștienți de importanța patrimoniului nostru maritim comun și de viitorul acestuia. Politica noastră maritimă integrată reflectă o viziune clară a modului de abordare a problemelor prosperității, sustenabilității și securității maritime, fiind strâns legată de lupta împotriva schimbărilor climatice și de recâștigarea competitivității economice a Europei.” Potrivit comisarului european pentru afaceri maritime și pescuit, Joe Borg, „Politica maritimă integrată a UE plasează sectoarele maritime și regiunile de coastă, care sunt în mod tradițional domenii periferice, în centrul unei politici noi, dinamice și integratoare care vizează o creștere și locuri de muncă sustenabile. UE și statele membre au convingerea că aspectele specifice ale oceanelor, mărilor și coastelor trebuie abordate într-un mod coordonat și coerent. La Roma, instituțiile și părțile interesate vor dezbate noi abordări de gestionare sustenabilă a oceanelor, mărilor și regiunilor de coastă, în cadrul unei strategii politice integrate unice și atotcuprinzătoare. Conferința părților interesate, ce se va desfășura la Roma cu ocazia zilei maritime, va reuni părți interesate din întreprinderi și din sfera societății civile, factori de decizie și ziariști din întreaga UE și nu numai pentru a discuta o serie întreagă de politici și practici, precum guvernanța maritimă integrată, tehnologiile emergente, generarea de energie, amenajarea spațiului maritim, sistemele de supraveghere a mărilor, turismul de coastă sustenabil, reforma politicii comune în domeniul pescuitului și altele. Opiniile exprimate la conferință vor contribui la evoluția viitoare a politicii maritime integrate a UE. Tot la Roma, înainte și după conferință, organizațiile părților interesate vor organiza ateliere și prezentări pe teme legate de agenda conferinței. Pe lângă conferința principală de la Roma, în jur de 40 de evenimente vor avea loc în statele membre, în întreaga Uniune Europeană. Aceste manifestări locale îmbracă forme variate: de la conferințe sau ateliere până la zile deschise în porturi sau proiecte de mediu. Programul conferinței de la Roma cuprinde discursuri ale primului ministru al Italiei Silvio Berlusconi, președinției cehe a Uniunii Europene, președintelui Comisiei Europene José Manuel Barroso și vice-președintelui Parlamentului European Rodi Kratsa-Tsagaropoulou. Cele două gazde ale conferinței sunt comisarul european pentru afaceri maritime și pescuit, Joe Borg, și ministrul italian al infrastructurilor și transportului, Altero Matteoli. Comisia Europeană va fi reprezentată și de vice-președintele responsabil cu sectorul întreprinderilor și industriei, Günter Verheugen, și de vice-președintele responsabil cu sectorul transporturilor, Antonio Tajani. Ministerul italian al afacerilor externe, Franco Frattini, va rosti, de asemenea, un discurs în cadrul conferinței. O serie de discuții în cadrul grupurilor vor ține seama de realizările politicii maritime integrate de la lansarea acesteia și vor examina căile viitoare de urmat. De la propunerea Comisiei, din octombrie 2007, privind politica maritimă integrată și de la aprobarea ulterioară a acesteia de către șefii de state și de guverne în decembrie 2007, s-au înregistrat progrese reale în direcția instituirii unui cadru coerent care să promoveze sinergii și să soluționeze potențiale conflicte între diferite domenii politice legate de mare. În conformitate cu planul de acțiune publicat în octombrie 2007, Comisia a înaintat deja un pachet de propuneri privind, de exemplu, impulsionarea cercetării în domeniul maritim și dezvoltarea porturilor din UE, promovarea amenajării spațiului maritim și realizarea unui spațiu de transport maritim fără bariere, precum și impulsionarea producerii de energie eoliană offshore. Alte propuneri au identificat strategii de adaptare la schimbările climatice, de sprijinire a lucrătorilor de pe mare și din transportul maritim sau de elaborare a unor abordări pentru o guvernanță maritimă integrată. În sectorul pescuitului, Comisia a prezentat o nouă legislație de combatere a pescuitului ilegal, de ameliorare controlului și aplicării și a lansat, de asemenea, un exercițiu de consultare la scară comunitară asupra unei reforme fundamentale a politicii comune în domeniul pescuitului. Linkuri utile Ziua maritimă: http://ec.europa.eu/maritimeday Evenimente ale părților interesate la Roma:: http://ec.europa.eu/maritimeaffairs/maritimeday/side_events_en.html Evenimente conexe ale părților interesate în statele membre:http://ec.europa.eu/maritimeaffairs/maritimeday/events_in_member_states_en.html Declarația tripartită din mai 2008: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240