IP/09/1833 Brusel, 2 7. novembra 2009 Iniciatíva pre inovačné lieky (IMI): Komisia a farmaceutický priemysel zverejnili druhú výzvu na predloženie návrhov v oblasti výskumu účinnejších metód vývoja liekov Dnes bola zverejnená druhá výzva na predloženie návrhov v rámci iniciatívy pre inovačné lieky (IMI). Verejno-súkromné partnerstvo medzi Európskou komisiou (EK) a Európskou federáciou farmaceutického priemyslu a farmaceutických združení (EFPIA) vyzýva výskumné konzorciá, aby predložili svoje návrhy k deviatim vedeckým témam. Cieľom výzvy je urýchliť objavovanie a vývoj nových liekov na rakovinu a zápalové a infekčné ochorenia. Okrem toho sa v rámci IMI budú financovať projekty určené na zlepšenie výmeny údajov medzi priemyslom a vedeckou obcou, čo predstavuje dôležitý aspekt spravovania poznatkov. Očakáva sa, že výška nepeňažných príspevkov členských spoločností EFPIA k tejto druhej výzve sa bude pohybovať na rovnakej úrovni ako finančný príspevok Komisie (76,8 milióna EUR). Dr. Michel Goldman, výkonný riaditeľ IMI, uviedol: „Vďaka tejto druhej výzve na predloženie návrhov sa zvýši potenciál IMI z hľadiska poskytovania podpory na potrebný typ inovácií a odbúrajú sa prekážky, ktoré sa v súčasnosti vyskytujú pri vývoji liekov.“ Janez Potočnik, európsky kom isár pre vedu a výskum, dodal: „V roku 2004 sme prišli s nápadom, vďaka ktorému by sa z Európy mohlo stať centrom výskumu v biomedicíne a zároveň by sa dali odstrániť prekážky v oblasti výskumu liekov. To je podstatou IMI . Je stredobodom tzv. znalostného trojuholníka, keďže prispieva k budovaniu lepšej spolupráce medzi verejným a súkromným sektorom a pomáha nám konkurencieschopným a udržateľným spôsobom pri riešení najväčších problémov. Okrem toho slúži ako dôkaz toho, že toto nové partnerstvo medzi Komisiou a priemyslom prináša výsledky.“ Arthur J. Higgins, predseda a generálny riaditeľ firmy Bayer HealthCare a predseda EFPIA, uviedol: „Prostredníctvom IMI dáva Európa jasne najavo, že chce zaujať popredné miesto v oblasti biofarmaceutickej inovácie. Tejto iniciatíve sa podarilo dosiahnuť, že farmaceutické spoločnosti, ktoré si za bežných okolností konkurujú, spojili svoje sily s akademickou obcou pri doposiaľ ojedinelom pokuse o urýchlenie procesu objavovania liekov. “ Od 16. Novembra 2009 má IMI autonómny charakter a je z finančného aj prevádzkového hľadiska nezávislá od svojich dvoch zakladateľských členov, t. j. Európskej komisie a EFPIA. Nový tím na čele s novým výkonným riaditeľom Michelom Goldmanom bude viesť výkonný úrad IMI so sídlom v Bruseli a bude zodpovedný za udeľovanie grantov v rámci druhej výzvy na predloženie ponúk. Tri z deviatich tém výzvy sa týkajú zlepšovania spravovania poznatkov, ktoré je z hľadiska budúceho pokroku pri vývoji účinných liekov rozhodujúce. Ich cieľom je predovšetkým zlepšiť normy pre údaje pre priemyselné odvetvie, vedeckú obec a regulačné orgány, aby bolo možné lepšie vyhodnocovať účinnosť a bezpečnosť nových liekov. Okrem toho by mali prispieť k zjednodušeniu výmeny informácií, čím by malo dôjsť k urýchleniu vývoja liekov. Šesť ďalších tém je zameraných zvýšenie účinnosti liekov proti rakovine a zápalovým a infekčným ochoreniam. Jedna z tém sa napríklad sústredí na pochopenie zloženia zhubných nádorov a ich reakcii na liečbu. Ďalšia z nich má za cieľ urýchlenie vývoja lepšej, lacnejšej a rýchlejšej diagnostiky infekčných ochorení. Témy výzvy, ktoré boli zverejnené ešte v septembri, aby si konzorciá mohli lepšie pripraviť svoje žiadosti, vyvolali veľký záujem. Dňa 17. novembra 2009 sa v priestoroch výstaviska Brusel Expo zišlo vyše 420 zástupcov vedeckých tímov, MSP a iných organizácií na informačnom dni IMI ( Open Information Day ), kde dostali o výzve informácie z prvej ruky. Ďalšie kroky Termínom na podávanie prihlášok v rámci novej výzvy na predloženie návrhov je 8. február 2010. Výsledky sa zverejnia v lete 2010. Kontext Iniciatíva pre inovačné lieky (IMI), ktorá vznikla v roku 2007, je verejno-súkromným partnerstvom medzi Európskou komisiou a európskym farmaceutickým priemyslom, ktorý zastupuje EFPIA. Cieľom IMI je dosiahnuť, aby sa Európa ocitla na čele biofarmaceutickej inovácie a prispieť k účinnejšiemu charakteru objavovania a vývoja lepších liekov. Celkový rozpočet IMI na obdobie rokov 2008 až 2017 predstavuje 2 miliardy EUR (1 miliarda od Európskeho spoločenstva a 1 miliarda od priemyselného odvetvia). Prvá výzva IMI na predloženie návrhov bola uverejnená v apríli 2008. Zo 134 predložených návrhov bolo vybraných 15, ktoré získali finančnú podporu vo výške 246 miliónov EUR. Viac informácii o IMI a druhej výzve: www.imi.europa.eu Pozri aj IP/09/1310 , IP/09/802 and IP/08/662 Zoznam tém druhej výzvy IMI na predloženie návrhov: 1. Zobrazovacie biomarkery na vývoj protirakovinových liekov. 2. Nové nástroje na validáciu cieľa na zvýšenie účinnosti liekov. 3. Molekulárne biomarkery: urýchlenie vývoja liečby rakoviny a zdokonalenie starostlivosti o pacientov. 4. Identifikácia a vývoj rýchlych testov na bakteriálnu diagnózu vykonateľných na mieste liečby (POCT), a to s cieľom uľahčiť vykonávanie klinických skúšok a klinickej praxe. 5. Pochopenie aberačných mechanizmov adaptívnej imunity. 6. Translačný výskum chronických chorôb spôsobených poruchou imunity: súvislosti medzi živočíšnymi modelmi a ľuďmi. 7. Modelovanie liekov/chorôb: knižnica a rámec. 8. Otvorený farmakologický priestor. 9. Elektronické zdravotné záznamy (EHR).