IP/09/480 Strasbourg 25. maaliskuuta 2009Euroopan kevät 2009: koululaiset kutsutaan osallistumaan Euroopan tulevaisuudesta käytävään vuoropuheluunTämänvuotisella Euroopan kevät -kampanjalla kannustetaan koululaisia osallistumaan toimiin, joilla lisätään tietoisuutta Eurooppaa koskevista aiheista. Kampanja käynnistettiin Strasbourgissa 25. maaliskuuta. Komission varapuheenjohtaja Margot Wallström ja Euroopan parlamentin kulttuuri- ja koulutusvaliokunnan puheenjohtaja Katerina Batzeli tapasivat ryhmän Euroopan parlamentissa vierailleita oppilaita tapauksen kunniaksi. Tapahtuma järjestettiin valmistauduttaessa Euroopan parlamentin kesäkuisiin vaaleihin. Euroopan kevät -tapahtuma toteutetaan vuosittain. Sen järjestää 31 eurooppalaisen opetusministeriön verkosto European Schoolnet, jota Euroopan komissio rahoittaa. Tämän vuoden mottona on ”Ideat liikuttavat Eurooppaa”, ja tapahtumalla on yhteys luovuuden ja innovoinnin teemavuoteen. Toimia järjestetään 30. kesäkuuta asti jäsenvaltioiden ja muiden Euroopan maiden kouluissa, muun muassa Norjassa, Bosnia ja Hertsegovinassa ja Sveitsissä. Toimiin kuuluu Eurooppa-aiheisia keskusteluja vierailevien puhujien kanssa, verkkokeskusteluja komissaarien ja muiden eurooppalaisten julkisuuden henkilöiden kanssa, väittelyitä, kilpailuja ja muita hankkeita, joilla lisätään tietoisuutta eurooppalaisista kysymyksistä. Nuoret kutsutaan osallistumaan vuoropuheluun demokratian tulevaisuudesta Euroopassa. ”Tämä on hieno tilaisuus lisätä nuorten tietoisuutta EU:n ja sen parlamentin merkityksestä – tulevina äänestäjinä heidän on saatava nyt äänensä kuuluville heille tärkeistä aiheista”, totesi Margot Wallström. ”Eurooppa-aiheista viestiminen sen kansalaisille ja erityisesti Euroopan nuorimmille sukupolville eli oppilaille ei ole vain EU:n prioriteetti vaan myös keskeisin osa Euroopan tulevaisuuteen liittyvää toimintasuunnitelmaa” sanoi Katerina Batzeli. ”Euroopan kevät -tapahtumalla voidaan tiedottaa koululaisille heidän oikeuksistaan osallistua unionin demokraattiseen toimintaan sekä samalla osallistaa ja aktivoida heitä.” ”Odotamme nuorilta runsaasti innovointia ja luovuutta, kun he muovaavat Euroopan tulevaisuutta”, totesi puolestaan koulutuksesta vastaava komissaari Ján Figel’. Hän on jo osallistunut verkkokeskusteluun koulujen kanssa. ”Joka vuosi kymmenet tuhannet nuoret eurooppalaiset osallistuvat eurooppalaisiin ohjelmiin, jotka on suunniteltu erityisesti heitä varten. Mahdollisuudet saada laadukasta Eurooppa-aiheista tietoa ja tilaisuudet yhteisestä tulevaisuudestamme käytävään keskusteluun tarjoavat olennaista valmennusta kansalaisuuteen.” Edellisten Euroopan kevät -kampanjoiden aiheina on ollut kulttuurienvälinen vuoropuhelu, yhteistä tulevaisuutta koskeva keskustelu ja Euroopan unionin laajentuminen. Tähän mennessä yli 4 000 koulua on rekisteröitynyt osallistumaan tapahtumiin, ja niille on tarjolla tukea kampanjan verkkosivustolla, joka on saatavilla 23 kielellä osoitteessa www.springday2009.net Kouluvierailuista kiinnostuneet puhujat voivat ilmoittaa kiinnostuksestaan osoitteessa http://www.springday2009.net/ww/en/pub/spring2009/misc/back_to_school_apps.cfmVierailevien puhujien luettelossa on jo yli 30 Euroopan parlamentin jäsentä, kolme komissaaria ja useita kansallisten ja alueellisten viranomaisten edustajia sekä yliopistojen professoreita, asiantuntijoita ja entisiä Erasmus-opiskelijoita.