IP/09/659 Брюксел, 29 април 2009 г.Държавни помощи: Комисията приема пакет за опростяване с цел ускоряване на решенията за държавни помощиЕвропейската комисия прие пакет за опростяване в областта на държавните помощи, който включва кодекс на най-добри практики и известие за опростена процедура. Двата документа имат за цел да подобрят ефективността, прозрачността и предвидимостта на процедурите относно държавните помощи на всеки етап от разследването, като по този начин се насърчи доброволното сътрудничество между Комисията и държавите-членки. По-специално, в двата текста се предлага държавите-членки да засилят контактите си преди уведомяване за мерки за помощ с цел да отстранят евентуални трудности на ранен етап в процеса; те включват и редица подобрени инструменти за планиране за разследването както на трудни, така и на рутинни случаи. Приемането на пакета за опростяване представлява важна стъпка от програмата за реформи, оповестена от Комисията в нейния план за действие относно държавните помощи от 2005 г. (вж. IP/05/680). Комисарят по въпросите на конкуренцията Нели Крус заяви: „Пакетът за опростяване в областта на държавните помощи ще облагодетелства бизнеса, като направи възможно по-бързото вземане на решения за държавни помощи, по-специално чрез по-навременно и по-добро сътрудничество между държавите-членки и Комисията. С приемането на кодекса на най-добри практики и известието за опростена процедура Комисията изпълни обещанието си да модернизира и опрости процедурите относно държавните помощи, дадено в плана за действие относно държавните помощи.“ Пакетът за опростяване цели да улесни и по този начин да ускори обработката на различните видове процедури относно държавните помощи: рутинни мерки, за които Комисията получава уведомление, комплексни случаи, които повдигат нови въпроси, жалби. Това съответства на оповестената в плана за действие относно държавните помощи от 2005 г. (IP/05/680) цел, в която се призовава за по-ефективни, опростени и предвидими процедури в областта на държавните помощи. Пакетът бе подробно обсъден с държавите-членки и с външни заинтересовани страни (вж. IP/08/1950) и получи предимно позитивни реакции. Кодексът на най-добри практики излага подробно как трябва да бъдат провеждани на практика процедурите относно държавните помощи, по-специално по отношение на тяхната продължителност, прозрачност и предвидимост. Кодексът включва няколко доброволни договорености между Комисията и държавите-членки, с които се цели постигането на по-последователни и предвидими процедури на всеки етап от разследването на държавни помощи. Той ще се прилага за всички случаи, които не попадат в обхвата на прилагане на общия регламент за групово освобождаване (IP/08/1110) и не са предмет на известието за опростена процедура. Кодексът на най-добри практики се основава на общ ангажимент от страна на Комисията и държавите-членки. От една страна, Комисията ще предложи по-редовни контакти, предхождащи уведомлението, с цел да подобри качеството и изчерпателността на уведомленията. Чрез взаимно съгласувано планиране ще бъде предоставена рамката за обработката на нови, комплексни или спешни случаи. Освен това Комисията ще се стреми да групира своите искания за информация. От друга страна, държавите-членки ще бъдат приканени да предоставят на Комисията по-бързи и по-изчерпателни отговори на искания, свързани със случаите. За тази цел в кодекса се предлага също строгото прилагане на съществуващите процедурни средства, за да бъдат окуражени държавите-членки да реагират бързо и да осигурят напредъка на процедурите. Кодексът на най-добри практики има за цел също да подобри процедурата за обработката на жалби, в това число чрез ориентировъчни крайни срокове и по-добра информираност на жалбоподателите.Опростената процедура има за цел да подобри разглеждането от Комисията на рутинни случаи, като например тези, които ясно съответстват на съществуващите хоризонтални инструменти или практики на Комисията за вземане на решения. Комисията желае да гарантира, че когато държавата-членка е подала изчерпателно уведомление, очевидно съвместимите помощи се одобряват в рамките на един месец. За тази цел известието включва също примерен списък от мерки за помощ, включително и някои помощи за МСП, помощи за опазване на околната среда, помощи за научноизследователска и развойна дейност, оздравителни и преструктуриращи помощи, които по принцип са подходящи за опростено разглеждане.Новата процедура би трябвало да бъде не само по-бърза, но също и по-прозрачна: заинтересованите страни ще имат нова възможност да предоставят своите коментари относно планираната мярка за държавна помощ, тъй като обобщение на мерките, за които държавите-членки са изпратили уведомление в рамките на опростената процедура, ще бъде предварително публикувано на уебстраницата на Комисията. Тези инициативи няма да бъдат прилагани за мерките, за които е постъпило уведомление от държавите-членки в контекста на сегашната финансова и икономическа криза, за които бяха установени специални ad hoc вътрешни процедури, които целят да позволяват на Комисията да разследва мерките, за които е постъпило уведомление, с особена спешност. Кодексът и известието могат да бъдат намерени на английски, френски и немски език на уебстраницата на Комисията на адрес: http://ec.europa.eu/competition/state_aid/reform/reform.html Версии на други езици ще бъдат публикувани в кратки срокове. За повече информация вж. MEMO/09/208.