IP/09/635 Bruxelles, 24 aprilie 2009Lansarea unei platforme europene destinate unei mai bune coordonări a eforturilor de combatere a excluderii romilorAzi, la Praga, va avea loc prima reuniune în cadrul unei noi platforme europene destinate integrării romilor, având drept obiectiv îmbunătățirea coordonării acțiunilor de la nivel național care au drept scop combaterea excluderii celei mai mari minorități etnice a Europei. Reuniunea, la care participă reprezentanți ai guvernelor naționale, ai UE, ai altor organizații internaționale și ai societății civile, își propune să stimuleze cooperarea și schimbul de experiență privind politicile de integrare a romilor care s-au bucurat succes. „Criza economică actuală crește riscul ca romii – care adesea trăiesc la marginea societății – să fie total excluși”, a avertizat Vladimír Špidla, comisarul UE pentru ocuparea forței de muncă, afaceri sociale și egalitate de șanse. „Avem nevoie de politici constructive care să ofere romilor o șansă, nu de politici represive care să le agraveze starea de sărăcie și de excludere socială. Politicile trebuie să vizeze romii în mod explicit – dar trebuie să aibă drept obiectiv asigurarea accesului la educație, la locuri de muncă și la locuințe decente. Iar politicile eficiente trebuie comunicate reciproc dincolo de granițele naționale.” Reuniunea de azi, organizată în comun de comisarul Špidla și de ministrul ceh pentru drepturile omului și minoritățile naționale, Michael Kocáb, va analiza progresele înregistrate în combaterea excluderii romilor de la primul summit european dedicat romilor, care a avut loc la Bruxelles, în septembrie 2008 (a se vedea IP/08/1326). Ea este urmarea unei invitații din partea Consiliului Afaceri Generale, adresată în decembrie 2008, de a organiza un schimb de bune practici și de experiențe între țările UE și de a stimula cooperarea între toate părțile prin intermediul unei platforme europene integrate. Întâlnirea vizează identificarea unui set de principii fundamentale necesare abordării eficiente a integrării romilor. În plus, Comisia Europeană va prezenta modul în care plănuiește să acționeze în vederea satisfacerii nevoilor populației de origine romă prin intermediul instrumentelor și politicilor UE, în 2009 și 2010. De asemenea, ea va prezenta un raport privind implementarea unui nou proiect pilot, în valoare de 5 milioane de EUR, pe care Parlamentul European l-a adăugat la bugetul pentru anul 2009. Comisia va prezenta la începutul anului 2010 un raport mai complet asupra progreselor înregistrate, înaintea următorului summit dedicat romilor, care se va desfășura în Spania, în aprilie 2010. Situația în care se află mai multe milioane de romi din UE și din regiunile învecinate se caracterizează prin discriminare și printr-o excludere de mare amploare din rândul societății civilizate, printr-un nivel disproporționat de sărăcie și șomaj, o stare de sănătate precară și o speranță de viață mai mică. În plus, romii sunt adesea victimele discriminării și ale violenței de natură rasistă. Context Uniunea Europeană dispune de o paletă largă de instrumente prin care poate combate discriminarea și excluderea socială a romilor. Directiva 2000/43/CE interzice discriminarea pe bază de rasă și origine etnică în domeniile ocupării forței de muncă, educației, protecției sociale (incluzând serviciile de asistență medicală) și în ceea ce privește accesul la bunuri și servicii. Fondurile structurale ale UE și programele comunitare pot oferi sprijin financiar pentru proiecte și politici, în vreme ce mecanismele de cooperare în domeniul politicilor UE și naționale care vizează incluziunea socială, ocuparea forței de muncă, educația și sănătatea pot fi utilizate pentru combaterea excluderii romilor, prin combinarea analizelor și acțiunilor specifice cu procesul de integrare. A se vedea, de asemenea, MEMO/09/193 Informații suplimentare: Site-ul internet al Comisiei Europene dedicat romilor http://ec.europa.eu/roma Comunicatul de presă al Consiliului Afaceri Generale din 8 decembrie 2009 cu privire la integrarea romilor http://ec.europa.eu/social/BlobServlet?docId=1586&langId=enPropunerea vizând principiile fundamentale comune http://ec.europa.eu/social/main.jsp?langId=en&catId=89&newsId=491&furtherNews=yes