IP/09/218 Briselē, 2009. gada 5. februārī“Par dažādību. Pret diskrimināciju.” Šogad ES līmenī godalgotie rakstiŽurnālistu balvu “Par dažādību. Pret diskrimināciju” šodien piešķīra Francijas autora rakstam par futbolistiem, kuri ir geji, un Dānijas autora rakstam par sievietēm, kuras pievēršas islamam. Trešo godalgu saņēma Portugāles autora raksts, savukārt Īpašo balvu par romu mazākumtautību izcīnīja Grieķijas žurnālists. Apbalvošanas ceremonija notiek šovakar Prāgā Kaiserštejnský pilī. “Plašsaziņas līdzekļiem ir būtiska nozīme cīņā pret diskrimināciju, aizspriedumiem un stereotipiem,” teica Eiropas nodarbinātības, sociālo lietu un vienlīdzīgu iespēju komisārs Vladimirs Špidla. “Dažādība un sociālā kohēzija ir svarīgākās vērtības pašreizējā sociālajā, ekonomiskā un finanšu situācijā.” Šīsdienas ceremonijā Eiropas Komisija godinās tos žurnālistus, kuri rakstot palīdz padziļināt izpratni par dažādības priekšrocībām un mudina lasītājus ciešāk aplūkot diskriminācijas un nevienlīdzības problēmas. Šogad Komisija piešķir Īpašo balvu rakstam, kurā uzmanība pievērsta romu mazāktautības jautājumiem. Pirmās vietas godalgu iegūst laikraksta Le Monde žurnālists Pascale Krémer ar rakstu Homophobie et football: la leçon de Chooz (“Homofobija un futbols. Chooz mācība”) par spēlētājiem vietējā futbola klubā, kuri ir geji. Rakstā aplūkots, kā ienesīgā futbola marketinga pasaule veicina pastāvīgu diskrimināciju pret gejiem un lesbietēm, taču tajā novērtēti pozitīvie pasākumi, ko veikušas futbola līgas visā Eiropā, lai to izskaustu. Otru pirmās vietas godalgu saņem Ole Hall, Dānijas laikraksta Morgenavisen Jyllands-Posten žurnālists. Šā autora rakstā Danske muslimer udsat for chikane (“Dānijas musulmaņi cieš no uzmākšanās”) atspoguļots, kā dāņu sievietes, kuras savā dzimtenē pieder pie sabiedrības vairākuma, pievēršas islamam, kļūstot par īpaši pamanāmu minoritāti. Kā vairākumam nepiederīgas personas šīs musulmanietes saskaras ar sabiedrības aizspriedumiem un naidīgumu. Trešajā vietā ierindojas Christiana Martins un Marisa Antunes ar rakstu Elite à prova de racismo (“No rasisma pasargāta elite”) par veiksmīgiem Portugāles pilsoņiem, mazāktautību pārstāvjiem, kuri ir lauzuši sabiedrībā esošus uzskatus, kas ir traucē ieņemt augstus amatus. Raksts bija publicēts Portugāles laikrakstā Expresso. Konkursam par Īpašo balvu par romu mazākumtautību laikraksta Eleftheros Tipos žurnālists Mika Kontourousi iesniedza rakstu Η Γιουζγιάν σπάει τα σύνορα της φυλής της (“Yuzyan “pāriet” savas kopienas robežas”). Autors apraksta problēmas, ar ko saskaras romu sievietes, cenšoties lauzt iesakņojušos uzskatus par sievietes lomu sabiedrībā. Godalgu pasniegšanas ceremonija norisināsies kā daļa no Eiropas Komisijas organizētā semināra “Plašsaziņas līdzekļi un dažādība”. Seminārā tiks sniegti rezultāti, kas iegūti visu Eiropu aptverošā pētījumā par plašsaziņas līdzekļu praksi diskriminācijas izskaušanā un saistībā ar dažādības sekmēšanu. Pasākumā pulcēsies vairāk nekā 80 plašsaziņas nozares profesionāļu, līdztiesības struktūru un NVO pārstāvji no visas Eiropas. Žurnālistu balvas piešķiršanas shēma ir viens no daudzajiem izpratnes veicināšanas pasākumiem, kas norisinās kā daļa no ES informācijas kampaņas “Par dažādību. Pret diskrimināciju.” Eiropas jaunatnes mediju tīkls un Eiropas žurnālistu apvienība ir partneri šīs balvas atbalstīšanā. Žurnālistu balvas laureāti tika izraudzīti no vairāk nekā 545 rakstiem, kas no visām 27 dalībvalstīm tika iesniegti laikposmā no 2008. gada 1. janvāra līdz 31. oktobrim. Žūrija uzsver, ka saņemtie raksti ir kvalitatīvi. Četri Eiropas līmeņa laureāti katrs saņems piešķīrumu, lai dotos izpētes ceļojumā uz jebkuru ES valsti pēc savas izvēles. Skatīt arī MEMO/09/51 Plašāka informācija Žurnālistu balva 2008 http://journalistaward.stop-discrimination.info. Kampaņa “Par dažādību. Pret diskrimināciju.” http://www.stop-discrimination.info/2185.0.html. Plašsaziņas līdzekļi pētījumiem saistībā ar dažādību http://www.media4diversity.eu/.