IP/09/480 Strasbourg, den 25. marts 2009Europæisk Forår 2009: Skoleelever opfordres til at deltage i dialogen om Europas fremtidDette års udgave af kampagnen "Europæisk Forår", der har til formål at tilskynde skoleelever til at deltage i aktiviteter, der skal skabe større opmærksomhed om Europa-relevante spørgsmål, blev skudt i gang den 25. marts i Strasbourg. Margot Wallström, næstformand for Europa-Kommissionen, og Katerina Batzeli, formand for Europa-Parlamentets Kultur- og Uddannelsesudvalg, markerede begivenheden ved at mødes med en gruppe skoleelever, der var på besøg i Europa-Parlamentet i anledning af kampagnen. Dette års kampagne skal også ses i lyset af, at der i juni er valg til Europa-Parlamentet. Europæisk Forår, der afholdes hvert år, tilrettelægges af et netværk af 31 undervisningsministerier i Europa organiseret i Europæisk Skolenet og finansieres af Europa-Kommissionen. Dette års motto er: "Idéer flytter Europa", og kampagnen i år er inspireret af det europæiske år for kreativitet og innovation. Der vil indtil den 30. juni blive afholdt en række aktiviteter i skoler i alle EU-landene og i andre europæiske lande, herunder Norge, Bosnien-Hercegovina og Schweiz. Blandt aktiviteterne kan nævnes diskussioner med gæstetalere om Europa, online-chats med EU-kommissærer og andre europæiske offentlige personer, debatter, konkurrencer og andre projekter, der skal skabe større opmærksomhed om Europa-relevante spørgsmål. De unge opfordres til at netværke i en dialog om fremtiden for demokratiet i Europa. "Dette er en enestående mulighed for at gøre de unge mere bevidste om betydningen af EU og dets parlament – det er nu, disse kommende vælgere skal give udtryk for deres mening om spørgsmål, som er vigtige for dem", udtalte Margot Wallström. "At kommunikere Europa ud til borgerne og især til de yngste generationer i Europa, elever og studerende, er ikke blot noget, EU prioriterer højt, men er også det vigtigste punkt på dagsordenen for Europas fremtid", sagde Katerina Batzeli. "Europæisk Forår" er et middel til at informere, involvere og aktivere skolerne, så de unge i sidste ende får gjort brug af deres ret til at deltage i EU's demokratiske processer". "Vi ser frem til masser af innovation og kreativitet fra de unge, når de tager fat på at forme Europas fremtid", sagde Ján Figel’, EU-kommissær for uddannelse. Han har allerede deltaget i en online-chat med skolerne. "Hvert år deltager titusindvis af unge europæere i EU-programmer, der er skræddersyet til dem. Adgang til god information om Europa og muligheder for at drøfte vores fremtid er afgørende elementer i uddannelsen til samfundsborger". Blandt tidligere emner i kampagnen "Europæisk Forår" kan nævnes interkulturel dialog, debatter om vores fremtid og udvidelsen af EU. Over 4 000 skoler har nu meldt sig til at deltage i de forskellige arrangementer og kan hente inspiration i det materiale på 23 sprog, der findes på projektets hjemmeside: www.springday2009.netTalere, som ønsker at besøge en skole, kan tilmelde sig på: http://www.springday2009.net/ww/da/pub/spring2009/misc/back_to_school_apps.cfm Listen over gæstetalere indeholder allerede over 30 medlemmer af Europa-Parlamentet, tre EU-kommissærer og en hel række repræsentanter for nationale og regionale myndigheder samt universitetsprofessorer, eksperter og tidligere Erasmus-studerende.