IP/09/348 V Bruseli 4.marca 2009Uverejnenie Súhrnnej správy o činnosti Európskej únie v roku 2008Komisia uverejnila súhrnnú správu o činnosti Európskej únie venovanú fungovaniu Únie v roku 2008. Medzinárodná finančná kríza, zmena klímy a viaceré medzinárodné konflikty patria medzi významné udalosti uplynulých dvanástich mesiacov, na ktoré Únia rýchlo a účinne zareagovala a zaujala tak popredné miesto na svetovej politickej scéne. Z inštitucionálneho hľadiska bolo udalosťou roka spomalenie procesu ratifikácie Lisabonskej zmluvy v dôsledku záporného výsledku jarného referenda v Írsku a jeho následné oživenie na decembrovom zasadnutí Európskej rady. Pri príležitosti vydania súhrnnej správy za rok 2008 predseda Komisie Barroso uviedol, že: „počas päťdesiatich rokov svojej existencie európske inštitúcie preukázali svoju schopnosť rýchlo reagovať na celosvetové výzvy, čoho dôkazom je aj rok 2008. Európska hospodárska a menová únia, ktorá tento rok oslavuje desiate výročie svojho vzniku, tiež dokázala, že euro môže poskytnúť účinnú ochranu tvárou v tvár finančnej kríze celosvetového rozsahu". Súhrnná správa sa týka činnosti všetkých inštitúcií a orgánov Únie a jej cieľom je poskytnúť celkový prehľad o významných udalostiach a hlavných trendoch, ktoré charakterizovali fungovanie EÚ roku 2008. Rok 2008 bol rokom veľkých výziev, na ktoré členské štáty a inštitúcie reagovali spoločne. Európska únia sa ujala vedúcej úlohy v rámci úsilia zameraného na skutočnú a komplexnú reformu medzinárodného finančného systému. Na zmiernenie vplyvu finančnej krízy na európske hospodárstva boli prijaté núdzové opatrenia s cieľom koordinovať európske reakcie na túto celosvetovú krízu. Cieľom plánu hospodárskej obnovy Európy, v ktorom sa odporúčajú krátkodobé opatrenia zamerané na podporu dopytu, je zachovať zamestnanosť a prispieť k obnoveniu dôvery. Okrem iného sa v ňom počíta s rýchlym, cieleným a dočasným rozpočtovým stimulom vo výške približne 200 miliárd eur, t. j. 1,5 % hrubého domáceho produktu (HDP) Únie. Inštitúcie okrem toho venovali veľkú pozornosť ďalšej významnej téme roku 2008, ktorou bolo vymedzenie európskej energetickej politiky, ktorá by náležite zohľadňovala problematiku zmeny klímy. Na decembrovom zasadnutí Európskej rady bola dosiahnutá dohoda týkajúca sa ambiciózneho súboru opatrení v oblasti energetiky a klímy, ktorého cieľom je umožniť Únii do roku 2020 znížiť emisie skleníkových plynov aspoň o 20 % a zvýšiť podiel energie z obnoviteľných zdrojov na celkovej spotrebe energie na 20 %. K významnému vývoju došlo v roku 2008 aj v súvislosti s priebehom procesu ratifikácie Lisabonskej zmluvy. V referende zorganizovanom 12. júna v Írsku, ktoré ako jediný štát referendum usporiadalo, sa 53,4 % zúčastnených voličov vyslovilo proti ratifikácii Lisabonskej zmluvy. Podarilo sa však nájsť východisko z tejto situácie - Únia prostredníctvom právne záväzných vyhlásení objasní tie aspekty zmluvy, ktoré v Írsku vzbudili obavy, a nové referendum sa bude konať v roku 2009 ešte pred koncom funkčného obdobia súčasnej Komisie. Vonkajšia politika zohrávala v roku 2008 na európskej scéne dôležitú úlohu, počínajúc projektom Únie pre Stredozemie až po partnerstvo s krajinami východnej Európy a rozvoj tzv. „Čiernomorskej synergie“. Medzi ďalšie priority Únie patrilo vyriešenie otvoreného konfliktu, ktorý vypukol v Gruzínsku, a problému bezpečnosti dodávok energie. Správa na približne 250 stranách poskytuje prehľad o vývoji v jednotlivých oblastiach činnosti podľa štyroch strategických cieľov, ktoré Komisia vymedzila na začiatku svojho funkčného obdobia: prosperita, solidarita, bezpečnosť a úloha Únie ako globálneho partnera. Ďalšie tri kapitoly sú venované fungovaniu inštitúcií a orgánov, rozpočtu a finančným činnostiam a všeobecnému politickému a hospodárskemu rámcu činností Spoločenstva. V poslednej z uvedených kapitol sa okrem iného poukazuje na pokrok, ktorý bol v roku 2008 dosiahnutý v tak dôležitých oblastiach, ako sú snaha o zlepšovanie právnej úpravy a znižovanie administratívneho zaťaženia podnikov. Súhrnná správa je prístupná v 22 úradných jazykoch Únie na internete prostredníctvom portálu Europa: http://europa.eu/generalreport/sk/welcome.htm. Čoskoro tiež bude k dispozícii na predajných miestach publikácií Európskej únie.