IP/09/371 Брюксел, 10 март 2009 г.Доклад на Комисията: световният проблем с наркотиците — 10 години по-късноЕвропейската комисия разпространи днес доклад за световните пазари на забранени наркотични вещества от 1998 г. досега. В доклада се посочва, че през последното десетилетие се наблюдава развитие на политиките относно наркотиците, особено на национално равнище, като усилията за оказване на помощ на употребяващите наркотици бяха увеличени и бе приета по-строга политика срещу наркотрафикантите. Какъв е резултатът от всички тези действия на място? Според резултатите от изследването, което стои в основата на доклада, няма доказателства, че за периода 1998—2007 г. световният проблем с наркотиците е намалял. Като цяло ситуацията леко се е подобрила в някои от по-богатите страни, но в други се е влошила, като това влошаване понякога е рязко и драстично, например в няколко големи развиващи се страни или страни в период на преход. С други думи, мащабът на проблема с наркотиците в световен план е повече или по-малко същият като през 1998 г. — ако нещо се е променило, то това е, че положението се е усложнило. От 1998 г. насам цените на наркотиците в повечето западни страни са спаднали с 10 до 30 % въпреки по-строгите съдебни присъди срещу дилърите на кокаин и хероин на някои от тези пазари. Същевременно няма доказателства, че снабдяването с наркотици е станало по-трудно. Употребата на канабис се превърна в „нормална“ част от живота на младите хора в много западноевропейски страни — около 50 % от родените след 1980 г. най-малко са го опитвали. Повечето от тях обаче спират да употребяват канабис след младежка възраст. Проучването заключава също така, че прилагането на специални политики срещу производството на наркотици може да засегне областите, където се произвеждат наркотиците. Например през последното десетилетие част от производството на кокаин бе преместено от Перу и Боливия в Колумбия. Публикуването на доклада съвпада със срещата на високо равнище, която се провежда тази седмица във Виена в рамките на годишната сесия на Комисията на ООН по наркотичните вещества. Министри от целия свят ще обявят края на период на размисъл за оценката на изпълнението на политическата декларация относно световния проблем с наркотиците, която бе приета на 20-ата специална сесия на Общото събрание на ООН по въпросите на наркотиците през 1998 г. (декларация, чиято цел бе до 2008 г. значително да се намали мащабът на проблема с наркотиците в световен план посредством международно сътрудничество и приемане на мерки във връзка с намаляване на предлагането и търсенето на наркотици). Тази седмица се предвижда да бъде приета нова политическа декларация за периода 2009—2019 г., която ще бъде изготвена въз основа на оценката. Заместник-председателят на Комисията и комисар за правосъдието, свободата и сигурността Жак Баро заяви: „Тази седмица във Виена не можем да се ограничим до количествено определяне на цели. Трябва да се стремим да се справим със световното явление, наречено наркотици, въз основа на фактически данни.“ Целта на изследването е да даде реалистична прогнозна оценка за общия размер на пазара на забранени наркотични вещества, изчислен като годишни приходи. Полученият резултат показва, че е много трудно да се правят подобни цялостни прогнозни оценки основно поради липсата на надеждни данни за производството, употребата и търговията с наркотици в по-голямата част от света. Въпреки това изследването съдържа прогнозни оценки, например за пазарите на канабис, кокаин и хероин в Западна Европа, САЩ и Океания. Най-добрата прогнозна оценка (2005 г.) за общите приходи от канабис в тези три региона е почти 70 млрд. EUR, което е около половината от прогнозната оценка на Комисията на ООН по наркотичните вещества, възлизаща на 125 млрд. EUR. Важно заключение е фактът, че политиките, насочени към намаляване на вредите, които все още предизвикват спорове в някои страни, стават все по-популярни в нарастващ брой други страни, които ги смятат за ефективен начин за намаляване на свързаните с наркотици болести, социалните вълнения и смъртността. Докладът съдържа също така данни за икономическите основи на световния пазар на забранени наркотични вещества с прогнозни оценки за разходите за производство и увеличаването на стойността по веригата за трафик от началното производство до крайната продажба на дребно. Резултатите от извършения анализ на разпределението на приходите между участниците в търговията с наркотици са учудващо банални — смята се, че сравнително малка част хора печелят съществени суми пари. Накрая, важна констатация на изследването са недостатъците, установени в международната система за събиране на данни и информация по проблема с наркотиците в световен план. ЕС инвестира огромни средства в по-нататъшното развитие на дейностите си по мониторинг на наркотиците посредством Европейския център за мониторинг на наркотици и наркомании, но не е реалистично да се очаква, че подобни механизми за информация ще бъдат установени на световно равнище. Докладът от изследването ще бъде предоставен на разположение на участниците в срещата на високо равнище на Комисията на ООН по наркотичните вещества и ще бъде представен от Ларс-Ерик Лундин (ръководител на делегацията на ЕС във Виена) и от Карел Едуардс (ръководител на отдела за политика за борба с наркотиците към ГД „Правосъдие, свобода и сигурност“ на пресконференция, която ще се състои на 10 март /вторник/ в 14 ч. в делегацията на ЕС във Виена на адрес Argentinierstrasse 26/ъгъла с Taubstummengasse, заседателна зала Mezzanine, A-1040 Виена (метро U1, изход Taubstummengasse). Лице за контакт: Anne-Marie Huber +43.1.51618329 или + 43.699.1966579. Пълния текст на доклада можете да намерите на адрес: http://ec.europa.eu/justice_home/doc_centre/drugs/doc_drugs_intro_en.htm