IP/09/774 Brüsszel, 2009. május 14.Távközlés: A Bizottság felszólítja Olaszországot, hogy tegyen lépéseket a 112-es segélyhívószámot hívók helyének meghatározására vonatkozóan a bíróság ítéletében foglaltak teljesítése érdekébenOlaszországban még mindig nem megoldott minden mobiltelefonról kezdeményezett 112-es segélyhívás esetében a hívó helyzetének megállapítása a sürgősségi szolgálatok számára, annak ellenére, hogy ezt közösségi jogszabály írja elő, valamint az Európai Bíróság januári ítéletében is ennek megvalósítására szólította fel Olaszországot. A Bizottság a mai napon úgy döntött, hogy felszólító levelet küld Olaszországnak a bírósági ítéletben foglaltak teljesítését kérve, és annak biztosítása érdekében, hogy minden 112-es segélyhívás esetében rendelkezésre álljon a hívó fél helyzete a sürgősségi szolgálatok számára. Olaszország pénzbüntetésre számíthat, ha az ügy ismét az Európai Bíróság elé kerül. „A hívó helyzetének meghatározására szolgáló információk átadása a sürgősségi szolgálatok számára alapvető fontosságú a 112-es egységes európai segélyhívószám eredményes működéséhez – mondta Viviane Reding, az EU távközlésért felelős biztosa. – A legtöbb tagállam ezt már bevezette, és nem látom annak okát, hogy Olaszország miért nem tudja megvalósítani ezt az alapvető fontosságú szolgáltatást a polgárai számára. A Bizottságnak folytatnia kell az Olaszországgal szemben indított jogsértési eljárást az Európai Bíróság ítéletének végrehajtása érdekében, és azért, mert a hívó helyzetével kapcsolatos információk elérhetősége olyan eszköz, amely életeket menthet.” 2009. január 15-én az Európai Bíróság megállapította, hogy Olaszország nem tette elérhetővé minden hívás esetében a 112-es segélyhívószámot hívók helyzetének megállapítására szolgáló információkat a sürgősségi feladatokat ellátó hatóságok számára. A 112-es segélyhívószámot mobiltelefonról hívók helyzetének megállapítására szolgáló információk Salerno tartományon kívül egyelőre még nem érhetők el Olaszország teljes területén a sürgősségi szolgáltatok számára. A Bizottság tudomásul vette az olaszországi hatóságok által hozott, a 112-es segélyhívószámot hívók helyzetének megállapítására szolgáló információk elérhetővé tételére irányuló intézkedéseket. Mindazonáltal felszólítja Olaszország kormányát, hogy gyorsítsa fel a 112-es segélyhívószámra irányuló minden hívás esetében a hívó fél helyzetének megállapítására szolgáló információk elérhetővé tételét az ország egész területén. Amennyiben Olaszország két hónapon belül nem reagál erre a felszólítása, bírságra számíthat a Bíróság ítéletének be nem tartása miatt. A 112-es segélyhívószámot hívók helyzetének megállapítására szolgáló információk sürgősségi szolgálatok számára történő átadása az európai polgárok biztonságát szolgálja. Az olaszországi és más európai polgároknak – függetlenül attól, hogy saját országukban vannak, vagy turistaként, illetve üzleti úton más EU-tagállamban tartózkodnak – joguk van elvárni az olaszországi sürgősségi szolgálatoktól, hogy a hívás kezdeményezésekor azok megállapítsák a helyzetüket, mivel ők maguk nem tudják pontosan meghatározni a segítségkérés helyszínét. Háttér Az egyetemes szolgáltatásról szóló uniós irányelv 26. cikke kimondja, hogy a tagállamok kötelesek a 112-es egységes európai segélyhívószám megfelelő működését biztosítani. Ez magában foglalja azt, hogy minden hívás esetén a sürgősségi feladatot ellátó hatóságok rendelkezésére bocsássák a 112-es segélyhívószámot hívó fél helyzetére vonatkozó információt. A Bizottság eddig összesen 14 tagállam ellen kezdeményezett jogsértési eljárást a 112-es segélyhívószámot hívó fél helyzetére vonatkozó információk kapcsán. Ebből 11 esetet már lezártak, mivel az adott tagállamok orvosolták a hiányosságot, és teljes egészében elérhetővé váltak a hívó helyzetére vonatkozó információk. Olaszországon kívül az Európai Bíróság Litvánia és Hollandia esetében állapította meg, hogy nem teljesítette a 112-es segélyhívószámot hívó fél helyzetére vonatkozó információkkal kapcsolatos uniós jogszabályokat, és ezek az ügyek még folyamatban vannak. A Bizottság ezen túlmenően korábban két másik tagállam ellen is jogsértési eljárást indított, mivel azok nem gondoskodtak arról, hogy a 112-es hívószám segítségével lehessen hívni a sürgősségi szolgálatokat. Az utolsó, Bulgáriát érintő esetet idén január 29-én zárták le, és ezzel a 112-es segélyhívószám immáron az EU egész területéről elérhető vált (IP/08/1968). Végezetül 2008 szeptemberében egy további eljárás indult Olaszország ellen a 112-es segélyhívószámra irányuló hívások kezelésével kapcsolatban (IP/08/1342). Az Európai Bizottság az EK-Szerződés 228. cikkével összhangban úgy döntött, hogy felszólító levelet küld Olaszországnak, amelyben teljes körű tájékoztatást kér az Európai Bíróság januári ítéletének végrehajtásáról. Amennyiben az olaszországi hatóságok ennek sem tesznek eleget, a Bizottság indokolással ellátott véleményt küld az olasz kormánynak, és végül pénzbüntetés kiszabására kérheti a Bíróságot. A távközléssel kapcsolatos jogsértési eljárások részletes összefoglalója az alábbi címen érhető el: http://ec.europa.eu/information_society/policy/ecomm/implementation_enforcement/infringement/