IP/09/371 Briselē, 2009. gada 10. martāKomisijas ziņojums par narkotiku problēmu pasaulē pēc desmit gadiemEiropas Komisija šodien publicēja ziņojumu par nelegālo narkotiku tirgu pasaulē kopš 1998. gada. Tajā norādīts, ka pēdējos desmit gados politika narkotiku jomā visā pasaulē ir attīstījusies, jo īpaši valstu līmenī, palielinot centienus palīdzēt narkotiku lietotājiem un īstenojot stingrāku politiku pret narkotiku kontrabandistiem. Tomēr kāds ir reālais rezultāts?Pētījumā, kas ir ziņojuma pamatā, netika rasti nekādi pierādījumi tam, ka narkotiku problēma pasaulē laikposmā no 1998. līdz 2007. gadam būtu samazinājusies. Runājot vispārīgi, situācija ir nedaudz uzlabojusies dažās bagātākajās valstīs, bet citās pasliktinājusies, dažās no šīm valstīm – tostarp dažās lielās attīstības vai pārejas perioda valstīs – situācija ir krasi un būtiski pasliktinājusies. Citiem vārdiem, narkotiku problēma pasaulē, šķiet, vairāk vai mazāk ir palikusi tāda pati kā 1998. gadā. Patiesībā, situācija pat ir sarežģījusies: narkotiku cenas kopš 1998. gada vairumā Rietumvalstu ir pazeminājušās pat par 10 % līdz 30 % par spīti stingrākiem sodiem, piemēram, kokaīna un heroīna tirgotājiem dažos no minētajiem tirgiem. Tajā pašā laikā nav pierādījumu, ka narkotikas būtu kļuvis grūtāk iegūt. Hašiša lietošana daudzās Rietumvalstīs ir kļuvusi par jauniešu dzīves "normālu" sastāvdaļu – līdz pat 50 % cilvēku, kas dzimuši pēc 1980. gada, ir vismaz pamēģinājuši to. Tomēr vairums jauniešu neturpina hašiša lietošanu vēlākos, pieauguša cilvēka gados. Pētījumā arī konstatēts, ka īpaša politika, kas vērsta pret narkotiku ražošanu, var ietekmēt tos apgabalus, kuros narkotikas tiek ražotas. Piemēram, pēdējos desmit gados daļa kokaīna ražošanas ir pārcelta no Peru un Bolīvijas uz Kolumbiju. Ziņojuma publicēšana sakrīt ar augsta līmeņa sanāksmi, kas šonedēļ notiek Vīnē ANO Narkotisko vielu komisijas (NVK) ikgadējās sanāksmes ietvaros. Ministri no visas pasaules beigs pārdomu periodu saistībā ar īstenošanas novērtējumu Politiskajai deklarācijai par narkotiku problēmu pasaulē, kuru 1998. gadā pieņēma 20. Apvienoto Nāciju Organizācijas Ģenerālasamblejas īpašajā sanāksmē par (UNGASS) par narkotikām. (Deklarācija, kuras mērķis ir līdz 2008. gadam būtiski samazināt nelegālo narkotiku problēmu pasaulē, izmantojot starptautisku sadarbību un pasākumus narkotiku piedāvājuma un pieprasījuma samazināšanas jomā). Šonedēļ, pamatojoties uz minēto novērtējumu, ir paredzēts pieņemt jaunu politisko deklarāciju laikposmam no 2009. līdz 2019. gadam. Priekšsēdētāja vietnieks Žaks Barro, par tiesiskumu, brīvību un drošību atbildīgais komisārs, paziņoja: "Šonedēļ Vīnē mēs nedrīkstam pievērsties tikai mērķu kvantificēšanai. Tagad mums ir jācenšas risināt narkotiku problēmu pasaulē, balstoties uz faktiskiem pierādījumiem." Šis pētījums cenšas sniegt reālus aprēķinus par nelegālo narkotiku tirgus kopapjomu ik gadu gūtās peļņas izteiksmē. Rezultāts liecina, ka ir ārkārtīgi grūti veikt šādus vispārējus aprēķinus, galvenokārt tāpēc, ka trūkst ticamu datu par narkotiku ražošanu, patēriņu un tirdzniecību lielā daļā pasaules. Tomēr pētījumā ir veikti aprēķini, piemēram, hašiša, kokaīna un heroīna tirgum Rietumeiropā, ASV un Okeānijā. Precīzākie aprēķini (2005. gads) par kopējo peļņu šajos trīs reģionos attiecībā uz hašišu ir gandrīz 70 miljardi eiro, kas ir aptuveni puse no ANO Narkotiku un noziedzības apkarošanas biroja (UNODC) aprēķinātajiem aptuveni 125 miljardiem eiro. Būtisks konstatējums ir tas, ka kaitējuma novēršanas politika, kas joprojām ir strīdīga dažās valstīs, Iegūst atbalstu arvien vairākās valstīs, kuras redz šādu politiku kā efektīvu veidu ar narkotikām saistītu slimību, sabiedrisko nekārtību un mirstības samazināšanai. Ziņojumā sniegts arī ieskats pasaules nelegālo narkotiku tirgus ekonomiskajos pamatprincipos ar aprēķiniem par ražošanas izmaksām un pievienoto vērtību visā kontrabandas procesa gaitā – no sākotnējās ražošanas līdz noslēguma mazumtirdzniecībai. Tiek analizēts ienākumu sadalījums to personu starpā, kas ir iesaistītas narkotiku tirdzniecībā, un atklājas pārsteidzoši ikdienišķa aina – tiek uzskatīts, ka tikai relatīvi neliels skaits cilvēku pelna vērā ņemamas naudas summas. Visbeidzot, pētījuma galvenais konstatējums ir atklātie trūkumi starptautiskajā datu un informācijas vākšanas sistēmā par narkotiku problēmu pasaulē. ES ir ieguldījusi lielas naudas summas narkotiku uzraudzības pasākumu turpmākā attīstībā, izmantojot Eiropas Narkotiku un narkomānijas uzraudzības centru (EMCDDA), taču šādi informācijas mehānismi pasaules līmenī nav reāli izveidojami. Ziņojums par pētījumu būs pieejams Narkotisko vielu komisijas augsta līmeņa sanāksmes dalībniekiem, un ar to otrdien, 10. martā, plkst. 14.00, preses konferences laikā ES Delegācijā Vīnē, kas atrodas Argentinierstrasse 26/Taubstummengasse stūris, Mezzanine sanāksmju telpā, A-1040 Vīnē (metro U1, Taubstummengasse pietura), uzstāsies Lars-Erik Lundin (ES Delegācijas vadītājs Vīnē) un Carel Edwards (Tiesiskuma, brīvības un drošības ģenerāldirektorāta Narkotiku apkarošanas politikas nodaļas vadītājs). Kontaktpersona: Anne-Marie Huber, tālrunis: +43 1 51618329 vai +43 699 1966579. Ziņojums ir atrodams šādā tīmekļa vietnē: http://ec.europa.eu/justice_home/doc_centre/drugs/doc_drugs_intro_en.htm