IP/09/131 Brüssel, 28. jaanuar 2009Parem õigusloome – Euroopa eduluguEuroopa Komisjon esitas täna Euroopa Liidu parema õigusloome strateegilise ülevaate. Ülevaade näitab, et paremal õigusloomel on keskne osa Euroopa Liidu tegevuses, mis on suunatud majandus- ja finantskriisi lahendamisele. Kõnealusest ülevaatest selgub, et kodanikud ja äriühingud, eelkõige väikesed ja keskmise suurusega ettevõtjad, saavad juba praegu kasu lihtsustatud meetmetest ning väiksematest halduskuludest. Tänu põhjalikule lihtsustamisele on nüüdseks tehtud ettepanek tühistada ligi 1300 õigusakti, mis moodustavad kokku umbes 10 % õigustikust ehk Euroopa Liidu Teataja 7800 lehekülge. Halduskulude vähendamiseks juba esitatud või kavandatud meetmetest tulenev kokkuhoid on 30 miljardit eurot. Ainuüksi tänane käibemaksualane ettepanek toob kaasa 18 miljardi euro suuruse säästu. Enamik liikmesriike on järginud komisjoni juhitavat halduskoormusega seotud tegevust ning 21 neist on riiklikul tasandil kehtestanud ambitsioonikad riiklikud programmid halduskoormuse vähendamiseks. Mõjuhindamiste kvaliteedi parandamisega jätkab komisjon ka kõigi uute väljastatud õigusaktide kvaliteedi täiustamist. Selleks tugevdatakse subsidiaarsuse kontrolli, parandatakse sidusrühmadega konsulteerimist ning hinnatakse põhjalikumalt õigusaktide mõju muuhulgas näiteks väikestele ja keskmise suurusega ettevõtjatele, halduskoormusele, põhiõigustele, tarbijatele ja piirkondadele.Euroopa Komisjoni presidendi José Manuel Barroso sõnul on komisjoni ettepanek halduskoormuse vähendamiseks Euroopa majanduse elavdamise algatuse oluline osa. „Ajad muutuvad. Õigusloome peab paigalpüsimise asemel käima ajaga kaasas. Seda tuleb kohandada uute olukordade ja vajadustega. Sidusrühmadega konsulteerimise parandamise, parema mõjuhindamise ning halduskoormuse vähendamisega muudame Euroopa õigusloome veelgi tõhusamaks ja kasutajasõbralikumaks. Komisjoni tegevus annab tulemusi. Loodan, et liikmesriigid ja Euroopa Parlament jätkavad lähikuudel hoogsalt meie jõupingutusi ning ka nende tegevus kannab vilja.” Komisjoni asepresident Günter Verheugen sõnas: „Neli aastat pärast parema õigusloome strateegia algatamist võime öelda, et see on olnud edukas. Juba saavutatud tulemused on märkimisväärsed ning aasta lõpuks soovime jõuda veelgi kaugemale. Parem õigusloome on selline, mis reguleerib seal, kus vaja, kuid hoiab ettevõtete ja kodanike koormuse võimalikult madalal, ning see peab jääma meie praeguse majandusraskustele reageerimise üheks oluliseks osaks.” 2008. aastal jätkus ELi õigusaktide põhjalik lihtsustamine Õigusaktide lihtsustamise ja kodifitseerimisega on praegune komisjon võtnud meetmeid, mis – kui kõik meetmed on kooskõlastatud nõukogu ja parlamendiga – vähendavad ELi õigustiku õigusaktide arvu peaaegu 10 % ehk ligikaudu 1300 õigusakti ja Euroopa Liidu Teataja 7800 lehekülje võrra. Tulevikus tuleb lihtsustamistegevust jätkata. 2009. aastal kavatseb komisjon esitada 33 uut algatust. Pärast kehtivate ELi õigusaktide sõelumist võidakse edasise lihtsustamise eesmärgil kaaluda veel 81 meetme rakendamist. Selle tulemusena peaks komisjoni järgmine koosseis saama õigusaktide lihtsustamise lõpule viia. Lisateabe saamiseks vt MEMO/09/31 Halduskoormuse vähendamine täiskiirusel Alates sellest, kui Euroopa Komisjoni tutvustas ettepanekut, mille eesmärk on vähendada aastaks 2012 halduskoormust Euroopa Liidus 25 % võrra ning kaasata tegevusse ka liikmesriigid, on oluliselt kasvanud nende liikmesriikide arv, kes on määranud samasugused riiklikud vähendamiseesmärgid - 2006. aastal oli neid seitse, 2007. aastal 14 ning 2008. aastal juba 21. 2007. ja 2008. aastal esitas komisjon 21 kiirendatud arengu ettepanekut, mis toovad ELi ettevõtjatele hinnanguliselt ligi 2,3 miljardi euro suuruse kokkuhoiu. Lisaks pandi alus sellistele komisjoni ettepanekutele, mis tooksid kaasa laiaulatuslikud kuluvähenemised. Täna võttis komisjon vastu ettepaneku käibemaksudirektiivi laiaulatuslikuks läbivaatamiseks, et kõrvaldada tõkked, mis takistavad elektrooniliste arvete esitamist. Aastane vähenemispotentsiaal võib keskpika ajavahemiku jooksul küündida kuni 18 miljardi euroni. Äriühinguõiguse osas kavatseb komisjon teha ettepaneku, mis võimaldab liikmesriikidel jätta ELi raamatupidamisarvestuse direktiivide rakendusalast välja mikroettevõtted, mis peaks andma 7 miljardit eurot täiendavat säästu. Põhimõtet „kõigepealt mõtle väikestele” kohaldatakse eelmainitud direktiivide kõikides valdkondades, et kohandada süsteemi vastavalt väikeste ja keskmise suurusega ettevõtjate vajadustele. Lisateabe saamiseks vt MEMO/09/30 Lisateave (peasekretariaat) Lisateave (ettevõtluse peadirektoraat) Lisateabe saamiseks e-arvete kohta vt IP/09/132