IP/09/635 Brüsszel, 2009. április 24.Új európai platform a romák kirekesztése elleni intézkedések hatékonyabb koordinációjáraA romák kirekesztését kezelő új, európai platform első ülésére ma kerül sor. Helyszíne Prága, célja pedig az Európában legszámosabb etnikai kisebbség kirekesztése elleni nemzeti fellépések jobb koordinálása. A találkozón a nemzeti kormányok, az EU és más nemzetközi szervezetek, valamint a civil társadalom is képviselteti magát, hogy fokozott együttműködéssel és tapasztalataik megosztása révén sikeresen működjenek együtt a romák kirekesztése ellen. „A jelenlegi gazdasági válság növeli annak kockázatát, hogy a gyakran a társadalom peremén élő romák teljesen kirekesztődjenek” – hangzott Vladimír Špidla, foglalkoztatási, szociális és esélyegyenlőségi uniós biztos figyelmeztetése. „Konstruktív intézkedésekre van szükség, olyanokra, amelyek lehetőséget kívánnak adni a romák számára, nem pedig megtorló szemléletűekre, melyek csak még nagyobb szegénységbe taszítanák őket, és növelnék társadalmi kirekesztésüket. Az intézkedéseknek kimondottan a romákra kell irányulniuk, mindazonáltal céljuk az, hogy megteremtsék számukra az általános oktatási, foglalkoztatási és lakhatási rendszerekhez való hozzáférést. A hatékony intézkedéseket pedig nemzeti határokon átívelő döntéssel kell meghozni.” A mai találkozó, amely Špidla biztos és Michael Kocáb, az emberi jogokért és a nemzeti kisebbségekért felelős cseh miniszter közös szervezésében jött létre, áttekinti, hogy milyen előrehaladás történt a 2008 decemberében Brüsszelben tartott első európai roma csúcstalálkozó óta a romák kirekesztése terén (lásd IP/08/1326). Mindehhez az Általános Ügyek Tanácsának 2008. decemberi felhívása szolgált alapul, amely egy integrált európai platform keretében gondolta megvalósítani a bevált gyakorlatok kicserélését, az uniós országok közötti tapasztalatcserét, valamint a résztvevő felek közti együttműködés ösztönzését. A találkozó célja azon alapelvek kijelölése, melyekkel hatékonyan kezelhető a romák kirekesztése. Ezen felül az Európai Bizottság felvázolja, milyen európai szintű eszközökkel és intézkedésekkel kívánja támogatni a roma népességet 2009-ben és 2010-ben. Jelentést tesz továbbá egy új, 5 millió eurós kísérleti projekt végrehajtásáról is, amelyet az Európai Parlament döntésével a 2009. évi költségvetésből fedeznek. A Bizottság az elért eredményekről 2010 elején ismertet egy részletesebben kidolgozott jelentést, még a legközelebbi, 2010 áprilisában tartandó spanyolországi roma csúcstalálkozót megelőzően. A több milliós roma népesség helyzetét az Európai Unióban és a szomszédos országokban a megkülönböztetés és a többségi társadalomtól való messzemenő kirekesztés, aránytalanul kedvezőtlen szegénységi és foglalkoztatási ráta, rossz egészségi állapot és alacsonyabb várható élettartam jellemzi. Ehhez járul, hogy a romák gyakran áldozatai megkülönböztetésen vagy rasszizmuson alapuló erőszakos cselekménynek. Háttér Az Európai Uniónak számos eszköz áll rendelkezésére a romákra irányuló megkülönböztetés és társadalmi kirekesztés megoldására. A 2000/43/EK irányelv tiltja a faji vagy etnikai származáson alapuló hátrányos megkülönböztetést a foglalkoztatás, az oktatás, a szociális védelem (az egészségügyi ellátást is beleértve), valamint az árukhoz és szolgáltatásokhoz való hozzáférés terén. Az uniós strukturális alapok, valamint a közösségi programok pénzügyi támogatást nyújthatnak projektekhez és intézkedésekhez, míg a társadalmi befogadás, a foglalkoztatás, az oktatás és az egészségügy terén az uniós és nemzeti szintű intézkedések között együttműködési mechanizmusokkal lehet leküzdeni a romák kirekesztését, melyet célzott elemzések és fellépések, valamint az integrációs intézkedések érvényesítésének együttes alkalmazásával lehet elérni. Lásd még: MEMO/09/193 További információk: Az Európai Bizottság romákról szóló weboldala: http://ec.europa.eu/roma Az Általános Ügyek Tanácsának a romák befogadásáról szóló, 2008. december 8-i sajtóközleménye: http://ec.europa.eu/social/BlobServlet?docId=1586&langId=enA közös alapelvekre vonatkozó javaslat: http://ec.europa.eu/social/main.jsp?langId=en&catId=89&newsId=491&furtherNews=yes