IP/09/635 Briuselis, 2009 m. balandžio 24 d.Įsteigtas Europos forumas romų atskirties problemos sprendimo veiksmams derintiŠiandien Prahoje pirmą kartą susirinks Europos romų įtraukties forumas, kuriuo siekiama geriau derinti nacionalinius veiksmus sprendžiant didžiausios Europos etninės mažumos atskirties problemą. Forume dalyvaus šalių vyriausybės, ES, tarptautinės organizacijos ir pilietinė visuomenė, sieksiantys glaudžiau bendradarbiauti bei dalytis sėkmingos romų įtraukties politikos patirtimi. „Dėl dabartinės ekonominės krizės didėja pavojus, kad romai, dažnai esantys visuomenės gyvenimo užribyje, bus visai atskirti, – kalbėjo už užimtumą, socialinius reikalus ir lygias galimybes atsakingas Europos Komisijos narys Vladimiras Špidla. – Turime imtis konstruktyvių politinių priemonių, kad suteiktume romams naujų galimybių, užuot stūmę juos į dar didesnį skurdą ir socialinę atskirtį. Politika turėtų būti aiškiai skirta romams, tačiau jos tikslas – suteikti romams visiems kitiems visuomenės nariams prieinamų galimybių gauti išsilavinimą, darbą ir būstą. Šalys turėtų dalytis veiksmingų politinių priemonių taikymo patirtimi.“ Europos Komisijos nario Vladimiro Špidlos ir Čekijos žmogaus teisių ir nacionalinių mažumų ministro Michaelio Kocábo bendrai rengiamame šios dienos susitikime bus apžvelgta romų atskirties problemos sprendimo pažanga nuo 2008 m. rugsėjo mėn. Briuselyje įvykusio pirmojo aukščiausiojo lygio susitikimo romų klausimais (žr. IP/08/1326). Susitikimu atsiliepiama į 2008 m. gruodžio mėn. Bendrųjų reikalų tarybos raginimą ES šalims dalytis gerąja patirtimi ir skatinimą bendradarbiauti šiuo tikslu steigiamame integruotame Europos forume. Susitikime bus siekiama nustatyti esminius principus, būtinus siekiant veiksmingai spręsti romų įtraukties klausimą. Be to, Europos Komisija praneš, kaip ji ketina atsižvelgti į romų poreikius ES lygmens priemonėmis ir metodais 2009–2010 m. Komisija pateiks naujo bandomojo projekto (biudžetas – 5 mln. EUR), kurį Europos Parlamentas įtraukė į 2009 m. biudžetą, įgyvendinimo ataskaitą. Rengdamasi 2010 m. balandžio mėn. Ispanijoje įvyksiančiam aukščiausiojo lygio romų susitikimui 2010 m. pradžioje Komisija pateiks išsamesnę pažangos ataskaitą. Keli milijonai romų ES ir kaimyninėse šalyse patiria diskriminaciją ir didelę atskirtį nuo kitų visuomenės narių, didžiulį skurdą ir nedarbą, jų prasta sveikatos būklė ir trumpesnė gyvenimo trukmė. Be to, romai dažnai tampa diskriminacijos ir rasistinių išpuolių aukomis. Bendra informacija Europos Sąjunga turi daug įvairių kovos su romų diskriminacija ir socialine atskirtimi priemonių. Direktyva 2000/43/EB draudžiama diskriminacija rasės ir etninės kilmės pagrindu užimtumo, švietimo, socialinės apsaugos (įskaitant sveikatos priežiūrą), prekių įsigijimo ar naudojimosi paslaugomis srityse. Romų atskirties problemą galima spręsti naudojantis iš ES struktūrinių fondų ir pagal Bendrijos programas teikiama finansine parama projektams ir politinėms priemonėms ir taikant socialinės įtraukties, užimtumo, švietimo ir sveikatos apsaugos sritims skirtas ES ir nacionalinio lygmens politinio bendradarbiavimo priemones, taip pat atliekant tikslines analizes, imantis atitinkamų veiksmų ir integruojant romus į visas sritis. Taip pat žr. MEMO/09/193 Išsamesnė informacija: Europos Komisijos svetainė, skirta romų klausimams: http://ec.europa.eu/roma 2008 m. gruodžio 8 d. Bendrųjų reikalų tarybos spaudos pranešimas apie romų įtrauktį http://ec.europa.eu/social/BlobServlet?docId=1586&langId=enBendrųjų esminių principų pasiūlymas http://ec.europa.eu/social/main.jsp?langId=en&catId=89&newsId=491&furtherNews=yes