IP/09/190 Brüsszel, 2009. január 29.Fogyasztóvédelem: Az Európai Unió be akarja tiltani a dimetil-fumarát (DMF) fogyasztási cikkekben, például kanapékban vagy cipőkben történő használatátValószínűleg EU-szerte betiltják a dimetil-fumarát (DMF) biocid használatát, mely anyag több száz fogyasztónál komoly allergiás reakciókat váltott ki, mivel olyan, minden nap használatos termékekben fordul elő, mint például a kanapék vagy a cipők. A tagállamok ma megszavazták az Európai Bizottság határozattervezetét, amely biztosítani kívánja, hogy az olyan, erős túlérzékenységet kiváltó anyagot (DMF) tartalmazó termékek, mint a bőr bútorok vagy lábbelik, ne kerüljenek forgalomba az EU piacán. Amennyiben már forgalomba kerültek, e termékeket haladéktalanul vissza fogják hívni és vissza fogják vonni a piacról. Egyes országokban – pl. Franciaországban, Finnországban, Lengyelországban, Svédországban és az Egyesült Királyságban – azoknál a fogyasztóknál, akik DMF-et tartalmazó termékekkel kerültek érintkezésbe, komoly egészségügyi problémák jelentkeztek: többek között bőrviszketés, irritáció, pirosság, égető érzés, illetve bizonyos esetekben még akut légzési nehézség is. Az EU egészében sürgősségi intézkedés bevezetését előirányzó bizottsági határozattervezet addig lenne érvényben, amíg nem fogadnak el egy hosszú távú jogi szabályozást e téren. A mai szavazást követően a Bizottság határozattervezetét konzultáció céljából először is továbbították az Európai Parlamentnek, majd a biztosok testülete elé terjesztik végső jóváhagyásra. Meglena Kuneva, az EU fogyasztóvédelemért felelős biztosa a következőket mondta: „A biztonságot illetően semmiféle kompromisszumra nem vagyunk hajlandók. Örömmel látom, hogy a RAPEX-rendszer annyira jól működik, hogy segítségével biztosíthatóvá válik, hogy a DMF-et tartalmazó veszélyes termékeket gyorsan kivonják a piacról. Azonban ezen túlmenően további sürgős közösségi fellépésre van szükség a probléma teljes mértékű kiküszöbölésére. A DMF valamennyi fogyasztási cikkben történő használatának uniós tilalmával a komoly egészségügyi kockázatokat szeretnénk megszüntetni, különösen pedig azokat a súlyos allergiás reakciókat, amelyek egyes fogyasztóknál már akkor is fellépnek, ha csupán a bőrtermékek mindennapos használata során kapcsolatba kerülnek az említett vegyi anyaggal”. Milyen kockázattal jár a DMF használata? A dimetil-fumarátot (DMF) biocidként használják a gyártók annak érdekében, hogy segítségével elpusztítsák azokat a penészgombákat, amelyek a bútorok vagy cipők bőr anyagát nedves környezetben való tároláskor vagy szállításkor károsíthatják. A DMF kis zacskókba töltve, a bútor belsejébe rögzítve vagy a lábbeli dobozába helyezve párolog és impregnálja a bőrt, biztosítva ezáltal a penész elleni védelmet. Ugyanakkor megállapítást nyert, hogy a DMF a termékkel érintkezésbe kerülő fogyasztóknál súlyos egészségügyi károsodást okozott. Számos fogyasztónál a DMF áthatolt a ruházaton, egészen a bőrig[1], fájdalmas bőrgyulladást okozva ezáltal. Az a tény, hogy komoly sérülések esetén a kezelés különösen nehéz, tovább súlyosbítja a károkat. A DMF jelenléte ezért komoly veszélyt jelent. E veszélyes vegyi anyaggal kapcsolatban akkor merültek fel először aggályok, amikor néhány tagállam hatóságai a nem élelmezési célú veszélyes fogyasztási cikkekre vonatkozó sürgősségi riasztórendszeren (RAPEX) keresztül erre figyelmeztettek. Kanapékkal, karosszékekkel és cipőkkel kapcsolatban érkeztek figyelmeztető értesítések, és klinikai vizsgálatok megerősítették, hogy az e termékekkel érintkező fogyasztók által elszenvedett bőrgyulladásokat a DMF okozta.[2] Ezt követően Franciaország és Belgium nemzeti szintű tilalmat rendelt el és Spanyolország is erre készül. A ma elfogadott új határozat valamennyi tagállamra érvényes lesz majd. Jelenleg hatályos szabályok Fogyasztási cikkek előállításához az EU-ban ma már tilos DMF-et használni, mivel a biocid termékek forgalomba hozataláról szóló irányelv (98/8/EK) értelmében a DMF-et tartalmazó biocid termékek nem engedélyezettek. Ugyanakkor az EU-n kívüli gyártók használhatják ezeket a nem engedélyezett biocidokat, és termékeiket exportálhatják a Közösségbe. A mai határozatnak köszönhetően ezért a közösségi fogyasztók az importált termékekben található DMF jelentette veszéllyel szemben ugyanolyan védelmet élveznek, mint az EU-ban gyártott fogyasztási cikkek esetében. A tagállamok által nemrégiben bevezetett intézkedések 2008 decemberében Franciaország rendeletet[3] fogadott el, amely egy évre megtiltja a DMF-et tartalmazó ülőalkalmatosságok és lábbelik behozatalát és forgalomba hozatalát. A francia rendelet emellett visszahívja valamennyi azon ülőalkalmatosságot és lábbelit, amely látható módon tartalmaz, vagy amelynek csomagolása látható módon tartalmaz DMF-et. 2009 januárjában Belgium rendeletet[4] bocsátott ki, amely valamennyi, DMF-et tartalmazó árucikk és termék forgalomba hozatalát betiltja. Spanyolországnak is szándékában áll megfelelő intézkedések bevezetése. Háttér – RAPEX A RAPEX egy nem élelmezési célú veszélyes fogyasztási termékekre vonatkozó sürgősségi riasztórendszer, mely gyors információcserét biztosít a tagállamok és a Bizottság között annak érdekében, hogy megakadályozzák a fogyasztók egészségére és biztonságára komoly veszélyt jelentő termékek forgalomba hozatalát vagy használatát.További információ: http://ec.europa.eu/consumers/safety/rapex/index_en.htm[1] Williams JDL, et al (2008) An outbreak of furniture dermatitis in the U.K. . British Journal of Dermatology 159: 233-234. [2] Rantanen T (2008) The cause of the Chinese sofa/chair dermatitits epidemic is likely to be contact allergy to dimethylfumarate, a novel potent contact senisitizer. Concise communication. British Journal of Dermatology 159: 218-221. [3] A Gazdasági, Ipari és Munkaügyi Minisztérium 2008. december 4-i rendelete a DMF-et tartalmazó ülőalkalmatosságok és lábbelik forgalomba hozatalának felfüggesztéséről, a Francia Köztársaság Hivatalos Lapja, 2008. december 10., 17. dokumentum (108-ból). [4] A Közegészségügyi és Fogyasztóvédelmi Minisztérium rendelete a DMF-et tartalmazó árucikkek és termékek forgalomba hozatalának betiltásáról, Belgium Hivatalos Lapja, 2009.1.12.