IP/09/344 Bruxelles, 3 martie 2009Cinci întreprinderi mari din domeniul înaltei tehnologii se angajează să promoveze mai susținut „Cyber-Cenușăresele”În contextul actual al crizei financiare mondiale, locurile de muncă din sectoare ale tehnologiei informației și comunicațiilor (TIC), precum telecomunicațiile și internetul constituie surse sigure de creștere economică și sunt esențiale pentru relansarea economiei. Cu toate acestea, competitivitatea UE depinde de atragerea și menținerea în lucrătorilor calificați, inclusiv a femeilor, în sectorul înaltelor tehnologii în special. Dar, deși în UE se așteaptă până în 2010 un deficit de aproximativ 300 000 de ingineri calificați, femeile reprezintă mai puțin de un specialist IT din cinci. Comisia Europeană a reacționat în 2007 încurajând întreprinderile din domeniul telecomunicațiilor și internetului să atragă mai multe "Cyber-Cenușărese” – femei cu pregătire profesională în domeniul TIC. Ca urmare a acestui demers, cinci mari societăți din domeniul TIC vor semna astăzi un Cod de bune practici privind femeile și TIC. Acestea se angajează să-și intensifice eforturile astfel încât locurile de muncă din domeniul tehnic să devină mai atractive pentru femei și să utilizeze mai eficient potențialul feminin, promovându-l în sectorul TIC. „Semnarea acestui Cod de bune practici constituie prima etapă a atragerii tinerelor spre locurile de muncă din domeniul înaltelor tehnologii și a sporirii numărului de femei care activează în sectorul TIC. Felicit societățile care demonstrează astăzi curaj și convingere angajându-se să respecte acest cod, care va îmbogăți sectorul TIC conferindu-i un caracter mai agreabil pentru femei", a declarat comisarul UE pentru telecomunicații, Viviane Reding. „Cu toate acestea, în sectorul TIC de abia începe să se remarce faptul că acest aspect este deosebit de important și că este esențial să se atragă forța de muncă feminină și să se pună capăt deficitului de specialiști calificați cu care ne confruntăm în Europa. Sectorul TIC din Belgia se confruntă în prezent cu un deficit de 10 100 de persoane calificate în domeniul IT, în Polonia deficitul ajunge la 18 300, în Italia la 2 800, în Franța la 4 300, în Spania la 41 800, iar în Germania chiar la 87 800! Fac apel la toate societățile din sectorul TIC să urmeze acest exemplu și să semneze Codul de bune practici privind femeile și TIC până la sfârșitul acestui an." Astăzi comisarul Reding a asistat la semnarea Codului de bune practici privind femeile și TIC de către cinci societăți europene și multinaționale: ALCATEL-LUCENT, IMEC, ORANGE-FRANCE TELECOM GROUP, MICROSOFT și MOTOROLA. Evenimentul reprezintă finalizarea consultărilor lansate în acest sector de activitate de către comisarul Reding în 2008, cu ocazia Zilei Internaționale a Femeii (IP/08/392). Scopul codului este de a atrage tinerele din licee sau din universități spre studii în domeniul înaltelor tehnologii, precum și de a promova femeile care lucrează deja în acest sector, prin intermediul următoarelor acțiuni:crearea unor laboratoare sau cluburi de informatică pentru tinere unde acestea să poată câștiga mai multă încredere în utilizarea TIC, creând site-uri web, mixând muzică sau realizând reviste on-line. IMEC, Motorola, Orange și Microsoft, semnatare ale codului, dispun deja de laboratoare tehnologice pentru tinere, precum și de tabere de vară cu tematici din domeniul tehnologiei. Astfel de cluburi există, de asemenea, în Regatul Unit și în Germania. realizarea unor programe tutoriale pe perioada concediilor de maternitate, asemănătoare celor oferite de Motorola de exemplu, pentru a ajuta femeile care și-au întrerupt activitatea pentru creșterea copilului să rămână la curent cu cele mai recente evoluții în domeniul tehnologic. ajutor practic în vederea stabilirii unui echilibru între viața de familie și viața profesională. Unele societăți, de exemplu IMEC, le propun deja salariatelor programe de lucru flexibile și posibilitatea de a munci acasă. forumuri și rețele privind TIC, pentru femei, care să le ofere sprijin atunci când își caută un loc de muncă, precum și consultanță și tutoraj. Alcatel Lucent oferă servicii de sprijin în carieră femeilor cu potențial important de dezvoltare a competențelor pentru a le facilita o evoluție mai rapidă în cariera profesională. De asemenea, Microsoft și Motorola au implementat programe complete dedicate susținerii femeilor în exercitarea funcțiilor de conducere. stabilirea de obiective privind recrutarea și promovarea femeilor cu potențial profesional TIC la toate nivelurile și monitorizarea realizării acestor obiective. Orange, semnatară a codului, favorizează recrutarea femeilor menținând deschisă procedura de prezentare a candidaturilor până când se înscrie cel puțin o femeie. Comisia Europeană va monitoriza îndeaproape implementarea acestui cod și va efectua o evaluare a acestuia peste un an. „Este necesar ca astfel de bune practici să fie completate prin stabilirea unor obiective precise. Consolidarea reprezentării feminine în consiliile de administrare ale societăților din domeniul TIC este una din modalitățile prin care se poate realiza acest lucru”, a spus comisarul Reding. „În prezent, numai 7% din membrii consiliilor de administrație din 116 mari societăți din domeniul TIC sunt femei. Obiectivul nostru este prin urmare de a dubla aceste efective până în 2015.” Context:Pentru ca potențialului feminin european în sectorul TIC să fie mai bine cunoscut, comisarul Reding a lansat în 2007 inițiativa „shadowing” (IP/07/305) care se organizează în prezent în fiecare an. În cadrul acțiunii „shadowing”, un anumit număr de tinere pot însoți o femeie de succes din sectorul TIC (inginer, director sau politician) pe parcursul unei zile obișnuite de muncă, se pot întâlni cu experți în TIC, atât bărbați, cât și femei, și își pot forma o idee despre ceea ce înseamnă activitatea în acest sector. În 2008, la inițiativa „shadowing” (IP/08/392) au participat peste 100 de tinere. În octombrie 2008, la Reuniunea mondială a Forumului femeilor privind economia și societatea de la Deauville, comisarul Reding s-a întâlnit cu alți lideri de sex feminin din politică și din industrie și a lansat un apel pentru promovarea forței de muncă feminine în sectorul TIC (inițiativa „Cyber-Cenușărease”, MEMO/08/631).Semnarea de astăzi a Codului de bune practici privind femeile și TIC a fost urmată de conferința „Cyberellas are IT!”, organizată la Bruxelles, în cadrul căreia comisarul Reding a prezentat un videoclip despre inițiativa „shadowing” desfășurată la Lyon în noiembrie 2008. Videoclipul „ICT is wicked” va fi distribuit în școlile din toată Europa și este disponibil on-line: http://212.68.215.195/europa/shadowingday09.wmvMai multe informații la adresa www.ec.europa.eu/itgirls