IP/09/1803 V Bruseli, 23. novembra 2009 Európske trhy práce sú výrazne zasiahnuté krízou, sú však odolnejšie, než sme čakali Podľa správy o zamestnanosti v Európe za rok 2009, ktorá bola dnes uverejnená, si súčasná kríza vyberá daň na trhoch práce v EÚ a v mnohých odvetviach zvrátila rast zamestnanosti dosiahnutý od roku 2000. Úbytok pracovných miest postihuje najmä mužov, mladých ľudí a nízkokvalifikovaných pracovníkov so zmluvami na dobu určitú. Od začiatku krízy prišli v EÚ o prácu 4 milióny ľudí napriek tomu, že negatívne účinky krízy boli v tomto zmysle relatívne zmiernené vďaka uplatneniu kratšieho pracovného času a iných režimov. Ale bez ohľadu na to, aké dôležité sú tieto krátkodobé opatrenia, samy o sebe nestačia na to, aby sme krízu úspešne prekonali. Politiky zamestnanosti sa musia zamerať na prípravu na prechod k „nízkouhlíkovému“ hospodárstvu. Vladimír Špidla, komisár pre zamestnanosť, sociálne záležitosti a rovnaké príležitosti povedal: „Táto správa ukazuje, aké dôležité je zlúčiť našu krátkodobú odozvu na krízu s dlhodobými štrukturálnymi reformami. Také reformy sú dôležitým predpokladom toho, aby hospodárstvo a trhy práce EÚ vyšli zo súčasného poklesu dobre pripravené na budúce výzvy, najmä na prechod na „nízkouhlíkové“ hospodárstvo.“ S touto výzvou na zreteli sa 21. výročná správa o zamestnanosti v Európe hlbšie zaoberá dvoma kľúčovými otázkami týkajúcimi sa budúcnosti politiky trhu práce v EÚ: prechod z a do zamestnania a prechod medzi zamestnaniami a vplyv zmeny klímy na trh práce. Trhy práce v EÚ sú dynamickejšie, než si často myslíme, ale dlhodobá nezamestnanosť zostáva aj naďalej vážnou hrozbou Európske trhy práce preukázali v posledných rokoch značnú dynamiku – každý rok mení prácu približne 22 % európskych pracovníkov. Taká dynamika sa neobmedzuje len na krajiny, ktoré sa tradične považujú za „pružné“ ako Spojené kráľovstvo a Dánsko, ale týka sa všetkých krajín EÚ, hoci údaje sa pohybujú v rozsahu od 14 % pracovníkov v Grécku a 16 % vo Švédsku až po viac ako 25 % pracovníkov v Spojenom Kráľovstve, Fínsku, Španielsku a Dánsku. To sa zdá byť súčasťou udržateľnejšieho rastu, ktorý zaznamenávame od konca deväťdesiatych rokov, odkedy v EÚ dochádza k prechodu od nečinnosti a nezamestnanosti k zamestnanosti, čo naznačuje zásadné štrukturálne zlepšenie na našich trhoch práce. Nie všetci pracovníci však majú z tohto pozitívneho vývoja rovnaký prospech. Napriek tomu, že počet dlhodobo nezamestnaných od konca deväťdesiatych rokov klesá, tento problém zostáva aj naďalej vážnou výzvou. V posledných rokoch bolo takmer 45 % ľudí, ktorí prišli v EÚ o prácu, nezamestnaných viac ako rok, kým v Spojených štátoch sa to týkalo len okolo 10 % ľudí. Po vypuknutí krízy sa potreba riešiť tento problém stala ešte naliehavejšou. Kľúčom k zníženiu dlhodobej nezamestnanosti a udržaniu zamestnateľnosti sú politiky zamerané na podporu prechodu pracovníkov do zamestnania v súlade so zásadami flexiistoty. „Nízkouhlíkové“ politiky významným spôsobom zmenia štruktúru zamestnanosti EÚ Posun EÚ ku konkurencieschopnému „nízkouhlíkovému“ hospodárstvu bude z pohľadu trhu práce dôležitou hnacou silou. Hoci celkový čistý vplyv na tvorbu pracovných miest nemusí byť rozsiahly vzhľadom na to, že vytváranie nových „zelených“ pracovných miest a ekologizácia existujúcich pracovných miest si sčasti vyžiada stratu niektorých existujúcich pracovných miest, základné štrukturálne zmeny budú zahŕňať prerozdelenie pracovníkov medzi hospodárskymi odvetviami a druhmi zručností. Zmena klímy a súvisiace politické opatrenia budú mať preto dôležitý vplyv na budúci dopyt po zručnostiach. Nové schopnosti vyžadované v nízkouhlíkovom hospodárstve budú – prinajmenšom spočiatku – zvýhodňovať vysokokvalifikovaných pracovníkov. Vďaka uplatňovaniu nových technológií na trhu by však nové pracovné miesta mali byť schopní obsadzovať aj pracovníci s nižšou kvalifikáciou za predpokladu, že budú náležite zaškolení. Zameranie politiky na zručnosti – v záujme uľahčenia prechodu na nové pracovné miesta a obmedzenia výskytu medzier a nedostatkov v zručnostiach – spolu so sociálnym dialógom sú základnými predpokladmi úspešného prechodu na „nízkouhlíkové“ hospodárstvo. Správa o zamestnanosti v Európe tvorí analytický základ pre spoločnú správu o zamestnanosti, ktorej návrh Komisia predloží 9. decembra. Spoločná správa o zamestnanosti je súčasťou stratégie EÚ pre rast a zamestnanosť, ktorá sa zaoberá analýzou a podávaním správ o zamestnanosti. MEMO/09/514 Správa o zamestnanosti v Európe za rok 2009: http://ec.europa.eu/social/main.jsp?catId=119&langId=en Ak chcete zadarmo dostávať elektronický bulletin Európskej komisie o zamestnanosti, sociálnych záležitostiach a rovnakých príležitostiach, zaregistrujte sa na stránke http://ec.europa.eu/social/main.jsp?catId=119&langId=en