IP/09/665 Bruxelles, den 29. april 2009På rette vej mod en modernisering af EU's forskningsfinansieringEuropa-Kommissionen forelagde i dag en fremskridtsrapport om de to første år af EU's syvende rammeprogram for F&U (RP7), som løber indtil 2013. Dette program til finansiering af F&U er EU's hidtil største med et budget på 54 mia. EUR over 7 år og har vist sig at være det rette middel til at imødekomme EU's økonomiske og sociale behov. Takket være programmets opbygning og de nye instrumenter, det indeholder, kan EU nu bedre møde de nye udfordringer. Prioriteringen af områder som miljø, energi og nanoteknologi bidrager til opbygningen af en bæredygtig CO2-fattig økonomi, hvor teknologifora under erhvervslivets ledelse medvirker til at indkredse forskningsemner, der kan imødekomme industriens behov på lang sigt. Det Europæiske Forskningsråd støtter vores bedste forskere, så de kan konkurrere på videnskabelig topkvalitet i global sammenhæng. Med de fælles teknologiinitiativer er der tale om nye offentlig-private projekter i en hidtil uset teknologisk og finansiel målestok. RP7 er – med et budget, der stiger årligt med 13 % frem til 2013 - et stærkt kort i EU's kamp mod den nuværende krise. Rapporten fremhæver de udfordringer, FP7 stadig står over for, f.eks. mobilisering af nye medlemsstater, deltagelse fra små og mellemstore virksomheder og administrativ forenkling. Den europæiske kommissær for videnskab og forskning, Janez Potočnik, sagde ved denne lejlighed: "Den økonomiske krise giver os en god 'realitetskontrol' af vores programmer. Og jeg er glad for at se, at RP7 klarer prøven: det kanaliserer nye midler til forskning – næsten en fordobling af det årlige budget mellem 2007 og 2013 – og virker som et incitament for medlemsstaterne og industrien til at gøre ligeså. RP7 er et af EU's vigtigste redskaber til at skaffe os ud af krisen - både klogere og mere miljøbevidste." Stærk efterspørgsel efter EU-finansiering og succesfuld lancering af nye F&U-instrumenter I programmets første to år, hvor ca. 25 000 forslag nåede frem til sidste trin i evalueringen, blev 5 500 valgt. De fik tildelt i alt ca. 10 mia. EUR. Det nye Europæiske Forskningsråd modtog hele 11 000 projektforslag som svar på dets første indkaldelser. Der er ydet over 600 tilskud til fremragende EU-forskere. Der er igangsat fem offentlig-private partnerskaber, som skal imødekomme industriens behov for strategisk teknologiudvikling. Den nye finansieringsfacilitet for risikodeling, som forvaltes sammen med EIB, har godkendt lån på 2 mia. EUR til støtte for F&U-højrisikoprojekter. Virkeliggørelse af det europæiske forskningsrum Det overordnede mål for RP7 er at skabe et indre marked for forskning og støtte åben innovation. Det støtter tværnationalt samarbejde, fremmer "hjernemobilitet" gennem mobilitetsfremmende stipendier og forbedrer EU's forsknings- og innovationskapacitet ved at støtte forskningsinfrastrukturer. Programmet til støtte for forskningssamarbejde har modtaget over en tredjedel (36,7 %) af alle forslagene, efterfulgt af ordningen for forskermobilitet (23,5 %). Bæredygtig udvikling og økonomi I de første to år gik 44 % af budgettet for forskningssamarbejde til tværfaglig forskning, såsom miljø, energi, landbrug, transport, nanoteknologi og IKT, dvs. til områder, der fremmer EU's nye strategi for bæredygtig udvikling. Som led i EU's økonomiske genopretningsplan vil RP7 støtte bestræbelserne på at gøre EU's bil-, fremstillings- og byggesektor grønnere i kraft af tre offentlig-private F&U-partnerskaber. Åbning af EU’s forskningssektor for tredjelande RP7 prioriterer et stærkere og mere strategisk internationalt samarbejde. Nye lande er således nu associeret med RP7, hvilket bringer tallet op på12. Der er undertegnet et særligt EU-Afrika partnerskab for videnskab, information og rumforskning. Og lanceringen af den internationale termonukleare forsøgsreaktor (ITER) har styrket det Internationale forskningssamarbejde. Bekæmpelse af bureaukrati RP7 har gjort fremskridt med bekæmpelsen af overdrevent papirarbejde, navnlig gennem en ny garantifond og et fælles registreringssystem. Der er oprettet to nye forvaltningsagenturer, som skal sørge for, at EU's forskningsprogrammer gennemføres effektivt: Forvaltningsorganet for Forskning (REA) og Det Europæiske Forskningsråd. Revisionssystemerne er forbedret og forenklet. Vejen frem Nogle spørgsmål skal behandles nøjere, f.eks. den ret beskedne deltagelse fra SMV'er. Deltagelsen fra forskere fra de nye medlemsstater bør styrkes og forbedres. Det kan blive nødvendigt at ændre de grundlæggende regler for at kunne forenkle processerne og effektivisere gennemførelsen af de nye instrumenter. For at forbedre RP7 yderligere vil Kommissionen indhente råd fra en uafhængig ekspertgruppe, som vil foretage en midtvejsevaluering af programmet inden efteråret 2010. I dag vedtog Kommissionen også et svar på den efterfølgende evaluering af RP6, der kan bruges som input i forbindelse med midtvejsevalueringen. Link til meddelelsen og evalueringsrapporten for RP6: http://ec.europa.eu/research/index.cfm?pg=reports Se også MEMO/09/209 (Q&A).