IP/09/655 Bruxelles, 29 aprilie 2009Bugetul UE pentru 2010 vizează redresarea economicăComisia a adoptat azi proiectul preliminar de buget pentru 2010, în valoare de 139 de miliarde de euro. Redresarea economică reprezintă domeniul prioritar către care vor fi direcționate cheltuielile în anul următor, propunerea de buget vizând alocarea celei mai mari părți a fondurilor (45%) măsurilor destinate creșterii economice și locurilor de muncă – o majorare cu 3,2% față de 2009 – pentru a permite restabilirea competitivității în Uniune. Fondurile destinate programelor importante din domeniul cercetării și energiei vor fi suplimentate cu peste 12%, iar cele destinate politicii de coeziune vor cunoaște, de asemenea, o creștere, statele UE-12 urmând să primească 52% din totalul fondurilor structurale și de coeziune. Se vor înregistra majorări la toate rubricile bugetare, cu angajamente în valoare totală de 138,6 miliarde de euro (1,18% din VNB) și plăți în valoare de 122,3 miliarde de euro (1,04% din VNB). Cu ocazia prezentării propunerii de buget, Siim Kallas, vicepreședintele Comisiei, responsabil pentru afacerile administrative, audit și lupta antifraudă, precum și pentru programarea financiară și buget, a afirmat: „Bugetul actual vizează măsuri menite să prevină o adâncire a crizei economice. 6 miliarde de euro vor fi alocați pentru cercetare și inovare, iar aproximativ 9 milioane de cetățeni vor beneficia de asistență prin Fondul social european.” „În anul 2010 va fi vărsată și a doua tranșă a contribuției din bugetul european la planul de redresare, valoarea totală a fondurilor suplimentare dedicate combaterii crizei ajungând astfel la peste 6 miliarde pentru perioada 2008-2010.”, a adăugat el în continuare. 62 de miliarde pentru locuri de muncă, infrastructură, competitivitate Prioritatea absolută a UE va consta în canalizarea fondurilor către proiecte care salvează și creează locuri de muncă, sprijină întreprinderile și restabilesc competitivitatea. Rețelele transeuropene de transport și energie vor primi cu 12,7% mai multe fonduri comparativ cu 2009 (1,08 miliarde de euro), iar programul pentru competitivitate și inovare cu 3,3% (0,5 miliarde de euro) mai mult. 2010 va fi Anul european al combaterii sărăciei și excluziunii sociale, fiindu-i alocat un buget de aproape 20 de milioane de euro și fiind planificate o serie de inițiative pentru toate statele membre. Pentru cel de-al doilea an al său de activitate, Galileo - proiectul emblematic al UE de navigație prin satelit - va beneficia de fonduri în creștere cu 8% față de anul precedent, respectiv 0,9 miliarde de euro. Cea mai mare parte din fondurile de coeziune merg în UE-12 Din suma totală de 62 de miliarde de euro prevăzută pentru locuri de muncă și competitivitate, 49 de miliarde vor fi alocate pentru programele de coeziune în UE-27. Continuă introducerea progresivă a finanțării pentru statele membre care au aderat la UE în 2004 și în 2007 (UE-12). Pentru prima oară, UE-12 va primi cea mai mare parte din fondurile structurale și de coeziune ale UE (52%). Sprijinul acordat agriculturii în aceste regiuni va crește de asemenea, ceea ce va avea un impact concret asupra UE-12, care primesc în prezent aproape 20% din asistență, respectiv 11 miliarde de euro. Datorită PAC, pieței unice și prețurilor mai mari pe piață, veniturile agricultorilor din statele UE-12 sunt în prezent cu 47% mai ridicate decât înainte de aderare. Valoarea fondurilor destinate resurselor naturale în UE-27 este de 59 de miliarde de euro, iar, dintre acestea, cheltuielile pentru mediu și dezvoltarea rurală vor crește cu aproape 2,5%, până la aproape 15 miliarde de euro. A doua tranșă de finanțare pentru Planul european de redresare economică În aprilie 2009, Parlamentul European, Consiliul și Comisia au convenit asupra necesității de a acorda o sumă suplimentară de 5 miliarde de euro pentru a finanța proiecte europene importante în domeniile energiei și infrastructurilor de bandă largă și pentru a face față noilor provocări din zonele rurale legate de bilanțul de sănătate al PAC. După infuzia primei tranșe, în valoare de 2,6 miliarde de euro în 2009, o sumă suplimentară de 2,4 miliarde de euro va fi inclusă în bugetul pentru 2010, sursa fondurilor urmând a fi stabilită mai târziu în cadrul procedurii bugetare din 2010. 8 miliarde de euro ca ajutor extern În 2010, UE își va continua eforturile de a acorda asistență țărilor mai sărace și va continua să aibă o prezență importantă pe scena mondială, astfel încât să poată face față provocărilor globale precum schimbările climatice, securitatea alimentelor și globalizarea. Ajutorul UE pentru țările în curs de dezvoltare, direcționat prin intermediul Instrumentului de cooperare pentru dezvoltare, va crește cu 1,7%, ajungând astfel la 2,4 miliarde de euro. Asistența pentru preaderare (IPA) crește cu aproape 5%, respectiv 1,6 miliarde de euro. Fondurile pentru politica externă și de securitate comună (PESC) a UE vor crește cu 16% (până la 282 de milioane de euro). Ultima parte a sumei de 1 miliard de euro corespunzătoare Facilității de ajutor pentru alimente va fi de asemenea finanțată din bugetul pentru 2010 (170 de milioane de euro).UE – un loc mai sigur pentru noi toți Partea din buget care urmează să beneficieze de cea mai mare creștere a nivelului cheltuielilor (în conformitate cu programarea financiară pe șapte ani a UE) va fi cea destinată proiectelor de combatere a criminalității, terorismului și de gestionare a fluxurilor de migrație, care va fi majorată cu 13,5%, până la aproape 1 miliard de euro. La un nivel mai general, cheltuielile administrative pentru toate instituțiile UE vor crește moderat cu 2,1%, cheltuielile proprii ale Comisiei Europene urmând să crească cu mai puțin de 1% (0,9%), până la 3,6 miliarde de euro. Context Bugetul cuprinde previziuni atât pentru angajamente (garanții juridice de a asigura finanțare, cu condiția îndeplinirii anumitor condiții), cât și pentru plăți (în numerar sau transferuri bancare către beneficiari). Bugetul UE va fi adoptat în forma sa finală în timpul sesiunii plenare a Parlamentului European din luna decembrie.