IP/09/512 Брюксел, 31 Март 2009 г.Покани за представяне на предложения за 2009 г. по програмата „Трансевропейска мрежа за транспорт“ (TEN-T): близо 1 млрд. EUR се предоставят за финансиране по TEN-TДнес Европейската комисия обяви поканите за представяне на предложения по програмата TEN-T за 2009 г., като предоставя средства в размер на близо 1 млрд. EUR, предназначени за европейски проекти за транспортна инфраструктура. Поканите от тази година включват покана за усвояване на средства в размер на 500 млн. EUR в рамките на разработения от Комисията Европейски план за икономическо възстановяване, който има за цел да даде незабавен тласък на европейската икономика като увеличи инвестициите в инфраструктурата. Освен това съществуват възможности за финансиране по едногодишната и по многогодишната програма TEN-T, чиито приоритети в настоящата покана включват морските магистрали, интелигентните транспортни системи за движението по пътищата и Европейската система за управление на железопътното движение (ERTMS). Изпълнителната агенция за трансевропейска транспортна мрежа (TEN-T EA), която отговаря за техническото и финансовото изпълнение на програмата TEN-T, отговаря и за поканите за представяне на предложения и за оценяването на предложенията за проекти, представени от името на ГД „Енергетика и транспорт“.Заместник-председателят на Комисията, отговарящ за транспорта, Антонио Таяни заяви: „Убеден съм, че стимулирането на търсене с помощта на една амбициозна програма за европейска инфраструктура е един от най-реалните и най-ефикасните отговори, който може да дадем на настоящата икономическа криза. Тази програма е TEN-T и нейното прилагане ще осигури сигурност на работните места на много европейци във важни сектори, като например строителния сектор, който е и винаги е бил основен работодател със значителен принос към БВП. За тази цел Комисията, в рамките на Европейския план за икономическо възстановяване, реши да предостави 500 млн. EUR като част от тазгодишните възможности за финансиране по програмата TEN-T.“ Поканите за представяне на предложения от тази година бяха изготвени съгласно три отделни работни програми: 1. 500 млн. EUR от средствата по програмата TEN-T бяха предоставени в рамките на Европейския план за икономическо възстановяване в отговор на икономическата и финансова криза, пред която е изправена Европа. Тази ad hoc работна програма, приета тази година, подкрепя проекти, които могат да започнат през 2009 г. или през 2010 г. и да бъдат изпълнени до голяма степен в рамките на този двугодишен период. 2. Многогодишната работна програма има за цел да финансира най-важните приоритети на мрежата TEN-T. Тази година поканата набляга на три области:Морски магистрали (приоритетен проект 21 по програмата TEN-T), които предоставят надеждни алтернативи на задръстванията по пътищата чрез прехвърляне на превоза на товари към морските пътища: максимум 30 млн. EUR Европейска система за управление на железопътното движение (ERTMS), която хармонизира европейските железопътни сигнализационни системи: максимум 240 млн. EUR Интелигентни транспортни системи за движението по пътищата (ITS Roads), които обединяват информационни и комуникационни технологии за по-ефикасен и по-сигурен пътен транспорт: максимум 100 млн. EUR3. Благодарение на своята гъвкавост едногодишната работна програма (140 млн. EUR) допълва усилията по многогодишната работна програма. Тя включва 60 млн. EUR за инструмента за гарантиране на заемите за транспортни проекти, което представлява годишната вноска на Комисията. Тази сума ще бъде предоставена на Европейската инвестиционна банка (ЕИБ). Потенциалните кандидати се приканват да представят предложения до 15 май 2009 г., които ще бъдат оценени въз основа на тяхната съвместимост с приоритетите и политическите цели на програмата TEN-T, заложените срокове в тях, тяхното въздействие, особено върху околната среда, и тяхното качество по отношение на пълнота, яснота, стабилност и последователност. TEN-T EA възнамерява също така да организира „Информационен ден“ на 22 април 2009 г. в Брюксел, на който да предостави повече информация за поканите и за процеса на оценяване на предложенията.За повече информация, моля посетете http://ec.europa.eu/tentea или пишете на TENT-AGENCY@ec.europa.eu