IP/09/792 V Bruseli 15. mája 2009Všetky štáty EÚ budú od 18. do 20. mája oslavovať európsky námorný deňMore bolo vždy kľúčom k prosperite Európy. Dĺžka európskeho pobrežia dosahuje takmer 70 000 km a 22 z 27 členských štátov EÚ sú pobrežné alebo ostrovné štáty. V našich námorných regiónoch žije 40 % obyvateľstva, tvoria 40 % nášho hospodárstva a zamestnávajú asi 5 miliónov ľudí. Z týchto dôvodov je 20. máj v EÚ „Európskym námorným dňom“. Komisia tento rok od 18. do 20. mája usporiada v Ríme trojdňovú konferenciu v spolupráci s talianskou vládou. Na tejto významnej udalosti sa stretnú zainteresované osoby, správne orgány a ďalšie osoby z Európskej únie, tentoraz za účasti tretích krajín, najmä zo stredomorského regiónu, aby spoločne diskutovali o globálnych problémoch, ktorým v súčasnosti čelí Európa v námornej oblasti. Európsky námorný deň predstavuje jedno z kľúčových opatrení integrovanej námornej politiky EÚ, ktorá vznikla v roku 2007. „Tak ako každý rok oslávime 20. mája Európsky námorný deň v Ríme“, uviedol predseda Komisia José Manuel Barroso. „Občania Európy si čoraz viac uvedomujú význam nášho spoločného námorného dedičstva a budúcnosti. V našej integrovanej námornej politike sa odráža jasná vízia riešenia problémov súvisiacich s prosperitou, udržateľnosťou a bezpečnosťou v námornej oblasti a táto politika je úzko spojená s bojom proti zmene klímy a s ozdravením hospodárskej konkurencieschopnosti Európy.“ Podľa Joea Borga, európskeho komisára pre rybné hospodárstvo a námorné záležitosti „v rámci integrovanej námornej politiky EÚ sa námorné odvetvia a pobrežné regióny, ktoré sú tradične na okraji záujmu, dostávajú do centra novej, dynamickej a všeobecne prístupnej politiky udržateľného rastu a zamestnanosti. EÚ a jej členské štáty sú presvedčené, že špecifiká oceánov, morí a pobreží musia byť riešené koordinovaným a koherentným spôsobom. V Ríme budú inštitúcie a zainteresované osoby debatovať o nových prístupoch k udržateľnému spravovaniu našich oceánov, morí a pobrežných regiónov pod záštitou jednej všeobsiahlej integrovanej politickej stratégie.“ Na konferencii zainteresovaných osôb v rámci námorného dňa v Ríme sa zídu zainteresované osoby z podnikateľskej a občianskej sféry, nositelia rozhodnutí a novinári v rámci celej EÚ ako aj mimo nej, aby diskutovali o širokom spektre politík a postupov ako integrované riadenie v námornej oblasti, vznikajúce technológie, výroba energie, plánovanie námorného priestoru, systém dohľadu nad morskými oblasťami, udržateľný pobrežný turizmus, reforma spoločnej rybárskej politiky a ďalšie. Názory z tejto konferencie ovplyvnia budúci rozvoj integrovanej námornej politiky EÚ. Aj v Ríme usporiadajú organizácie zainteresovaných strán pred konferenciou a po jej skončení niekoľko seminárov a prezentácií o témach súvisiacich s programom konferencie. Okrem hlavnej konferencie v Ríme sa v členských štátoch Európskej únie uskutoční približne 40 podujatí. Tieto miestne podujatia majú rôzne podoby, od konferencií alebo seminárov až po dni otvorených dverí v prístavoch a environmentálne projekty. Program konferencie v Ríme pozostáva z hlavného prejavu talianskeho premiéra Silvia Berlusconiho, zástupu českého predsedníctva Európskej únie, predsedu Európskej komisie José Manuela Barrosa a podpredsedníčky Európskeho parlamentu Rodi Kratsa-Tsagaropoulouovej. Hostiteľmi tejto konferencie sú európsky komisár pre rybné hospodárstvo a námorné záležitosti Joe Borg a taliansky minister infraštruktúry a dopravy Altero Matteoli. Európsku komisiu bude ďalej zastupovať jej podpredseda zodpovedný za podnikateľskú politiku a priemysel Günter Verheugen a podpredseda zodpovedný za dopravu Antonio Tajani. Na konferencii vystúpi aj taliansky minister zahraničných vecí Franco Frattini. Uskutoční sa séria panelových diskusií s cieľom podrobne preskúmať úspechy integrovanej námornej politiky od jej spustenia a diskutovať o ceste vpred. V nadväznosti na návrh Európskej komisie z októbra 2007 týkajúci sa integrovanej námornej politiky a jeho následné schválenie hlavami štátov a vlád v decembri 2007 došlo k citeľnému pokroku v budovaní koherentného rámca s cieľom podporiť synergie a vyriešiť potenciálne rozpory medzi rôznymi oblasťami námornej politiky. V súlade s akčným plánom uverejneným v októbri 2007 Komisia už predstavila balíček návrhov s cieľom napríklad podporiť rozvoj námorného výskumu a prístavov EÚ, podporiť územné námorné plánovanie a námorný dopravný priestor bez hraníc, ako aj podporiť rozvoj výroby elektriny z veternej energie na mori. V ďalších návrhoch sa určili stratégie prispôsobenia sa zmene klímy, podpory pracovníkov v námornej doprave alebo prípravy prístupov k integrovanému riadeniu v námornej oblasti. V sektore rybného hospodárstva Komisia predložila novú legislatívu s cieľom bojovať proti nezákonnému rybolovu, skvalitniť kontrolu a presadenie zákonov a Komisia takisto začala v rámci celej EÚ konzultácie o zásadnej reforme spoločnej rybárskej politiky. Užitočné linky: Námorný deň: http://ec.europa.eu/maritimeday Sprievodné podujatia pre zainteresované osoby v Ríme: http://ec.europa.eu/maritimeaffairs/maritimeday/side_events_en.html Podujatia pre zainteresované osoby v členských štátoch: http://ec.europa.eu/maritimeaffairs/maritimeday/events_in_member_states_en.html Trojstranné vyhlásenie z mája 2008: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240