IP/096/640 Bruselj, 27. aprila 2009Evropska komisija razpisuje natečaj za oblikovanje novega logotipa EU za ekološke izdelkeEkološka živila dobijo svežo podobo: Generalni direktorat Evropske komisije za kmetijstvo in razvoj podeželja vabi vse študente oblikovanja in umetnosti iz 27 držav članic EU k udeležbi vseevropskega natečaja za logotip EU za ekološke izdelke. Natečaj ponuja nagrado, ki je ni mogoče kupiti z denarjem: zmagovalni logotip bo julija leta 2010 uveden kot uradni znak za ekološke proizvode po vsej Evropski uniji. Evropska komisarka za kmetijstvo in razvoj podeželja Mariann Fischer Boel je pred uradnim odprtjem natečaja dejala: „Nov logotip za ekološke izdelke bo ekološkemu sektorju v EU zagotovil identiteto. Pomagal bo vzpostaviti enotni trg, in to je dobra novica za proizvajalce in potrošnike.“ Cilj je oblikovati domiselni in ustvarjalni logotip EU za ekološke izdelke. V ta namen ponuja EU nadebudnim evropskim talentom priložnost, da oblikujejo likovno zasnovo, ki bo natisnjena na milijonih proizvodov. Novi ekološki znak EU bo obvezen za vse predpakirane ekološke proizvode, ki izvirajo iz 27 držav članic in ustrezajo standardom označevanja. Poleg tega pa lahko tudi vsi nepredpakirani ekološki proizvodi, ki izvirajo iz EU ali pa so uvoženi iz tretjih držav, prostovoljno uporabljajo znak EU. Vse državljane EU, ki so vpisani na visokošolski ustanovi za umetnost ali oblikovanje na ozemlju EU, vabimo, da se udeležijo tega edinstvenega mednarodnega oblikovalskega natečaja. Izbrani bodo trije zmagovalci; prvonagrajeni bo prejel denarno nagrado v višini 6.000 evrov, drugouvrščeni 3.500 evrov in tretjeuvrščeni 2.500 evrov. Prispevke lahko do 25. junija 2009 naložite na posebno spletno stran natečaja www.ec.europa.eu/organic-logo.Natečaj za logotip EU za ekološke izdelke bo ocenjevala žirija, ki jo sestavljajo strokovnjaki s področja ekološkega kmetovanja in pridelave ter mednarodno priznani oblikovalci. Med uglednimi člani žirije so profesor, častni doktor, kreativni direktor in upravni družbenik Erik Spiekermann iz Nemčije; Riitta Brusila-Räsänen, profesorica grafičnega oblikovanja na Univerzi v Laplandu/Finska; Szymon Skrzypczak, nagrajeni mladi oblikovalec iz Poljske; Elisabeth Mercier, direktorica Agence BIO iz Francije; Urs Niggli, direktor Raziskovalnega inštituta za ekološko kmetijstvo (FiBL) iz Švice; Tom Václavík, trženjski strokovnjak za ekološke izdelke iz Češke in predsednik Mednarodne zveze ekoloških trgovcev na drobno; ter Craig Sams, predsednik ekološkega združenja Soil Association iz Velike Britanije. Žiriji natečaja bo predsedoval Rob Vermeulen, nekdanji predsednik Vseevropske zveze oblikovalcev blagovnih znamk. Po izteku roka za prijavo bo žirija izbrala najboljše prispevke, ki bodo nato objavljeni na spletni strani natečaja kot uradni kandidati za nov logotip. Vse evropske državljane bomo povabili, naj prek spleta oddajo svoj glas za logotip, ki jim je najbolj pri srcu, in tako pomagajo izbrati zmagovalni logotip. Poleti leta 2010 bomo zmagovalca ter drugo- in tretjeuvrščenega povabili na podelitev nagrad v Bruslju, kjer jim bo nagrade izročil evropski komisar za kmetijstvo in razvoj podeželja.Natečaj predstavlja za študente izziv, da oblikujejo vpadljiv, izviren logotip, ki bo zajel različne vidike ekološkega kmetovanja in pridelave. Poleg tega bo žirija oblikovne prispevke ocenila na podlagi njihove vsesplošne privlačnosti, razumljivosti brez uporabe besed, jasnosti predstavitve in prvine brezčasnosti. Vsi pogoji so objavljeni na spletni strani http://www.ec.europa.eu/organic-logo.