IP/09/218 Briuselis, 2009 m. vasario 5 d.„Už įvairovę. Prieš diskriminaciją“ – šių metų ES apdovanojimus pelnę straipsniaiŠiandien žurnalistams įteikta ES premija „Už įvairovę. Prieš diskriminaciją“ už du vienodai balsų surinkusius straipsnius: už Prancūzijos spaudoje paskelbtą straipsnį apie gėjus futbolininkus ir už Danijos spaudoje paskelbtą straipsnį apie moteris, kurios priima islamą. Trečioji premija skirta Portugalijos spaudoje paskelbtam straipsniui, o specialus romų prizas bus įteiktas graikų žurnalistui. Apdovanojimo ceremonija įvyks šį vakarą Prahos Kaiserštejnský rūmuose. „Žiniasklaidai tenka svarbus vaidmuo kovojant su diskriminacija, išankstinėmis nuostatomis ir stereotipais, – sakė už lygias galimybes atsakingas ES Komisijos narys Vladimíras Špidla. –Įvairovės ir socialinės sanglaudos vertybės dabartinėmis socialinėmis, ekonominėmis ir finansinėmis sąlygomis tampa dar svarbesnės.“ Šiandienos ceremonijoje Europos Komisija pagerbs žurnalistus, kurie savo straipsniais skatina skaitytojus geriau suvokti įvairovės privalumus ir susimąstyti apie diskriminacijos ir nelygybės problemas. Šiais metais Komisija skyrė specialų prizą už straipsnį apie romų problemas. Le Monde žurnalistė Pascale Krémer laimėjo bendrą pirmąją premiją už straipsnį „Homophobie et football: la leçon de Chooz“ („Homofobija ir futbolas – Choozo pamoka“) apie vietos futbolo komandos žaidėjus gėjus. Jame analizuojama, kaip pelningas futbolo rinkodaros pasaulis padeda įtvirtinti gėjų ir lesbiečių diskriminaciją, taip pat rašoma apie tai, kokių teigiamų priemonių imasi futbolo lygos visoje Europoje, siekdamos ją įveikti. Kita bendra pirmoji premija atiteko Danijos Morgenavisen Jyllands-Posten žurnalistui Olei Hallui. Jo straipsnyje „Danske muslimer udsat for chikane“ („Danijos musulmonai patiria priekabiavimą“) atskleidžiama, kaip islamą priėmusios Danijos moterys, iki tol priklausiusios daugumai, staiga tampa aiškiai matoma mažuma savo gimtojoje šalyje. Jos susiduria su tomis pačiomis išankstinėmis nuostatomis ir visuomenės priešiškumu kaip ir iš kitų šalių kilę musulmonai. Christiana Martins ir Marisa Antunes laimėjo trečiąją vietą už straipsnį „Elite à prova de racismo“ („Rasizmui atsparus elitas“) apie sėkmingus iš mažumų kilusius Portugalijos piliečius, kuriems pavyko įveikti nematomas sienas. Jis buvo išspausdintas Portugalijos dienraštyje Expresso. Specialųjį romų prizą pelnė Eleftheros Tipos žurnalistas Mika Kontourousi už straipsnį „Η Γιουζγιάν σπάει τα σύνορα της φυλής της“ („Yuzyan griauna savo genties sienas). Čia aprašomos problemos, kylančios romų moterims, mėginančioms atitrūkti nuo savo tradicinio vaidmens visuomenėje. Apdovanojimo ceremonija bus viena iš Europos Komisijos rengiamo seminaro „Žiniasklaida įvairovei“ dalių. Seminare bus pateikti visos Europos žiniasklaidos kovos su diskriminacija ir įvairovės skatinimo gerosios patirties tyrimo rezultatai. Čia susirinks daugiau nei 80 žiniasklaidos lygybės institucijų ir NVO atstovų iš visos Europos. Žurnalistų konkursas yra viena iš Europos Sąjungos informavimo kampanijos „Už įvairovę. Prieš diskriminaciją“ dalių. Šio konkurso partneriai – Europos jaunimo spaudos asociacija ir Europos žurnalistų asociacija. Žurnalistų konkurse nugalėję straipsniai buvo atrinkti iš daugiau negu 545 straipsnių, pateiktų visų 27 valstybių narių žurnalistų nuo 2008 m. sausio 1 d. iki spalio 31 d. Vertinimo komisijos nariai pažymėjo, kad straipsniai buvo aukštos kokybės. Kiekvienas iš keturių Europos apdovanojimų laimėtojų gaus stipendiją tiriamajai kelionei į pasirinktą ES šalį. Taip pat žr. MEMO/09/51Daugiau informacijos 2008 m. žurnalistų konkursas http://journalistaward.stop-discrimination.infoKampanija „Už įvairovę. Prieš diskriminaciją“ http://www.stop-discrimination.infoTyrimas „Žiniasklaida ir įvairovė“ http://www.media4diversity.eu/