IP/09/703 Briselē, 2009. gada 5. maijāCeļā uz ekonomikas atveseļošanu: komisāri Danuta Hībnere un Vladimirs Špidla apgalvo, ka kohēzijas politika palīdzēs Eiropai pārvarēt krīziKomisāri Danuta Hībnere (reģionālā politika) un Vladimirs Špidla (nodarbinātība, sociālās lietas un iespēju vienlīdzība) šodien atzinīgi novērtēja Padomes un Eiropas Parlamenta panākto vienošanos atbalstīt kohēzijas politikas pasākumu kopumu nolūkā pārvarēt ekonomisko krīzi. Visaptverošais pasākumu kopums ietver virkni pasākumu, sākot ar masveida līdzekļu iepludināšanu papildu avansa maksājumu veidā no struktūrfondiem, līdz pat ātras īstenošanas procedūrām nolūkā paātrināt projektu īstenošanu, kā arī iespēju Eiropas Savienībai līdzfinansēt mājokļu energoefektivitātes uzlabošanu. Dalībvalstis jau ir saņēmušas papildu 6,25 miljardus euro avansa maksājumos – aprīļa vidū no Eiropas Reģionālās attīstības fonda tika izmaksāti 4,5 miljardi euro, un drīz pēc tam no Eiropas Sociālā fonda (ESF) tika izmaksāti vēl 1,5 miljardi euro. Komentējot šos lēmumus, komisāre Hībnere sacīja: “Kohēzijas politika palīdz Eiropai pārvarēt šo krīzi. Pateicoties Eiropas Komisijas, dalībvalstu, Eiropas Parlamenta, Reģionu komitejas un Eiropas Ekonomikas un sociālo lietu komitejas lieliskajai sadarbībai, mēs varējām rīkoties ātri un izlēmīgi. Tagad mēs mudinām dalībvalstis un reģionus pilnībā izmantot visas Eiropas kohēzijas politikas piedāvātās iespējas un izvēlēties kvalitatīvus projektus, ar kuru palīdzību var izmantot ES atbalstu. Mēs ceram, ka šie pasākumi ļoti pozitīvi ietekmēs ekonomiku un jo īpaši būvniecības nozari.” Komisārs Špidla piebilda: “Eiropas līmenī šajos krīzes apstākļos mūsu galvenā prioritāte ir cilvēki, proti, darbavietu saglabāšana, un darba zaudēšanas gadījumā – pēc iespējas ātrāka cilvēku iekļaušana atpakaļ darba tirgū. Eiropas Sociālais fonds palīdz tūkstošiem eiropiešu uzlabot prasmes un pārkvalificēties, tādējādi uzlabojot viņu darba izredzes. Panāktā vienošanās Eiropas Sociālajam fondam ļaus vēl vairāk palīdzēt cilvēkiem, kuri krīzes dēļ zaudējuši darbu vai varētu to zaudēt. Turklāt šī vienošanās ļaus mazākām organizācijām labāk atbalstīt mazāk aizsargāto sabiedrības daļu, ievērojot vienkāršotus noteikumus.” Veiksmīga starta nodrošināšana dalībvalstīm un reģioniem 2008. gada beigās Komisija ierosināja virkni izmaiņu noteikumos, kas regulē Eiropas Reģionālās attīstības fondu (ERAF), Eiropas Sociālo fondu (ESF) un Kohēzijas fondu. Eiropas Parlaments 2. aprīlī atbalstīja tiesību aktu grozījumus. Šodien dalībvalstu ministri, tiekoties Ekonomisko un finanšu jautājumu padomes (ECOFIN) sanāksmē, arī apstiprināja šos pasākumus, kuri stāsies spēkā maija beigās. Iepludinot 27 dalībvalstīs 6,25 miljardus euro, mērķis ir sekmēt projektu īstenošanu un palīdzēt aizsargāt esošās darbavietas, kā arī radīt jaunas. Pieskaitot papildu avansus, kopējais priekšfinansējums kopš 2007. gada (skatīt piešķīrumu sadalījumu pa dalībvalstīm pielikumā) sasniedz gandrīz 30 miljardus euro, kas ir gandrīz 9 % no kopējā kohēzijas politikas 347 miljardu euro budžeta 2007.-2013. gadam. Pasākumu kopumā ietilpst turpmāk uzskaitītās izmaiņas.Iespēja saņemt tūlītēju finansējumu “lieliem projektiem“ (projekti, kuru kopējās izmaksas par projektu pārsniedz 50 miljonus euro vai 25 miljonus euro, ja tie ir vides projekti); vairs netiek pieprasīts iepriekšējs apstiprinājums no Eiropas Komisijas. No 2007. līdz 2013. gadam Eiropā ir plānots īstenot aptuveni 900 lielus projektus, kuriem nepieciešami kopējie ieguldījumi 120 miljardu euro apmērā (no ERAF un Kohēzijas fonda). Vienkāršota sistēma avansiem, kurus saņēmējiem izmaksā saskaņā ar valsts atbalsta shēmām. Praksē tas nozīmē, ka saņēmējiem izmaksātie valsts atbalsta avansi tagad var būt 100 % no paredzamās summas. Atmaksāšanas sistēmas vienkāršošana, lai mazinātu administratīvo slogu saņēmējiem un lai paātrinātu maksājumus. Komisija tagad varēs atmaksāt pamata vispārīgās izmaksas, pamatojoties uz vienotu likmi, vai veikt vienreizējus maksājumus par maziem projektiem, piemēram, mazāk aizsargāto grupu atbalstam. Atvieglota finanšu plānošanas shēmu pārvaldība (ERAF/ESF), kombinējot dotācijas un aizdevumus. JEREMIE (Eiropas apvienotie resursi mazajiem, vidējiem un mikrouzņēmumiem) ļauj krīzes nopietni skartajiem mazajiem un vidējiem uzņēmumiem (MVU) vieglāk piekļūt līdzekļiem. Eiropas Investīciju banka un Eiropas Rekonstrukcijas un attīstības banka var palīdzēt sagatavot lielos projektus, izmantojot JASPERS (Kopējā palīdzība projektu sagatavošanai Eiropas reģionos). Īpašs atbalsts ar JASMINE (iniciatīva par vienotu rīcību mikrofinanšu institūciju atbalstam Eiropā) palīdzību tiks sniegts arī ārpusbanku mikrokredītu sniedzējiem. Visām dalībvalstīm ir nodrošināta iespēja izmantot ERAF līdzekļus (līdz pat 4 % no tām atvēlētā piešķīruma) energoefektivitātes uzlabošanai un atjaunojamās enerģijas izmantošanai mājokļos. Tas nozīmē, ka ES var līdzfinansēt valstu vai reģionālās shēmas, lai veicinātu dubultstiklojuma un saules bateriju paneļu uzstādīšanu, kā arī sienu izolāciju. Iepriekš tiesību aktos bija noteikts, ka mājokļu jomā ERAF atbalstu ierobežotā apmērā var izmantot tikai jaunās dalībvalstis.Jau decembrī tika panākta vienošanās par citu grozījumu, saskaņā ar kuru noteikumus, kas regulē projektus, no kuriem gūst ienākumus (piemēram, maksas automaģistrāles), piemēro tikai tiem ERAF un Kohēzijas fonda projektiem, kuru kopējās izmaksas pārsniedz 1 miljonu euro. Piezīme redaktoriem Sīkāka informācija ir pieejama http://ec.europa.eu/regional_policy/funds/recovery/ ES rīcība, lai mazinātu ekonomikas krīzes ietekmi uz sociālo jomu: http://ec.europa.eu/social/main.jsp?langId=en&catId=736 EIROPAS EKONOMIKAS ATVESEĻOŠANAS PLĀNS ERAF/ESF AVANSA MAKSĀJUMI 2009. GADA APRĪLIS[ ]