IP/09/266 Brüssel, 16. veebruar 2009ELi liikmesriigid valmistuvad maapealse analoogtelevisiooni edastamise lõpetamiseksÜleminekul analoogtelevisioonilt digitaaltelevisioonile on Euroopa maailmas esikohal. Euroopa Komisjon kasutab raadiospektri vabastamise ja edasise kasutamise korraldamisel koordineeritud lähenemisviisi, kuna ta soovib tagada, et ELi kodanikud saaksid osa kõikidest digitaaltelevisiooni hüvedest, kaasa arvatud üha suurenev valik interaktiivseid televisiooniteenuseid (nagu kõrglahutustelevisioon või digitaalne videolaenutus). Need on kättesaadavad paljude ülekandesüsteemide kaudu, mille hulka kuuluvad maapealsed, kaabel-, satelliit-, Interneti- ja mobiiltelevisiooni võrgud. Selle saavutamiseks lõpetavad liikmesriigid järk-järgult pillava spektrikasutusega analoogtelevisiooni edastamise ja lähevad üle digitaaltelevisioonile. Üldiselt kulgeb maapealse analoogtelevisiooni edastamise lõpetamine Euroopas plaanikohaselt. Üleminek on juba lõpetatud viies liikmesriigis (Saksamaa, Soome, Luksemburg, Rootsi ja Madalmaad) ning 2010. aastaks peaks sellega olema väga kaugele jõutud juba kogu ELis. Peaaegu kõik liikmesriigid täidavad ELi eesmärgi lõpetada analoogtelevisiooni edastamine aastaks 2012. „Üha rohkem eurooplasi saab nautida digitaaltelevisiooni eeliseid. Mitu ELi liikmesriiki on maailmas selgelt juhtpositsioonil maapealse televisiooni üleminekul analoogselt digitaalsele,” ütles ELi infoühiskonna ja meedia volinik Viviane Reding. „Euroopa üleminek kulgeb plaanikohaselt ja sujuvalt, eriti kui me võrdleme seda maailma muudes riikides toimuva arenguga. Ma olen kindel, et järgmise kahe aasta jooksul liitub ülemineku lõpetanud ja digitaalajastusse jõudnud riikide esimese rühmaga veel mitu ELi riiki. See tähendab, et uute televisiooni- ja raadioteenuste jaoks tekib palju vaba spektriruumi, kui Euroopa teeb kiiresti õiged otsused. Kooskõlastatud otsused niinimetatud digitaalse dividendi kasutamise kohta aitavad kiiresti elavdada Euroopa majandust.” Digitaalringhääling tagab pildi ja heli parema kvaliteedi, telepildi mobiilse vastuvõtu, rohkem televisiooni- ja raadiokanaleid, samuti täiustatud teabeteenused (nagu telekavade kuvamine ekraanile). Kuna digitaalringhääling kasutab raadiospektrit tõhusamalt, vabastab ta spektriruumi uute kasutusalade jaoks, nagu kõrglahutustelevisioon, mobiilside või traadita lairibaühendus maapiirkondades. See peaks stimuleerima uuendustegevust ja avama võimalusi telekommunikatsiooni- ja meediaettevõtjatele, aidates elavdada Euroopa majandust. Komisjon töötab välja ühist lähenemisviisi selle kohta, kuidas kasutada digitaalsidele üleminekul vabanevat spektrit nii, et see tooks suurimat kasu siseturule ja ELi 500 miljonile kodanikule. Maapealne digitaaltelevisioon on juba alustanud tööd 21 liikmesriigis (Austria, Belgia, Bulgaaria, Tšehhi Vabariik, Taani, Saksamaa, Eesti, Kreeka, Hispaania, Prantsusmaa, Ungari, Itaalia, Leedu, Luksemburg, Läti, Malta, Madalmaad, Soome, Rootsi, Sloveenia, Ühendkuningriik) ja sellega on kaetud osa nimetatud riikide territooriumist. Veel viis liikmesriiki (Küpros, Iirimaa, Poola, Portugal ja Slovakkia) on teatanud, et digitaalteenused muutuvad kättesaadavaks hiljemalt 2010. aastal. Rumeenia ei ole oma kavasid veel avaldanud. Maapealse analoogtelevisiooni edastamine on juba lõpetatud Luksemburgis, Madalmaades, Soomes, Rootsis, Saksamaal, Belgias (Flandrias) ja suuremal osal Austria territooriumist. Hiljemalt 2010. aasta lõpuks toimub see Austria ülejäänud osas, Eestis, Taanis, Hispaanias, Maltal ja Sloveenias. Maapealse analoogtelevisiooni edastamine lõpetatakse ajavahemikus 2010–2012 Belgias (Valloonia ning Brüssel ja selle ümbrus), Bulgaarias, Küprosel, Tšehhi Vabariigis, Kreekas, Prantsusmaal, Ungaris, Itaalias, Leedus, Lätis, Portugalis, Rumeenias, Slovakkias ja Ühendkuningriigis. Poolas on ülemineku lõpptähtaeg aastal 2015.RühmLiikmesriigidA (üleminek on lõpule viidud)BE (Flandria), DE, FI, LU, NL, SEB (lõpetavad hiljemalt 2010. aasta lõpuks)AT, DK, EE, ES, MT, SIC (lõpetavad hiljemalt 2012. aasta lõpuks)BE (Brüssel ja selle ümbrus), BG, CY, CZ, EL, FR, HU, IT, LT, LV, PT, RO, SK, UKUSA on seadnud ülemineku tähtajaks 12. juuni 2009. Jaapan kavatseb digitaaltelevisioonile üle minna 2011. aasta juulis, Lõuna-Korea 2012. aasta lõpus, Austraalia 2013. aastal, India ja Venemaa 2015. aastal. Maapealse digitaaltelevisiooni edastamisel Euroopas kasutatakse standardit DVB-T. Euroopa Komisjon on soovitanud kasutada DVB-rühma standardeid nii Euroopas kui ka kogu maailmas (IP/08/451). Lisateave: Liikmesriikide teave digitaaltelevisioonile ülemineku kavade kohta on avaldatud komisjoni veebisaidil http://ec.europa.eu/information_society/policy/ecomm/current/broadcasting/switchover/national_plans/index_en.htmTeatis analoogringhäälingult digitaalringhäälingule ülemineku kiirendamise kohta on avaldatud aadressil http://eur-lex.europa.eu/LexUriServ/LexUriServ.do?uri=CELEX:52005DC0204:EN:NOT Teatis digitaalse dividendi kohta on kättesaadav aadressil http://eur-lex.europa.eu/LexUriServ/LexUriServ.do?uri=CELEX:52007DC0700:EN:NOT