IP/09/696 Brüssel, 4. mai 2009Interneti valitsemine: ELi volinik Viviane Reding soovib Interneti nimede ja numbrite määramise korporatsiooni täielikku erastamist ja aruandekohustust alates 1. oktoobristTäna hommikul oma kodulehele välja pandud videos nõuab ELi infoühiskonna ja meedia volinik Viviane Reding alates oktoobrist 2009 interneti valitsemises suuremat läbipaistvust ja aruandekohustust. Praegu teeb interneti valitsemise alaseid võtmeotsuseid seoses tippdomeenide ja interneti peasüsteemi haldamisega Californias asutatud eraõiguslik mittetulundusühing nimega Interneti nimede ja numbrite määramise korporatsioon (ICANN). Seni on ICANN tegutsenud Ameerika Ühendriikide kaubandusministeeriumiga sõlmitud lepingu alusel, mis aga lõppeb käesoleva aasta 30. septembril. Sellele järgnevaks ajaks pakkus volinik Reding täna välja uue mudeli interneti valitsemiseks. Mudel sisaldab Interneti nimede ja numbrite määramise korporatsiooni täielikku erastamist ja aruandekohuslaseks muutmist ning valitsuste mitmekeelse foorumi ehk interneti valitsemise G 12 loomist, kus saaks arutleda interneti üldise valitsemispoliitika ja sellega seotud julgeolekuküsimuste üle. „Usun, et president Barack Obamal jätkub julgust, tarkust ja austust interneti globaalsuse vastu, mis aitaks sillutada septembris teed uue interneti valitsemise vormi leidmiseks, mis oleks aruandekohustuslik, läbipaistvam, demokraatlikum ja multilateraalsem” sõnas ELi volinik Viviane Reding oma tänahommikuses videosõnumis internetis. „Aeg on tegutseda, ja Euroopa on valmis president Obama jõupingutustele kaasa aitama. Reding rõhutas, et „otsustamise hetk on käesoleva aasta 30. septembril, kui praegune korporatsiooni ja Ameerika Ühendriikide vaheline leping oma kehtivuse kaotab. Siis avaneb võimalus Interneti nimede ja numbrite määramise korporatsiooni täielikuks erastamiseks. Samas kerkib siis küsimus, kelle ees korporatsioon alates 1. oktoobrist aruandekohuslane oleks." ICANN tegeleb interneti valitsemise tundlike küsimustega, mille alla kuuluvad tippdomeenid ja aadressisüsteemi haldamine, tagades nii miljonite arvutite omavahelise ühenduse. Interneti nimede ja numbrite määramise korporatsioon asutati 1998. aastal Californias Ameerika Ühendriikide valitsusega sõlmitud lepingu alusel. „Korporatsiooni aruendekohustus on hädavajalik,” sõnas Reding. „Clintoni administratsioon tegi õige otsuse internetidomeenide nimede ja aadresside süsteemi järkjärgulise erastamise kohta. Pikas perspektiivis ei ole põhjendatud, et vaid ühe riigi valitsusasutusel on ülevaade internetifunktsioonidest, mida kasutavad sajad miljonid inimesed igal pool maailmas.” ELi volinik Reding selgitas ühtlasi, milline võiks olla interneti valitsemise uus mudel pärast 30. septembrit. Variandid oleksid järgmised:täielikult erastatud ja sõltumatu Interneti nimede ja numbrite määramise korporatsioon, mis teostab üldjuhtimist vastavalt parimatele standarditele, seda eelkõige finantsalase läbipaistvuse ja sisemise aruandluse osas; valitsuste mitmekeelne foorum interneti valitsemise poliitika arutamiseks ehk nn interneti valitsemise G 12. Valitsuste esindajatest koosnev mitteametlik rühm tuleks kokku vähemalt kaks korda aastas ja võiks enamuse nõusolekul vajaduse korral Interneti nimede ja numbrite määramise korporatsioonile soovitusi anda. Rühm saaks kiiresti reageerida, kui interneti stabiilsus, turvalisus ja avatus peaksid ohtu sattuma. Et olla geograafiliselt tasakaalus, võiks interneti valitsemise G 12 liikmeteks olla kaks esindajat Põhja-Ameerikast, Lõuna-Ameerikast, Euroopast ja Aafrikast, kolm esindajat Aasiast ja Austraaliast ning lisaks Interneti nimede ja numbrite määramise korporatsiooni juhatuse esimees hääleõiguseta liikmena. Selles valdkonnas pädevad rahvusvahelised organisatsioonid võivad saada vaatleja staatuse.6. mail korraldab Euroopa Komisjon Brüsselis esimese avaliku kuulamise, et anda Euroopa internetivaldkonna asutustele võimalus väljendada oma ootusi interneti valitsemise tuleviku suhtes. Taustteave Pikki aastaid on Euroopa Liidul olnud interneti valitsemise teemalistes rahvusvahelistes aruteludes juhtiv roll. Euroopa Komisjon on korduvalt teinud ettepaneku anda interneti juhtimise süsteem täielikult erasektori kätesse, ilma et valitsused peaksid interneti igapäevasesse juhtimisse sekkuma (vt IP/06/1297) samas on ta pidevalt toetanud rohkete sidusrühmade avatud poliitilist dialoogi interneti juhtimise ja arengu üle (IP/06/1491). Euroopa Komisjon osaleb ühtlasi Interneti nimede ja numbrite määramise korporatsiooni valitsuste nõuandekomitees (Governmental Advisory Committee), kelle peamine eesmärk on nõustada korporatsiooni selle koordineerimistegevuses, pidades silmas riikliku poliitika aspekte. Volinik Redingi videosõnumit saab vaadata aadressil: http://ec.europa.eu/commission_barroso/reding/video/index_en.htmLisateave interneti valitsemise teemalise avaliku kuulamise kohta, mille Euroopa Komisjon korraldab 6. mai Brüsselis, on kättesaadav aadressil: http://ec.europa.eu/information_society/policy/internet_gov/index_en.htm