IP/09/703 Bruxelles, den 5. maj 2009Vejen til genopretning: Samhørighedspolitikken skal hjælpe EU ud af krisen, siger EU-kommissærerne Danuta Hübner og Vladimír ŠpidlaEU-kommissærerne Danuta Hübner (regionalpolitik) og Vladimír Špidla (beskæftigelse, sociale anliggender, arbejdsmarkedsforhold og ligestilling) udtrykker tilfredshed med, at Rådet og Europa-Parlamentet i dag har godkendt den pakke af samhørighedspolitiske foranstaltninger, der er truffet som modtræk mod den økonomiske krise. Den store pakke omfatter en lang række foranstaltninger, der spænder fra massiv kapitaltilførsel i form af yderligere forskudsbetalinger fra strukturfondene over fremskyndelse af procedurerne for hurtig projektgennemførelse til forøgelse af mulighederne for, at EU medfinansierer energieffektivitetsforbedringer i boligmassen. Medlemsstaterne har allerede modtaget et beløb på 6,25 mia. EUR i ekstra forskud. Der blev medio april udbetalt 4,5 mia. EUR fra Den Europæiske Fond for Regionaludvikling, og kort tid senere fulgte yderligere 1,5 mia. EUR fra Den Europæiske Socialfond (ESF). I en kommentar til disse beslutninger sagde EU-kommissær Danuta Hübner: "Samhørighedspolitikken hjælper EU ud af krisen. Det fine samarbejde mellem Europa-Kommissionen, medlemsstaterne, Europa-Parlamentet, Regionsudvalget og Det Europæiske Økonomiske og Sociale Udvalg har gjort det muligt for os at handle hurtigt og beslutsomt. Vi opfordrer nu medlemsstaterne og regionerne til i fuld udstrækning at udnytte alle de muligheder, som EU's samhørighedspolitik frembyder, og udvælge projekter af høj kvalitet, som kan få tildelt EU-tilskud. Vi forventer, at disse foranstaltninger vil få en betydelig afsmitning på økonomien, især i bygge- og anlægssektoren." EU-kommissær Vladimír Špidla tilføjede: “På EU-plan prioriterer vi i denne krise mennesker højest, dvs. vi skal sørge for, at folk bevarer deres arbejde, og at de ledige kommer tilbage i arbejde så hurtigt som muligt. Den Europæiske Socialfond hjælper tusinder af EU-borgere med at få flere færdigheder og blive omskolet og således forbedre deres jobmuligheder. Vi har nu fået mulighed for at yde endnu større hjælp til de mennesker, der har mistet eller risikerer at miste deres job som følge af krisen. Og vi vil give mindre virksomheder mulighed for bedre og hurtigere at hjælpe de sårbare." Medlemsstaterne og regioner får et forspring Ved udgangen af 2008 fremsatte Kommissionen forslag om en række ændringer af forordningerne om Den Europæiske Fond for Regionaludvikling (EFRU), Den Europæiske Socialfond (ESF) og Samhørighedsfonden. Europa-Parlamentet gav grønt lys til lovændringerne den 2. april. Medlemsstaternes ministre, der i dag er forsamlet i Rådet (økonomiske og finansielle anliggender – ØKOFIN), har også godkendt foranstaltningerne, der træder i kraft ved udgangen af maj. Formålet med kapitaltilførslen på 6,25 mia. EUR i de 27 medlemsstater er at fremme gennemførelsen af projekter, beskytte arbejdspladserne og skabe nye job. De ekstra forskud betyder, at der siden 2007 er forudbetalt i alt næsten 30. mia. EUR (kvoterne pr. medlemsstat er anført i bilaget), og det udgør næsten 9 % af det samlede budget på 347 mia. EUR for samhørighedspolitikken for 2007-2013. Pakken omfatter også følgende ændringer:Mulighed for øjeblikkelig finansiering af "større projekter" (hvis de samlede udgifter pr. projekt overstiger 50 mio. EUR, eller 25 mio. EUR i tilfælde af miljøprojekter), uden at det er nødvendigt at indhente forhåndsgodkendelse fra Europa-Kommissionen. Ca. 900 større projekter forventes iværksat mellem 2007 og 2013 over hele EU, hvilket svarer til en samlet investering på 120 mia. EUR (fra EFRU og Samhørighedsfonden). Forenkling af systemet for forskud, der udbetales til modtagere af statsstøtte. I praksis betyder det, at statsstøtteforskud, der udbetales til modtagerne, nu kan nå op på 100 % af de skønnede projektudgifter. Forenkling af refusionssystemet for at lette den administrative byrde for modtagerne og for at fremskynde betalingerne. Kommissionen vil fremover kunne refundere almindelige generalomkostninger med et fast beløb eller med et engangsbeløb i forbindelse med små projekter, f.eks. støtte til sårbare grupper. Mindre tung forvaltning af ordningerne for finansieringsteknik (EFRU/ESF) med en kombination af tilskud og lån. JEREMIE (Joint European Resources for Micro to Medium Enterprises) giver små og mellemstore virksomheder (SMV), som er blevet hårdt ramt af den økonomiske afmatning, nemmere adgang til finansieringsmuligheder. Den Europæiske Investeringsbank og Den Europæiske Bank for Genopbygning og Udvikling kan være behjælpelig med forberedelsen af store projekter gennem JASPERS (Joint Assistance in Supporting Projects in European Regions). Der vil også blive givet særlig støtte til mikrokreditydere, der ikke er kreditinstitutter, gennem JASMINE-initiativet (Joint Action to support microfinance institutions in Europe). Mulighed for, at alle medlemsstater kan få del i EFRU-midler (op til 4 % af deres kvote) til energieffektivitetsforbedringer og foranstaltninger vedrørende vedvarende energi i boligmassen. Det betyder, at EU kan medfinansiere nationale eller regionale ordninger til fremme af installation af termoruder, murisolering eller solpaneler. Tidligere gav lovgivningen kun nye medlemsstater begrænsede muligheder for at udnytte tilskud fra EFRU til boligmassen.I december blev der vedtaget yderligere en ændring, som går ud på, at bestemmelserne vedrørende "indtægtsskabende projekter", f.eks. betalingsmotorveje, kun bør finde anvendelse for projekter, der gennemføres under EFRU og Samhørighedsfonden, hvis de samlede udgifter overstiger 1 mio. EUR. Redaktionel note Der findes yderligere oplysninger på webstedet http://ec.europa.eu/regional_policy/funds/recovery/ EU tackler den økonomiske krises sociale dimension: http://ec.europa.eu/social/main.jsp?langId=da&catId=736 DEN EUROPÆISKE ØKONOMISKE GENOPRETNINGSPLAN FORSKUDSBETALINGER FRA EFRU/ESF APRIL 2009[ Tabeller I PDF og WORD PROCESSED format ]