IP/09/195 Briselē, 2009. gada 30. janvārīVai gribat zināt, kas ir ES darba kārtībā?Eiropas Komisija ir izveidojusi ES kalendāru, jaunu tīmekļa instrumentu, kas cilvēkiem visā pasaulē dod iespēju uzzināt, kas tuvākajā nākotnē būs Eiropas iestāžu darba kārtībā. “ES kalendārs žurnālistiem dalībvalstīs dod pieeju tādai pašai informācijai, kāda pieejama Briselē akreditētiem preses dienestiem. Tas, protams, pieejams arī plašai sabiedrībai un ir labs principa “tuvāk iedzīvotājiem” piemērs”, teica Komisijas priekšsēdētāja vietniece Margota Valstrēma, kura ir atbildīga par iestāžu attiecībām un saziņas stratēģiju. ES kalendārs ir tīmekļa vietne, kuras uzdevums ir palīdzēt žurnālistiem un informācijas speciālistiem orientēties nepārtrauktajā pieejamās informācijas straumē par ES jautājumiem. Tā sniedz vislabāko pieeju plašai informācijai (tekstiem, saitēm un attēliem) par jaunajiem tiesību aktiem, darbībām un notikumiem, ko sagatavojušas vai organizējušas ES iestādes.Visa informācija ir pieejama ar 3 peles klikšķiem:gaidāmo pasākumu un notikumu kalendārs (pa nedēļām, mēnešiem un ceturkšņiem); īsa informācija par katru notikumu (vieta, datums, kontaktinformācija, satura īss izklāsts); attēli, video un/vai konkrētas tīmekļa vietnes, kurās atrodama izsmeļošāka informācija.Iepazīstieties ar ES kalendāru tīmekļa vietnē http://europa.eu/eucalendar/.