IP/09/480 Strasbūras, 2009 m. kovo 25 d.2009 m. „Pavasario dienos Europoje“ proga moksleiviai kviečiami aptarti Europos ateities2009 m. kovo 25 d. Strasbūre pradėta šių metų „Pavasario dienos Europoje“ kampanija, kurios tikslas – skatinti moksleivius įsitraukti į informavimo apie Europą veiklą. Šia proga Komisijos pirmininko pavaduotoja Margot Wallström ir Europos Parlamento Švietimo ir kultūros komiteto pirmininkė Katerina Batzeli susitiko su Europos Parlamentą aplankiusių moksleivių grupe. Susitikimas įvyko prieš pat Europos Parlamento rinkimus birželio mėn. Kasmet vykstančią „Pavasario dieną Europoje“ rengia 31 Europos valstybės švietimo ministerija, Europos mokyklų tinklas, o remia Europos Komisija. Šių metų kampanijos šūkis – „Idėjos išjudina Europą“, o renginiai siejami su Europos kūrybiškumo ir naujovių metais. Renginiai vyks visų ES valstybių narių ir kitų Europos šalių, tarp jų – Norvegijos, Bosnijos ir Hercegovinos, Šveicarijos, mokyklose iki birželio 30 d. Juose su kviestiniais pranešėjais bus diskutuojama apie Europą, internetu bus galima bendrauti su Komisijos nariais ir kitais Europos politikais, taip pat bus rengiami debatai, konkursai ir projektai, kuriais skatinama domėtis Europos klausimais. Jaunimas kviečiamas dalyvauti diskusijose apie demokratijos ateitį Europoje. Margot Wallström sakė: „Tai puiki galimybė jaunimui geriau suvokti Europos Sąjungos ir Europos Parlamento svarbą: būsimieji rinkėjai turėtų kuo anksčiau pareikšti savo nuomonę jiems svarbiais klausimais.“ Katerina Batzeli mano, kad „Europos reikalų aptarimas su piliečiais, ypač su Europos jaunuomene ar moksleiviais, yra ne tik ES prioritetas, bet ir svarbiausias punktas Europos ateities klausimų darbotvarkėje. „Pavasario diena Europoje“ – tai būdas informuoti, įtraukti ir sudominti mokyklų bendruomenes ir taip suteikti joms galimybę įgyvendinti savo teisę dalyvauti kūriant demokratiją Europos Sąjungoje.“ Už švietimą ir mokymą atsakingas Komisijos narys Jánas Figelis sakė: „Tikimės, kad jaunuoliai pateiks daug naujų minčių ir pasitelks visą savo kūrybiškumą, nes jie – Europos ateities kūrėjai“. Komisijos narys jau bendravo internetu su mokyklų atstovais. Jis sakė: „Kiekvienais metais tūkstančiai jaunų europiečių dalyvauja jiems skirtose specialiose Europos programose. Galimybė gauti išsamios informacijos apie Europą ir diskutuoti apie ateitį yra būtina siekiant tapti tikru piliečiu.“ Ankstesnės „Pavasario dienos Europoje“ kampanijos buvo skirtos kultūrų dialogui, diskusijoms apie ateitį ir Europos Sąjungos plėtrai. Renginiuose pageidauja dalyvauti jau daugiau kaip 4 000 užsiregistravusių mokyklų – jos gali naudotis projekto svetainėje 23 kalbomis pateiktais šaltiniais: www.springday2009.net. Asmenys, pageidaujantys apsilankyti mokyklose, gali registruotis šiuo adresu: http://www.springday2009.net/ww/en/pub/spring2009/misc/back_to_school_apps.cfmŠiuo metu kviestinių pranešėjų sąraše jau yra daugiau kaip 30 Europos Parlamento narių, 3 Europos Komisijos nariai ir keletas nacionalinių ir regioninių valdžios institucijų atstovų, universitetų dėstytojų, ekspertų ir buvusiųjų programos „Erasmus“ dalyvių.