IP/09/659 V Bruseli 29. apríla 2009Štátna pomoc: Komisia prijíma balík zjednodušení na urýchlenie rozhodnutí týkajúcich sa štátnej pomociEurópska komisia prijala balík zjednodušení týkajúcich sa štátnej pomoci v podobe kódexu najlepšej praxe a oznámenia o zjednodušenom postupe. Cieľom obidvoch nástrojov je zlepšenie efektívnosti, transparentnosti a predvídateľnosti postupov týkajúcich sa štátnej pomoci v každej etape posudzovania; podporujú tak dobrovoľnú spoluprácu medzi Komisiou a členskými štátmi. Konkrétne sa v obidvoch materiáloch navrhuje, aby členské štáty zintenzívnili svoje kontakty pred notifikáciou opatrení štátnej pomoci, aby bolo možné prípadné ťažkosti odstrániť vo včasnej fáze postupu. Obsahujú aj súbor vylepšených plánovacích nástrojov na riešenie zložitých, ale aj jednoznačných prípadov. Prijatie balíka zjednodušení predstavuje dôležitý krok v rámci reformného programu oznámeného Komisiou v Akčnom pláne štátnej pomoci z roku 2005 (pozri dokument IP/05/680). Komisárka pre hospodársku súťaž Neelie Kroesová uviedla: „Balík zjednodušení pre štátnu pomoc poskytne výhodu podnikateľskému sektoru tým, že umožní rýchlejšie prijímanie rozhodnutí o štátnej pomoci, najmä včasnejšou a lepšou spoluprácou medzi členskými štátmi a Komisiou. Prijatím kódexu najlepšej praxe a oznámenia o zjednodušenom postupe Komisia splnila svoj sľub zmodernizovať a zjednodušiť postupy týkajúce sa štátnej pomoci tak, ako sa to uvádza v Akčnom pláne štátnej pomoci.“ Balík zjednodušení má za cieľ uľahčiť a tým aj urýchliť vykonávanie rôznych postupov týkajúcich sa štátnej pomoci: jednoznačné opatrenia notifikované Komisii, zložité prípady prinášajúce novú problematiku a sťažnosti. Je to v súlade s cieľom oznámeným v Akčnom pláne štátnej pomoci z roku 2005 (IP/05/680), v ktorom sa požadovali efektívnejšie, jednoduchšie a predvídateľnejšie postupy v oblasti štátnej pomoci. Balík bol predmetom rozsiahlej diskusie s členskými štátmi a vonkajšími zainteresovanými stranami (pozri dokument IP/08/1950) a vyvolal širokú pozitívnu odozvu. V kódexe najlepšej praxe sa podrobne uvádza, ako sa majú v praxi vykonávať postupy týkajúce sa štátnej pomoci, najmä pokiaľ ide o ich trvanie, transparentnosť a predvídateľnosť. Kódex zahŕňa aj určitý počet dobrovoľných úprav medzi Komisiou a členskými štátmi s cieľom zjednotiť postupy a zvýšiť ich predvídateľnosť v každej etape posudzovania štátnej pomoci. Bude sa uplatňovať na všetky prípady, ktoré nie sú upravené všeobecným nariadením o skupinových výnimkách (pozri dokument IP/08/1110), a ani sa na ne nevzťahuje oznámenie o zjednodušenom postupe. Základom kódexu najlepšej praxe je spoločný záväzok Komisie a členských štátov. Na jednej strane Komisia v záujme zvýšenia kvality a úplnosti notifikácií umožní prednotifikačné kontakty na pravidelnejšom základe. Vzájomne odsúhlasené plánovanie zabezpečí náležitý rámec pre správny postup najmä pri nových, zložitých alebo naliehavých prípadoch. Komisia sa bude takisto usilovať predkladať žiadosti o informácie v súhrnnej podobe. Od členských štátov sa na druhej strane požaduje, aby ich odpovede na otázky Komisie vo veci daného prípadu boli rýchlejšie a úplnejšie. Na tieto účely sa v kódexe taktiež navrhuje dôslednejšie uplatňovanie existujúcich procesných nástrojov s cieľom podnietiť členské štáty, aby reagovali promptne a aby príslušné postupy zbytočne neviazli. Cieľom kódexu najlepšej praxe je takisto zlepšenie postupu pri vybavovaní sťažností vrátane orientačných lehôt a lepšej informovanosti sťažovateľov. Cieľom zjednodušeného postupu je zlepšenie vybavovania jednoznačných prípadov zo strany Komisie, teda prípadov, ktoré sú zjavne v súlade s existujúcimi horizontálnymi nástrojmi alebo zaužívanou rozhodovacou praxou Komisie. Komisia chce zabezpečiť, aby zjavne zlučiteľná pomoc bola schválená do jedného mesiaca po poskytnutí úplnej notifikácie členskými štátmi. Na tieto účely poskytuje navrhované oznámenie aj názorný zoznam opatrení pomoci vrátane pomoci pre MSP, pomoci na ochranu životného prostredia, pomoci pre inovácie a pomoci na záchranu a reštrukturalizáciu, ktoré sú v zásade vhodné na zjednodušený postup. Tento nový postup by mal byť nielen rýchlejší, ale aj transparentnejší: zainteresované strany získajú novú príležitosť pripomienkovať plánované opatrenie štátnej pomoci, keďže zhrnutie opatrení notifikovaných členským štátom v rámci zjednodušeného postupu sa uverejní v predstihu na webovej lokalite Komisie. Žiadna z týchto iniciatív sa nemá vzťahovať na opatrenia notifikované členskými štátmi v súvislosti so súčasnou finančnou a hospodárskou krízou, pre ktoré boli určené osobitné vnútorné postupy ad hoc, aby Komisia mohla riešiť príslušné notifikované opatrenia najrýchlejším možným spôsobom. Znenie kódexu a oznámenia je prístupné v angličtine, francúzštine a nemčine na webovej lokalite Komisie: http://ec.europa.eu/competition/state_aid/reform/reform.html Čoskoro budú dostupné aj ďalšie jazykové verzie. Ďalšie informácie možno nájsť v dokumente MEMO/09/208.