IP/09/86 Bryssel 21. tammikuuta 2009Etiikkaa käsittelevä eurooppalainen työryhmä kehottaa komissiota ottamaan eettiset periaatteet osaksi maatalouspolitiikkaaEtiikkaa käsittelevä eurooppalainen työryhmä (EGE) tapasi tänään maataloudesta ja maaseudun kehittämisestä vastaavan komissaarin Mariann Fischer Boelin esitelläkseen tälle maatalousteknologian kehityssuuntausten eettisistä näkökohdista antamaansa lausuntoon sisältyvät keskeiset suositukset. EGE antoi komission puheenjohtajan José Manuel Barroson pyynnöstä joulukuussa lausunnon maatalousteknologian kehityssuuntausten eettisistä näkökohdista, jotta EU selviäisi maatalouden tulevista haasteista ja voisi hyödyntää uudet mahdollisuudet. EGE päätti keskittyä lausunnossaan kasviperäisten elintarvikkeiden alkutuotannossa käytettäviin maatalouden teknologioihin ja menetelmiin. EGE toteaa lausunnossaan, että maatalouden innovaatioita on syytä edistää, jotta maailman kasvava väestö saadaan ruokittua. Se katsoo myös, ettei tekniikka yksin riitä tarjoamaan lopullisia ratkaisuja haasteisiin, joista nykymaatalouden on selvittävä niin EU:ssa kuin maailmanlaajuisestikin. Työryhmä korostaa kokonaisvaltaisen näkemyksen ja yhdennetyn lähestymistavan tarvetta maatalousteknologian suhteen niin, että uusien teknologioiden eettisiä näkökohtia arvioitaessa tuotanto-, varastointi- ja jakeluprosesseja tarkastellaan yhtenä kokonaisuutena. EGE:n mukaan 1) elintarviketurva, 2) elintarvikkeiden turvallisuus ja 3) kestävyys ovat ensisijaisia tavoitteita ja ohjaavia periaatteita, joita kaikkien maatalousteknologioiden on noudatettava. Tämä eettinen kehys lähtökohtanaan EGE antaa suosituksia muistakin, muun muassa seuraavista aiheista: EU:n yhteisen maatalouspolitiikan tarkistaminen ja maatalousteknologian teknisten vaikutusten arvioinnit, oikeus ravintoon, maatalousteknologian kestävyys, elintarvikkeiden turvallisuus, maatalouden biologinen monimuotoisuus, maaperän ja veden suojelu, biopolttoaineet, muuntogeeniset viljelykasvit, maataloustieteellinen tutkimus, peltoviljelypolitiikka, maataloustuotteiden kansainvälinen kauppa, immateriaalioikeudet, tasapuolinen kilpailu ja ”vertikaaliset monopolit”, elintarvikkeiden hinta, yhteiskunnalliset näkökohdat, kansalaisten osallistuminen, EU:n kansalaisten vastuu, elintarvikejäte jne. Taustaa Etiikkaa käsittelevä eurooppalainen ryhmä (EGE) on riippumaton, pluralistinen ja monitieteinen elin, joka muodostuu viidestätoista komission nimeämästä asiantuntijasta ja jonka tarkoituksena on antaa lausuntoja eettisistä näkökohdista. Lausunto, koko lehdistötiedote ja jäsenten luettelo löytyvät EGE:n verkkosivuilta osoitteesta: http://ec.europa.eu/european_group_ethics/index_en.htm