IP/09/272 Briselē, 2009. gada 17. februārīKampaņā “Eiropa pacientiem” nodibina pirmo ES veselības jomas balvu žurnālistiemEiropas Komisija šodien nodibina pirmo Eiropas veselības jomas balvu žurnālistiem, kuri veido iespiestas un tiešsaistes publikācijas. Šī prestižā balva ir svarīga nesen sāktās kampaņas “Eiropa pacientiem” sastāvdaļa. Balva paredzēta, lai atzītu un veicinātu augstas kvalitātes veselības jomas žurnālistiku Eiropā. Tā palīdzēs rosināt diskusijas par ES veselības jomas jautājumiem un dos ieguldījumu tajās, īpaši iniciatīvās, kuras saistītas ar kampaņu “Eiropa pacientiem”. Veselības komisāre Andrula Vasiliu teica: “Ar balvu tiek atzīta žurnālistu lielā nozīme un atbildība, sniedzot informāciju Eiropas iedzīvotājiem par ES veselības jomas politiku un pasākumiem. Mūs visus ietekmē kampaņā “Eiropa pacientiem” pieņemtās iniciatīvas, piemēram, vēža pārbaudes, pacientu drošums, orgānu ziedošana un pārstādīšana, antibiotiku izmantošana un pārrobežu veselības aprūpe, un tās apliecina, ka Komisijas prioritāte ir cilvēki. Es ceru, ka šī balva veicinās diskusijas vietējā, valsts un Eiropas mērogā.” Tiks vērtēti iespiestie un tiešsaistes raksti, kas publicēti no 2008. gada 2. jūlija, kad tika pieņemta pirmā iniciatīva “Eiropa pacientiem”, līdz 2009. gada 15. jūnijam (beigu datums). Žurnālisti tiek aicināti iesniegt rakstus, izmantojot tiešsaistes veidlapu tīmekļa vietnē “Eiropa pacientiem”. Sīkāka informācija par dalības noteikumiem ir pieejama minētajā tīmekļa vietnē. Uzvarētāju izraudzīsies divās kārtās. Vispirms Komisijas pārstāvniecības vadībā valstu žūrijas, kurās būs divi veselības jomas eksperti un divi žurnālisti, izraudzīsies valsts finālistu katrā dalībvalstī. Otrajā kārtā notiks uzvarētāja un vēl divu labāko atlase. Tas būs ES žūrijas uzdevums; to vadīs Eiropas Komisijas veselības un patērētāju aizsardzības ģenerāldirektors Roberts Madelins. Valstu un ES žūrijas locekļu vārdi pēc apstiprināšanas tiks publicēti tīmekļa vietnē “Eiropa pacientiem”. 2009. gada rudenī 27 finālistus aicinās uz Briseli uz plašsaziņas līdzekļu pārstāvju semināru par ES veselības jomas jautājumiem un prestižu balvas pasniegšanas ceremoniju, ko rīkos komisāre Vasiliu. Galvenā balva būs 5000 euro, otrās balvas ieguvējs saņems 3000 euro, savukārt trešās ― 2000 euro. ES veselības jomas balvu žurnālistiem un kampaņu “Eiropa pacientiem” finansē no otrās Kopienas veselības programmas 2008.―2013. gadam līdzekļiem. ES veselības jomas balvu paredzēts piešķirt katru gadu un nākotnē, iespējams, iekļaut audiovizuālos plašsaziņas līdzekļus. Tas būs atkarīgs no panākumiem un gūtās pieredzes pirmajā gadā. Lai iesniegtu rakstu un iegūtu vairāk informācijas par ES veselības jomas balvu žurnālistiem, lūdzu, izmantojiet tīmekļa vietni “Eiropa pacientiem” http://ec.europa.eu/health-eu/europe_for_patients/index_lv.htmOtrā Kopienas veselības programma 2008.―2013. gadam http://ec.europa.eu/health/ph_programme/pgm2008_2013_en.htm