IP/09/371 Bruxelles, den 10. marts 2009Kommissionens rapport om verdens narkotikaproblemer 10 år efterEuropa-Kommissionen offentliggjorde i dag en rapport om udviklingen siden 1998 på de internationale markeder for ulovlig narkotika. Den viser, at der i det seneste årti er sket en udvikling inden for narkotikapolitikkerne rundt omkring i verden, navnlig på nationalt niveau, hvor indsatsen for at hjælpe stofmisbrugerne er øget, og skrappere metoder er blevet taget i brug over for narkotikaforhandlerne. Men hvilke resultater har den udvikling givet i marken? I den undersøgelse, som rapporten bygger på, er der ikke fundet tegn på, at det globale narkotikaproblem er blevet mindre i perioden fra 1998 til 2007. Generelt er situationen forbedret en smule i nogle af de rigere lande, mens den for andre er forværret - i nogle tilfælde meget drastisk og mærkbart. Blandt de sidstnævnte lande finder man et par store udviklings- eller vækstlande. De internationale narkotikaproblemer synes at være mere eller mindre de samme som i 1998, men situationen er blevet mere kompleks: siden 1998 er prisen for narkotika i de fleste vestlige lande faldet med op til 10-30 % på trods af strengere straffe til dem, der sælger f. eks. kokain og heroin på nogle af disse markeder. Samtidigt er der ikke tegn på, at det er blevet vanskeligere at få fat i narkotika. Det er blevet "normalt" for unge i mange vestlige lande at bruge cannabis, og op til 50 % af dem, der er født efter 1980, har prøvet det. De fleste af dem holder imidlertid op med at bruge det, når de er kommet ud over den tidlige voksenalder. Undersøgelsen viste også, at specifikke strategier til bekæmpelse af narkotikaproduktion kan få konsekvenser for de områder, hvor narkotikaen produceres. For eksempel er en del af kokainproduktionen i det seneste årti flyttet fra Peru og Bolivia til Colombia. Offentliggørelsen af denne rapport falder sammen med det møde på højt niveau, der finder sted i Wien i denne uge som led i årsmødet for FN's narkotikakommission. Ministre fra hele verden vil afslutte en periode med overvejelser og evaluering af gennemførelsen af den politiske erklæring om det globale narkotikaproblem, der blev vedtaget under De Forenede Nationers Generalforsamlings 20. særlige samling vedrørende narkotika i 1998. (Den pågældende erklæring tager sigte på en mærkbar begrænsning af det globale narkotikaproblem senest i 2008 gennem internationalt samarbejde og foranstaltninger til begrænsning af narkotikaudbuddet og -efterspørgslen). I denne uge er der planlagt vedtagelse af en ny politisk erklæring for perioden 2009-2019 på grundlag af den nævnte evaluering. Næstformand Jacques Barrot, kommissær med ansvar for retfærdighed, frihed og sikkerhed erklærede i den anledning: "Vi kan i løbet af denne uge i Wien ikke begrænse os til at sætte tal på målene. Vi må nu søge at tage hånd om de internationale narkotikaproblemer ud fra de faktiske omstændigheder". Undersøgelsen tager sigte på at fremlægge realistiske skøn over, hvor store summer der årligt tjenes på handel med illegal narkotika. Resultaterne viser, at det er meget vanskeligt at foretage sådanne generelle skøn - navnlig fordi der ikke foreligger pålidelige oplysninger om produktion, forbrug og handel med narkotika i store dele af verden. Undersøgelsen indeholder imidlertid skøn, f.eks. for markederne for cannabis, kokain og heroin i Vesteuropa, USA og Oceanien. Det bedste skøn (for 2005) over de samlede indtægter i disse tre områder for cannabis er på næsten 70 mia. EUR, hvilket svarer til omkring halvdelen af UNODOC's (FN's Kontor for Bekæmpelse af Narkotika og Kriminalitet) skøn, som ligger på 125 mia. EUR. Et vigtigt resultat af undersøgelsen er, at skadebegrænsningspolitikker, som stadig er kontroversielle i visse lande, vinder stadigt større udbredelse i et stigende antal andre lande, som anser dem for at være en effektiv metode til at begrænse narkotikarelaterede sygdomme, sociale problemer og dødelighed. Rapporten kommer også ind på det økonomiske grundlag for det globale marked for ulovlig narkotika, og indeholder skøn over produktionsomkostninger og merværdi - lige fra den indledende produktion og frem til salget til den endelige bruger. Der foretages en analyse af fordelingen af indtægterne på de grupper, der er involveret i narkotikahandelen, og den giver et overraskende banalt billede, som viser, at det kun er et relativt lille mindretal heraf, som tjener betydelige summer. Endelig er en af de vigtigste konklusioner i undersøgelsen, at der på verdensplan ikke sker tilfredsstillende indsamling af oplysninger om de internationale narkotikaproblemer. EU har investeret store summer i yderligere udvikling af sine narkotikaovervågningsaktiviteter via Det Europæiske Overvågningscenter for Narkotika og Narkotikamisbrug, men denne form for overvågningsmekanisme er ikke realistisk på verdensplan. Undersøgelsesrapporten, som udleveres til deltagerne i mødet i FN's narkotikakommmision, vil tirsdag den 10. marts kl. 14.00 blive præsenteret af Lars-Erik Lundin (chef for Europa-Kommissionens delegation i Wien) og Carel Edwards (chef for narkotikabekæmpelseskontoret under JLS-generaldirektoratet) på en pressekonference i EU's delegation i Wien (adresse: Argentinierstrasse 26/hjørnet af Taubstummengasse, Meeting Room Mezzanine, A-1040 Wien (Metro U1, udgang Taubstummengasse). Kontakt: Anne-Marie Huber +43.1.51618329 eller +43.699.1966579. Rapporten kan ses på: http://ec.europa.eu/justice_home/doc_centre/drugs/doc_drugs_intro_en.htm