IP/09/635 Брюксел, 24 април 2009 г.Създава се европейска платформа с цел по-добра координация на усилията за преодоляване изолацията на ромитеДнес в Прага ще се състои първата среща на новата европейска платформа за приобщаването на ромите, която цели да подобри координацията на националните действия за справяне с изолацията на най-голямото етническо малцинство на Европа. На срещата ще се съберат представители на национали правителства, органи на ЕС, международни организации и организации на гражданското общество с намерението да насърчат сътрудничеството и обмена на успешни политики за приобщаването на ромите. „Сегашната икономическа криза увеличава риска ромите, които често пъти са в периферията на обществото, да бъдат напълно изолирани“, предупреждава Владимир Шпидла, комисар за заетостта, социалните въпроси и равните възможности. „Необходими са ни конструктивни политики, които дават възможности на ромите, а не ограничителни мерки, които задълбочават бедността и социалната им изолация. Политиките трябва да бъдат специално насочени към ромите, но с цел да им дадат достъп до общото за всички образование, до стандартните работни места и стандартните жилища. Когато една политика постига резултати, тя трябва да се разпространява отвъд националните предели.“ На днешната среща, която е съорганизирана от комисаря Шпидла и чешкия министър за правата на човека и националните малцинства Михаел Коцаб, ще бъде направен преглед на постигнатото в борбата с изолацията на ромите след първата европейска среща на върха за ромите, провела се в Брюксел през септември 2008 г. (вж. IP/08/1326). Срещата е в резултат на призива на Съвета по общи въпроси от декември 2008 г. да се организира обмен на опит и добри практики между държавите от ЕС и с помощта на интегрална европейска платформа да се насърчи сътрудничеството между всички заинтересовани страни. Срещата си поставя за цел да набележи комплекс от основни принципи, необходими за резултатни действия за приобщаване на ромите. Освен това на нея Европейската комисия ще представи плановете си за обхващане на потребностите на ромите в инструментите и политиките на равнище ЕС през 2009 и 2010 г. Комисията ще докладва и за изпълнението на новия пилотен проект на стойност 5 млн. евро, който Европейският парламент добави към бюджета за 2009 г. Следващия си доклад за постигнатия напредък Комисията ще представи в началото на 2010 г. преди провеждането в Испания през април същата година на следващата среща на върха за ромите. Положението на няколко милиона роми в ЕС и съседните му страни се характеризира с дискриминация и мащабна изолация от общественото ядро, с непропорционално високи равнища на бедност и безработица, лош здравен статус и по-малка продължителност на живота. Наред с това ромите често стават жертви на дискриминация и расово насилие. Контекст Европейският съюз разполага с широка гама от инструменти за противопоставяне на дискриминацията и социалната изолация на ромите. Директива 2000/43/ЕО забранява дискриминацията на расов и етнически признак при наемането на работа, в образованието, социалната закрила (в т.ч. и здравеопазването) и достъпа до стоки и услуги. Структурните фондове на ЕС и програмите на Общността могат да предоставят финансова подкрепа на проекти и политики, а механизмите за сътрудничество в политиките на национално и европейско равнище в сферата на социалното приобщаване, заетостта, образованието и здравеопазването могат да бъдат използвани за справяне с изолацията на ромите чрез съчетаване на целенасочени анализи и действия с последователно прокарване на задачата в останалите политики. Вж. също MEMO/09/193 За повече информация: Уебсайт на Европейската комисия за ромите http://ec.europa.eu/roma Съобщение за медиите от Съвета по общи въпроси от 8 декември 2008 г. относно приобщаването на ромите http://ec.europa.eu/social/BlobServlet?docId=1586&langId=enПредложение за общи основни принципи http://ec.europa.eu/social/main.jsp?langId=en&catId=89&newsId=491&furtherNews=yes