IP/09/131 Briuselis, 2009 m. sausio 28 d.Geresnis reglamentavimas – Europos sėkmėIš šiandien Komisijos pateiktos geresnio reglamentavimo Europos Sąjungoje strateginės apžvalgos matyti, kad geresnis reglamentavimas – svarbus Europos ekonominės ir finansų krizės klausimų sprendimo veiksnys. Apžvalgoje teigiama, kad priemonių paprastinimas ir administracinių išlaidų mažinimas jau naudingas gyventojams ir įmonėms, visų pirma mažosioms ir vidutinėms (MVĮ). Vykdant teisės aktų paprastinimo veiklą iki šiol pasiūlyta panaikinti apie 1 300 teisės aktų, t. y. apie 10 % acquis, arba 7 800 Oficialiojo leidinio puslapių. Priėmus pateiktas arba numatytas administracinės naštos mažinimo priemones būtų papildomai sutaupyta 30 mlrd. eurų. Vien tik priėmus dabartinį pasiūlymą dėl PVM būtų sutaupyta 18 mlrd. eurų. Komisijos rodomas pavyzdys mažinant administracinę naštą paskatino daugelį valstybių narių (21) parengti plataus užmojo nacionalines administracinės naštos mažinimo programas. Galiausiai Komisija didindama poveikio vertinimų kokybę toliau gerins visų naujų teisės aktų kokybę. Ji tai darys griežtindama subsidiarumo patikrą, gerindama konsultacijų su suinteresuotosiomis šalimis kokybę ir nuodugniau vertindama poveikį, pavyzdžiui, MVĮ, administracinei naštai, pagrindinėms teisėms, vartotojams ir regionams. Europos Komisijos Pirmininkas José Manuelis Barroso sakė: „Komisijos siūlymas mažinti administracinę naštą – svarbi Europos ekonomikos atkūrimo iniciatyvos dalis. Laikai keičiasi. Reglamentavimas turi būti dinamiškas, o ne statiškas. Reikia taikytis prie naujų aplinkybių ir naujų poreikių. Gerindami konsultacijas su suinteresuotosiomis šalimis, pasitelkdami geresnį poveikio vertinimą ir mažindami administracinę naštą Europos teisės aktus galime padaryti veiksmingesnius ir paprastesnius. Komisijos veikla šioje srityje jau duoda vaisių. Tikiuosi, kad artimiausiais mėnesiais valstybės narės ir Europos Parlamentas palaikys mūsų pastangas ir jų veikla taip pat bus vaisinga.“ Pirmininko pavaduotojas Günteris Verheugenas teigė: „Prieš ketverius metus paskelbta Geresnio reglamentavimo strategija yra sėkminga. Mes jau pasiekėme įspūdingų rezultatų ir labai norime, kad iki metų pabaigos jų būtų dar daugiau. Geresnis reglamentavimas – t. y. reglamentavimas to, kas būtina, ir siekimas, kad įmonėms bei gyventojams tenkanti našta būtų kuo mažesnė, – ir toliau turi būti pagrindinis reikalas sprendžiant dabartinius ekonominius sunkumus.“ Radikalus ES teisės paprastinimas 2008 m. Paprastindama ir kodifikuodama teisės aktus Komisija ėmėsi veiksmų, kuriais, kai tik jiems pritars Taryba ir Europos Parlamentas, ES acquis sumažins beveik 10 % (apie 1 300 teisės aktų, arba 7 800 Oficialiojo leidinio puslapių). Tačiau paprastinti dar liko ką – Komisija 2009 m. parengs 33 naujas iniciatyvas. Peržiūrėjus ES teisės aktus nustatyta, kad į tolesnę paprastinimo veiklą galėtų būti įtrauktas dar 81 veiksmas. Taigi kitos kadencijos Komisija galėtų pratęsti paprastinimo darbą. Daugiau informacijos rasite MEMO/09/31 Spartus administracinės naštos mažinimas Nuo to laiko, kai Europos Komisija pasiūlė iki 2012 m. ES įmonių administracinę naštą sumažinti 25 % ir į šią veiklą įtraukti valstybes nares, valstybių narių, nustačiusių panašius mažinimo tikslus, skaičius itin padidėjo (2006 m. – 7, 2007 m. – 14 ir 2008 m. – 21). 2007–2008 m. Komisija pateikė 21 paspartinto veiksmo pasiūlymus, kuriuos įgyvendinus ES įmonės sutaupytų daugiau kaip 2,3 mlrd. eurų. Be to, padėti pagrindai leidžia Komisijai teikti pasiūlymus mažinti išlaidas labai dideliu mastu. Šiandien Komisija priėmė pasiūlymą dėl ambicingo PVM direktyvos persvarstymo siekiant panaikinti kliūtis elektroninėms sąskaitoms faktūroms teikti. Taip vidutinės trukmės laikotarpiu per metus būtų galima sutaupyti po 18 mlrd. eurų. Dėl bendrovių teisės Komisija planuoja siūlyti valstybėms narėms leisti mažoms įmonėms netaikyti ES apskaitos direktyvų, todėl papildomai būtų galima sutaupyti 7 mlrd. eurų. Principas „visų pirma galvokime apie mažuosius“ taikomas visose šių direktyvų taikymo srityse siekiant, kad sistema geriau atitiktų MVĮ poreikius. Daugiau informacijos rasite MEMO/09/30 Daugiau informacijos (Generalinis sekretoriatas) Daugiau informacijos (Įmonių ir pramonės GD) Daugiau informacijos apie elektroninių sąskaitų faktūrų teikimą IP/09/132