IP/09/730 Briuselis, 2009 m. gegužės 11 d.Komisijos ir Parlamento pirmininkai su Europos religiniais vadovais diskutuoja dėl moralinės paramos Europos ir pasaulio ekonomikos valdymuiEuropos Komisijos Pirmininko José Manuelio Barroso kvietimu šiandien maždaug dvidešimt aukšto lygio krikščionybės, judaizmo ir islamo Europoje atstovų susirinko į Komisijos būstinę, kad užmegztų neoficialų dialogą su ES. Susitikimui bendrai pirmininkavo Komisijos Pirmininkas J. M. Barroso ir Europos Parlamento Pirmininkas Hansas-Gertas Pötteringas. Per šių metų susitikimą daugiausia dėmesio skirta Europai ir pasauliui labai svarbiam klausimui – ekonomikos ir finansų krizei ir moralinei paramai Europos ir pasaulio ekonomikos valdymui. Tai buvo penktasis metinis ES institucijų vadovų susitikimas su religiniais vadovais. Šią iniciatyvą 2005 m. pradėjo Pirmininkas J. M. Barosso. Šiemet daugiausia diskutuota tema „Ekonomikos ir finansų krizė. Moralinė parama Europos ir pasaulio ekonomikos valdymui“. Pirmininkas J. M. Barroso pareiškė: „Tebesitęsiant finansų ir ekonomikos krizei, darosi vis aiškiau, kad atėjo laikas ekonomikos valdymą suderinti su svarbiausiomis moralinėmis vertybėmis, kuriomis pastaruosius 50 metų buvo grindžiamas Europos projektas. Komisija šioje srityje ėmėsi svarbių iniciatyvų, pirmiausia reguliuodama finansų rinką, kad sustiprintų mūsų ekonomikos atsakomybę ir tvarumą.“ Europos Parlamento Pirmininkas Hansas-Gertas Pötteringas pabrėžė: „Europos Sąjungos piliečiams dabar ekonomiškai labai sunkus metas. Būtent tokiu metu reikia sutelkti dėmesį į Europą kaip vertybėmis grindžiamą bendruomenę ir į esminį ES solidarumo principą. Ieškodami bendrų sprendimų, turime būti tikri, kad jais nepažeidžiamas žmogaus orumas ir pasirūpinta visomis mūsų visuomenės grupėmis. Itin svarbus religijų ir bažnyčių atstovų dalyvavimas, nes būtent jie labai dažnai suteikia pagalbą pažeidžiamiausiems mūsų visuomenės nariams.“ Susitikimo dalyviai parėmė ES pastangas derinti ir skatinti veiksmus, skirtus finansams reguliuoti, ekonomikai gaivinti ir užimtumui Europoje ir pasaulyje skatinti, ir tokiems veiksmams vadovauti. Jie taip pat pabrėžė, jog būtina užtikrinti, kad kuriant politiką pirmiausia būtų paisoma socialinio teisingumo. Be to, dalyviai priminė, kad dabar, kai tokį didelį nerimą kelia tebedidėjantis nedarbas ir skurdas, mūsų visuomenės turėtų sugebėti veikti kartu, kad sukurtų ir įgyvendintų konkrečias priemones, kuriomis būtų suvaldytos krizės pasekmės piliečiams. Kartu jie patvirtino savo įsipareigojimą padėti atgaivinti visų tikėjimų ir įsitikinimų europiečių tarpusavio solidarumo jausmą ir skatinti finansų ir ekonomikos subjektus elgtis moraliau. Dalyvių sąrašą rasite MEMO/09/227