IP/09/348 Briuselis, 2009 m. kovo 4 d.Paskelbtas Bendrasis pranešimas apie Europos Sąjungos veiklą 2008 m.Komisija paskelbė Bendrąjį pranešimą apie Europos Sąjungos veiklą 2008 m. Greitai ir veiksmingai reaguodama į tarptautinę finansų krizę, klimato kaitą, tarptautinius konfliktus ir kitus svarbius praėjusių dvylikos mėnesių įvykius, Europos Sąjunga ėmėsi vienos svarbiausių pasaulio politinės bendrijos narių vaidmens. Lisabonos sutarties ratifikavimo procesas, sulėtėjęs Airijai per referendumą nepritarus sutarčiai ir atnaujintas gruodžio mėn. Europos Vadovų Tarybos susitikime, institucijoms buvo svarbiausias metų įvykis. 2008 m. bendrojo pranešimo paskelbimo proga Komisijos Pirmininkas J. M. Barroso teigė: „Praėjus 50 metų nuo veiklos pradžios Europos institucijos įrodė gebančios greitai spręsti 2008 m. iškilusius pasaulinius sunkumus. Šiais metais įkūrimo dešimtmetį mininti Europos ekonominė ir pinigų sąjunga taip pat parodė prie euro zonos prisijungusių šalių gebėjimą apsisaugoti nuo pasaulinės krizės.“ Bendrajame pranešime apžvelgiama visų Europos Sąjungos institucijų ir įstaigų veikla ir bendrai pristatomi pagrindiniai 2008 m. ES įvykiai bei tendencijos. 2008-aisiais Europai teko daug išbandymų, kuriems įveikti valstybės narės ir institucijos ieškojo bendrų sprendimų. Europos Sąjunga ėmėsi vadovaujamo vaidmens, siekdama realiai ir visiškai reformuoti tarptautinę finansų sistemą. Siekiant kovoti su finansų krizės pasekmėmis Europos šalių ekonomikai, Europos Sąjungoje nedelsiant imtasi skubių priemonių, kad Europos šalys pasaulinę krizę spręstų koordinuotai. Europos ekonomikos atgaivinimo plane rekomenduojama artimiausioje ateityje imtis veiksmų paklausai skatinti, darbo vietoms išsaugoti ir pasitikėjimui grąžinti. Jame taip pat numatytos greitos, tikslinės ir laikinos biudžeto atgaivinimo priemonės, kurioms finansuoti numatyta apie 200 mlrd. EUR, arba 1,5 % Europos Sąjungos BVP. 2008-aisiais institucijos taip pat tvirtai įsipareigojo spręsti kitą svarbų klausimą – formuoti Europos energetikos politiką, kurioje atsižvelgiama į klimato kaitą. Gruodžio mėn. Europos Vadovų Taryba susitarė dėl plataus užmojo energijos ir klimato kaitos srities priemonių paketo, kurio tikslas – sudaryti Europos Sąjungai sąlygas, kad iki 2020 m. bent 20 % sumažėtų šiltnamio efektą sukeliančių išmetamų dujų ir kad 20 % suvartojamos energijos sudarytų atsinaujinanti energija. Kitas svarbus 2008 m. aspektas – Lisabonos sutarties ratifikavimo eiga. Per birželio 12 d. referendumą Airijoje, kuri vienintelė iš valstybių narių jį surengė, 53,4 % balsavusiųjų pasisakė prieš sutartį. Tačiau išeitis rasta: Europos Sąjunga aiškiau apibrėš Airijai rūpestį sukėlusius Sutarties aspektus teisiškai privalomose deklaracijose ir 2009 m., prieš baigiantis dabartinės Komisijos kadencijai, Airijoje bus surengtas naujas referendumas. 2008 m. išorės politikos srityje ES daug nuveikė – nuo Viduržemio jūros regiono valstybių sąjungos projekto iki Rytų partnerystės su Rytų Europos šalimis ir Juodosios jūros sinergijos plėtros. Be to, Gruzijoje įsižiebusio atviro konflikto ir energijos tiekimo saugumo problemos sprendimas tapo Europos Sąjungos prioritetu. Bendrajame pranešime, kurio apimtis apie 250 psl., informacija apie veiklą suskirstyta pagal keturis Komisijos kadencijos pradžioje nustatytus strateginius tikslus: gerovė, solidarumas, saugumas ir Europos kaip pasaulinės partnerės vaidmuo. Kiti trys skyriai skirti institucijų ir įstaigų veiklai, biudžetui ir finansinei veiklai ir Bendrijų veiklos bendrosioms politinėms ir ekonominėms aplinkybėms. Pastarajame skyriuje, be kita ko, pristatoma 2008 m. padaryta pažanga tokiose svarbiose srityse kaip geresnė teisėkūra ir įmonių administracinės naštos mažinimas. Bendrasis pranešimas paskelbtas dvidešimt dviem oficialiosiomis Europos Sąjungos kalbomis interneto portale „Europa“: http://europa.eu/generalreport/lt/welcome.htm. Jį netrukus bus galima įsigyti įvairiose Europos Sąjungos leidinių pardavimo vietose.