IP/09/348 Bryssel 4. maaliskuuta 2009Euroopan unionin toiminnasta vuonna 2008 on julkaistu yleiskertomusKomissio on julkaissut yleiskertomuksen Euroopan unionin toiminnasta vuonna 2008. Kuluneiden 12 kuukauden aikana EU reagoi nopeasti ja tehokkaasti kansainväliseen finanssikriisiin, ilmastonmuutokseen ja moniin kansainvälisiin konflikteihin ja kuului usein maailmanpolitiikan näkyvimpiin toimijoihin. Vuoden tärkein tapahtuma oli joulukuussa kokoontuneessa Eurooppa-neuvostossa uudelleen käynnistetty Lissabonin sopimuksen ratifiointi, joka oli hidastunut sopimuksen vastustajien voitettua keväällä pidetyn Irlannin kansanäänestyksen. Vuoden 2008 yleiskertomuksen julkaisemisen yhteydessä puheenjohtaja Barroso totesi menneen vuoden olevan osoitus siitä, että Euroopan unionin toimielimet pystyvät edelleen 50 toimintavuoden jälkeen reagoimaan nopeasti maailmanlaajuisiin haasteisiin. Tänä vuonna 10 vuotta täyttävä Euroopan talous- ja rahaliitto on myös osoittanut, kuinka euro antaa suojaa maailmanlaajuisessa finanssikriisissä. Yleiskertomus kattaa Euroopan unionin toimielinten ja elinten koko toiminnan ja sen tavoitteena on antaa yleiskuva tärkeimmistä tapahtumista ja pääsuuntauksista EU:n toiminnassa vuonna 2008. Vuosi 2008 oli täynnä merkittäviä haasteita, joihin jäsenvaltiot ja toimielimet pyrkivät vastaamaan yhdessä. Euroopan unioni otti ohjat käsiinsä toteuttaakseen kansainvälisen rahoitusjärjestelmän kattavan uudistuksen. Euroopan unionissa hyväksyttiin kiireellisiä toimenpiteitä, jotta kriisin vaikutusta Euroopan talouksiin voitaisiin lieventää ja jotta eurooppalaisia toimia maailmanlaajuiseen kriisiin vastaamiseksi voitaisiin koordinoida. EU:n suunnitelma talouden elvyttämiseksi sisältää lyhyen aikavälin toimia, joilla kysyntää pyritään lisäämään ja joiden tarkoituksena on työpaikkojen säilyttäminen ja luottamuksen palauttaminen. Suunnitelma sisältää lisäksi nopeita, kohdennettuja ja väliaikaisia finanssipoliittisia elvytystoimia, joihin on tarkoitus käyttää 200 miljardia euroa eli 1,5 prosenttia unionin bruttokansantuotteesta. Vuonna 2008 toimielimet tekivät myös merkittäviä sitoumuksia toiseen vuoden painopisteistä eli Euroopan energiapolitiikan määrittelyyn, jossa haluttiin ottaa huomioon ilmastonmuutos. Joulukuussa kokoontuneessa Eurooppa-neuvostossa päästiin sopimukseen kunnianhimoisesta energiaa ja ilmastonmuutosta koskevasta toimenpidepaketista, jonka tarkoituksena on antaa unionille keinot vähentää kasvihuonekaasuja vähintään 20 prosenttia ja nostaa uusiutuvien energianlähteiden osuus energiankulutuksesta 20 prosenttiin vuoteen 2020 mennessä. Vuoden 2008 keskeisiä kysymyksiä oli myös Lissabonin sopimuksen ratifiointiprosessi. Irlanti järjesti ainoana maana asiasta 12. kesäkuuta kansanäänestyksen, jossa sopimuksen vastustajat saivat 53,4 prosenttia äänistä. Tilanteeseen löydettiin kuitenkin ratkaisu: unioni selventää oikeudellisesti sitovilla julistuksilla irlantilaisia erityisesti huolettavia sopimuksen osia. Irlannissa pidetään vuoden 2009 aikana, ennen nykyisen komission toimikauden päättymistä uusi kansanäänestys. Ulkopolitiikalla oli suuri merkitys Euroopan unionin toiminnassa vuonna 2008. Käsiteltyjä aiheita olivat mm. Välimeren unioni, itäinen kumppanuus Itä-Euroopan maiden kanssa ja nk. Mustanmeren synergian kehittäminen. Lisäksi unionille tärkeimmiksi kysymyksiksi nousivat Georgian konfliktin ratkaisu ja energian toimitusvarmuus. Yleiskertomuksen noin 250 sivulla esitellään saavutettua edistystä toiminta-aloittain komission toimikautensa alussa määrittelemissä neljässä strategisessa tavoitteessa, jotka ovat hyvinvointi, solidaarisuus, turvallisuus ja Eurooppa maailmanlaajuisena kumppanina. Kolme muuta lukua käsittelevät toimielinten ja elinten toimintaa, talousarviota ja rahoitustoimia sekä yhteisön toiminnan yleistä poliittista ja taloudellista kehystä. Viimeksi mainitussa luvussa korostetaan vuonna 2008 saavutettua edistystä paremman sääntelyn sekä yritysten raskaiden hallinnollisten kulujen vähentämisen tärkeillä aloilla. Euroopan unionin 22 virallisella kielellä julkaistu yleiskertomus on saatavilla internetissä Europa-palvelimella seuraavassa osoitteessa: http://europa.eu/generalreport/fr/welcome.htm Se on lähiaikoina saatavilla Euroopan unionin julkaisujen myyntipisteistä.